text:
སྲོང་བཙན་སྒམ་པོ་
གངས་ལྗོངས་སྐྱེ་འགྲོ་ཀུན་གྱིས་སྤྱི་བོར་བཀུར་བའི་ཆོས་རྒྱལ་སྲོང་བཙན་སྒམ་པོ་ཞེས་བྱ་བའི་མི་རྗེ་འདི་ཉིད་ནི། བོད་པུར་རྒྱལ་དུས་སྐབས་སུ་ཁ་བའི་ལྗོངས་འདིར་དབང་བསྒྱུར་བའི་བཙན་པོ་མང་དུ་བྱུང་བའི་ནང་ནས་ཆེས་ཕུལ་དུ་བྱུང་བའི་ཆབ་སྲིད་མཁས་ཅན་དང་། དམག་དོན་མཁས་ཅན་། ཁྲིམས་ལུགས་མཁས་ཅན། ཕྱི་འབྲེལ་མཁས་ཅན་ཞིག་བཅས་ཡིན་ཏེ་། སྲོང་བཙན་སྒམ་པོ་ཞེས་པའི་མཚན་དེ་ནི་ཁོང་གིས་སྲིད་དབང་བཟུང་རྗེས་བློན་པོ་རྣམས་ཀྱིས་གསོལ་བའི་མཚན་ཡིན་ཅིང་། དེ་ཡང་རྒྱུད་དྲང་ཞིང་སྲོང་བ། ཁྲིམས་ལ་ཉེ་རིང་མེད་པའི་བཀའ་བཙན་པ། མི་སུས་ཀྱང་ཁོང་གི་རྒྱུབ་ཚོད་ལོན་མི་ཐུབ་པའི་སྒམ་པོ་ཡོད་པ་བཅས་ཀྱི་ཁྱད་ཆོས་དང་མཐུན་པའི་སྒོ་ནས་མཚན་དེ་ལྟར་བཏགས་པ་ཡིནཅིང་། མི་རྗེ་འདི་ཉིད་ནི་གྲོང་ཁྱེར་ལྷ་སའི་ཤར་ཕྱོགས་སའི་སུ་རྒྱང་ཐག་ལེ་དབར་བཅུ་ཕྲག་ཙམ་ཡོད་པའི་དབུ་རུ་མལ་གྲོ་རྒྱ་མ་ཕོ་བྲང་བྱམས་པ་མི་འགྱུར་གླིང(དེང་སྐབས་གྲོང་ཁྱེར་ལྷ་སའི་ཁོངས་ཀྱི་མལ་གྲོ་གོང་དཀར་རྫོང་རྒྱ་མ་ཤང་ཁྲི་སྒང་གྲོང་ཚོར་ཡོད་)སུ་ཡབ་རྗེས་གནས་རི་སྲོང་བཙན་དང་ཡུམ་འབྲི་བཟའ་ཐོད་དཀར་ཚེ་སྤོང་བཟའ་རྒྱལ་ཡུམ་གཉིས་ཀྱི་སྲས་སུ་འཁྲུངས་། རྗེ་འདི་ཉིད་ཀྱི་འཁྲུངས་འདས་སྐོར་སྔོན་བྱོན་མཁས་དབང་རྣམས་གཅིག་མཐུན་ཞིག་བྱུང་མེད་ཀྱང་ཡོངས་གྲགས་ཀྱི་རྒྱ་བོད་ལོ་རྒྱུས་ཡིག་རིགས་མང་ཆེ་བ་དང་། བོད་ཀྱི་ལོ་རྒྱུས་མཁས་དབང་ཚོའི་དགོངས་པར་སྲོང་བཙན་བོད་མེ་གླང་(༦༢༧)ལོར་འཁྲུངས་ཤིང་བོད་ལྕགས་ཁྱི་(༦༥༠)ལེར་སྐུ་གཤེགས་པར་ངོས་བཟུང་གནང་བ་རྒྱུ་མཚན་ལྡན་པར་མངོན་ལ་། དེ་ཡང་ཆོས་རྒྱལ་སྲོང་བཙན་སྒམ་པོའི་མཛད་རྗེས་མཐའ་དག་ནི་འདིར་བརྗོད་པར་མི་ནུས་ཀྱང་གཙོ་ཆེ་དཔེ་མཚོན་ཙམ་གླེང་བ་འདི་ལྟ་སྟེ་དང་པོ་། དགུང་ལོ་ཆུང་ངུར་རྒྱལ་སྲིད་བཞེས་ཤིང་ཕྱི་ནང་དུས་ཟིང་ལྷིང་འཇགས་སུ་བཏང་བ་སྟེ་། སྲོང་བཙན་གྱི་ཡབ་མེས་སྟག་རི་གཉན་གཟིགས་ཀྱིས་སྲིད་དབང་བཟུང་རྗེས་བན་པ་རྗེ་དང་། འ་ཞ་རྗེ་། བྲང་གར་རྗེ་སོགས་རུས་རྒྱུད་ཚོ་པའི་རྒྱལ་ཕྲན་འགའ་ཞིག་མངའ་འོག་ཏུ་བསྡུས་པའི་འགོ་ཚུགས་ཤིང་། དེའི་སྲས་གནམ་རི་སྲོང་བཙན་གྱི་དུས་སུ་འཕན་ཡུལ་གྱི་ཟིང་པོ་རྗེ་དང་། གཙང་གི་རྒྱལ་པོ་མར་མུན་། དྭགས་པོ་ས་ཁུལ་བཅས་མངའ་ཞབས་སུ་བསྡུས་ཏེ་། བོད་ས་གནས་ཀྱི་རུས་རྒྱུད་ཚོ་པ་རྣམས་གཅིག་གྱུར་བྱེད་པའི་རྨང་གཞི་བཟང་པོ་བཏིང་། འོན་ཀྱང་དབང་སྒྱུར་གྲལ་རིམ་ནང་ཁུལ་གྱི་སྲིད་དབང་འཕྲོག་རྩོད་ཀྱི་འཐབ་རྩོད་དེ་རྣོ་ངར་ཆེ་རྐྱེན་། བོད་མེ་ཕག་(༦༢༧)ལར་སྲོང་བཙན་དགུང་ལོ་བཅུ་གསུམ་ཐོག་སྲིད་དབང་བཞེས་མ་ཐག་བློན་པོ་འགའ་ཞིག་གིས་ཡབ་གནམ་རི་སྲོང་བཙན་དུག་གིས་བཀྲོང་སཤིང་འབངས་གྱེན་ལོག་ཚབས་ཆེན་བྱུང་། དེའང་ཏུན་ཧོང་ནས་ཐོན་པའི་བོད་ཡིག་གི་ལོ་རྒྱུས་ཤོག་དྲིལ་ནང་འཁོད་དོན་། བཙན་པོ་སྲོང་བཙན་སྒམ་པོའི་རིང་ལ་ཡབ་འབངས་ཀྱིས་ནི་འཁུས་། ཡུམ་འབངས་ནྱི་ངོ་ལོག་ གཉེན་ཞང་ཞུང་། འཛོ་སུམ་བྷ་། ཉ་གཉི་དྭགས་པོ་། ཀོང་པོ་། ཉང་པོགཀུན་ངོ་ལོག་ ཡབ་གནམ་རི་སྲོང་བཙན་ལ་དུག་བོར་ནས་བཀྲོངས་སོ་ཞེས་གསལ་བ་ལྟར་སྲོང་བཙན་རྒྱལ་སྲིད་བཞེས་པའི་དུས་སྐུ་ན་ཕྲ་བའི་ཐོག་རྒྱལ་བློན་བར་གྱི་འཐབ་རྩོད་དང་། རྒྱལ་འབངས་བར་གྱི་འཐབ་རྩོད་། བློན་དང་བློན་བར་གྱི་འཐབ་རྩོད་བཅས་རྣོ་ངར་ཆེ་བའི་དུས་ལ་སླེབས་ཤིང་། ཡབ་གནམ་རི་སྲོང་བཙན་གྱིས་བཙུགས་པའི་རྨང་གཞི་བཟང་པོ་དེ་ཐོར་ལ་ཉེ་བའི་དུས་སུ་མཆིས་རུང་། ཤེས་རིག་ལྡན་ལ་བློ་སྟོབས་ཆེ་བའི་མི་རྗེ་འདིས་། དང་ཐོག་རང་ཉིད་ལ་བློ་ཉེ་བའི་བློན་པོ་ཁག་དང་མནའ་འབྲེལ་བཙུགས་ནས་ཡབ་ལ་དུག་བཏང་མཁན་གྱི་བློན་པོ་རྣམས་ཚར་བཅད་ཅིང་དེ་དག་གི་ཁ་རྗེ་དབང་ཐང་ཡོངས་རྫོགས་མེད་པ་བཟོས་ཐོག་ དེ་སྔ་ཡབ་ཀྱིས་སྲིད་བསྐྱངས་པའི་རིང་ཡང་ལུང་ཁུང་དང་སྐྱིད་ཆུའི་ཁུལ་ལ་སོགས་པའི་རྒྱ་ཕྲན་ཁག་དང་རུས་རྒྱུད་ཚོམཔ་ཁག་དང་ལྷན་དུ་གནའ་སྐྱེལ་དམ་བཅའི་ཐོག་ནས་མངའ་ཞབས་སུ་བསྡུས་ཏེ་གཅིག་གྱུར་བྱུང་ཡོད་རུང་། དོན་དུ་ས་གནས་སོ་སོར་ཁ་འཐོར་དབང་བསྒྱུར་གྱི་ངོ་བོ་རང་སོར་གནས་པ་ལ་བརྟེན་ནས་ཕམ་ཉེས་བྱུང་བའི་དབང་བསྒྱུྱར་གྲལ་རིམ་གྱིས་གཅིག་གྱུར་མ་བྱུང་བའི་རྒྱལ་ཕྲན་དང་རུས་རྒྱུད་ཚོ་པ་ཁག་གཅིག་དང་ངན་འབྲེལ་བྱས་ཏེ་སླར་ཡང་བཙན་པོའི་སྲིད་དབང་ཐོར་ཞིག་ཏུ་གཏོང་རྒྱུའི་ཉེན་ཁའི་རང་བཞིན་གནས་ཡོད་པ་མ་ཁྱེན་ནས་། རྒྱལ་ཕྲན་ཁག་དང་། རུས་རྒྱུད་ཚོ་པ་། རྒྱལ་བློན་བཅས་ཀྱི་བདག་དབང་ཇེ་ཆུང་དུ་བཏང་བ་དང་དབང་བསྒྱུར་སྙིང་པའི་སྟོབས་ཤུགས་མེད་པ་བཟོས་ཐོག་མྱང་དབའས་མནོན་བཅས་ཀྱི་གཙོ་བོ་བྱས་པའི་དབང་བསྒྱུར་གསར་པའི་སྟོབས་ཤུགས་ལ་བརྟེན་པ་དང་། དེའི་གནས་བབས་ཇེ་མཐོར་བཏང་ནས་རུས་རྒྱུད་ཚོ་པའི་སྒེར་བཙན་དབང་བསྒྱུར་སྟོབས་ཤུགས་རྩ་སརླག་ཏུ་བཏང་བ་དེར་འབངས་མི་སེར་གྱི་རྒྱབ་སྐྱོར་མཐའ་གཅིག་ཏུ་ཐོབ་ཅིང་། མཐའ་བཞིའི་རྒྱལ་ཕྲན་ཚོ་ཡང་རིམ་བཞིན་དབང་འོག་ཏུ་བསྡུས་ཏེ་ཕྱི་ནང་ལྷིང་འཇགས་སུ་གྱུར་པ་དང་བོད་མི་རིགས་ཀྱི་ཁྱད་ཆོས་ཚང་བའི་པུར་རྒྱལ་དུས་སྐབས་ཀྱི་རྒྱལ་རབས་གསར་པ་ཞིག་རྩོམ་འགོ་འཚུགས་། གཉིས་པ་། རྒྱལ་ས་ལྷ་སར་སྤོས་ནས་འཛུགས་སྐྲུན་རྒྱ་ཆེ་མཛས་པ་སྟེ་། སྲོང་བཙན་སྒམ་པོས་ཕྱི་ནང་གི་དུས་ཟིང་ལྷིང་འཇགས་སུ་བཏང་ཟི་རྗེས་རྒྱལ་ས་ལྷ་སར་སྤོས་གནང་བ་དེ་ནི་ཁོང་གི་རླངས་ཆེའི་མཛད་རྗེས་ཤིག་ཡིན་། བོད་ཀྱི་མཁས་དབང་མང་ཆེ་བས་སྲོང་བཙན་གྱིས་བོད་ཆུ་སྦྲུལ་(༨༣༣)ལོ་རྒྱལ་ས་ལྷ་སར་སྤོས་པར་བཞེད་པ་དེ་ཁུངས་དང་ལུང་བཙན་པར་སྣང་། སྲོང་བཙན་གྱིས་རྒྱལ་ས་ལྷ་སར་བཙུགས་པའི་དགོས་པ་་ནི་། བོད་ཀྱི་ལོ་རྒྱུས་མང་ཆེ་བའི་ནང་“ཡང་མེས་ཐོ་ཐོ་རི་གཉན་བཙན་གྱིས་བསྟེན་པར་དབུ་རུ་ཤོད་ཆེན་ལྷ་ས་དམར་པོ་རི་། གནས་དེར་བདག་གིས་འགྲོ་དོན་བྱུང་ཞེས་དགོངས་ནས་ཕོ་བྲང་གི་གདན་བཏེགས་”ཅེས་དང་ཡང་རྒྱལ་པོའི་ཐུགས་ལ་ངའི་ཡི་དམ་གྱི་ལྷ་སྐུ་དངོས་བོད་ཁ་བ་ཅན་དུ་སྤྱན་འདྲོངས་པས་། དེས་སེམས་ཅན་གྱི་དོན་མཛད་པ་ལ་ཚེགས་མེད་སྙམ་ནས་ཐུགས་རབ་ཏུ་དགྱེས་པར་གྱུར་ཏོ་། དེ་ནས་ཡང་ས་ཕྱོགས་གང་དུ་བསྡད་ན་སེམས་ཅན་གྱི་དོན་སྒྲུབ་དགོངས་ནས་བརྟག་ཞིབ་གནང་བར་ཡུལ་དབུ་རུ་སྐྱིད་ཤོད་ན་སྔོན་གྱི་མེས་པོ་ལྷ་ཐོ་ཐོ་རི་གཉན་བཙན་གྱིས་ལྷ་ས་དམར་པོ་རིའི་རྩེ་མོར་ཡུན་རིངམབཞུགས་པ་དང་། ཡབ་མེས་ཀྱིས་ཞབས་བཅགས་ནས་ས་གཞི་བྱིན་གྱིས་བརླབས་པ་བཀྲ་ཤིས་དགེ་མཚན་ལྡན་པའི་གནས་དེར་། ངས་ཀྱང་ཕྱིན་ནས་སེམས་ཅན་གྱི་དོན་རྒྱ་ཆེན་པོ་འགྲུབ་པར་མཁྱེན་ནས་མཆོད་པའི་རྟེན་རྣམས་གྲུ་ལ་སྤྱན་དྲངས་ཞེས་ཐོ་ཐོ་རི་གཉན་བཙན་གྱིས་ཞབས་བཅགས་མྱོང་བར་བརྟེན་གནས་འདིར་སྤོས་པའི་སྐོར་འཁོད་འདུག་ཀྱང་། ཡབ་གནམ་རིའི་དུས་ཀྱི་ཕོ་བྲང་ལྟེ་བ་ནི་རྒྱ་མ་ཁྲི་སྒང་གི་ཕོ་བྲང་བྱམས་པ་མི་འགྱུར་གླིང་ཡིན་ཅིང་། དེར་སྲོང་བཙན་ཡང་སྐུ་འཁྲུངས་པ་བཅས་རྒྱ་མ་ནས་ལྷ་སར་ཕོ་བྲང་སྤོ་བར་མཛད་པ་པོ་ནི་སྲོང་བཙན་ཡིན་ལ་དུས་སྐབས་ནི་སྲོང་བཙན་གྱིས་སྲིད་དབང་བཞེས་ནས་ཡབ་འདས་རྗེས་སུ་ཡིན་པར་ངེས་། དེའི་རྒྱུ་མཚན་ནི་ ལྷ་ས་ནི་སྐྱིད་ཤོད་དུ་གནས་ཁར་སྐབས་དེར་བོད་ཡོངས་ཀྱི་དཀྱིལ་དབུས་སུ་གནས་ཤིང་། ཁུལ་དེ་དེ་སྔ་ཟིང་པོ་རྗེའི་གནས་གཞི་འཕན་ཡུལ་གྱི་ཁོངས་སུ་གཏོགས་པ་དང་། གནམ་རི་སྲོང་བཅན་གྱིས་བོད་ཡོངས་གཅིག་གྱུར་མ་བྱས་གོང་། ཟིང་པོ་རྗེའི་སྟོབས་འབྱོར་ནི་གཞན་ལས་ལྷག་ཅིང་རྒྱལ་ཕྲན་གཞན་མང་པོ་ཞིག་ཀྱང་དེའི་མངའ་ཞབས་སུ་བསྡུས་ཡོད་པས་ཆབ་སྲིད་དཔའ་འབྱོར་གྱི་རྨང་གཞི་བརྟན་པོ་ཡོད་། ཡབ་གནམ་རི་སྲོང་བཙན་གྱིས་དེ་དག་མངའ་ཞབས་སུ་བསྡུས་རྗེས་། བློན་འབངས་ཚང་མས་བཙན་གྱིས་དེ་དག་མངའ་ཞབས་སུ་བསྡུས་རྗེས་། བློན་འབངས་ཚང་མས་བཙན་པོར་བློ་རྩེ་གཅིག་གཏད་དང་བརྩི་བཀུར་མཐའ་གཅིག་ཏུ་ཞུས་ཀྱི་ཡོད་པས་། སྲོང་བཙན་སྒམ་པོས་ནང་ཁུལ་གྱི་དུས་ཟིང་ལྷིང་འཇགས་གཏོང་སྐབས་གཙོ་བོ་ཁོང་ཚོའི་སྟོབས་ཤུགས་ལ་བརྟེན་པ་དང་དམག་ཤུགས་ཀྱི་ཡོང་ཁུངས་གཙོ་བོ་ཡང་དེ་དག་ཡིན་། སྲོང་བཙན་གྱིས་སྲིད་དབང་བཞེས་རྗེས་འཕན་ཡུལ་བརྒྱུད་དུ་གཟིགས་ཞིབ་གནང་སྐབས་སྐྱིད་ཆུའི་གཡས་གཡོན་གྱི་ས་བབས་ཤིན་ཏུ་ལེགས་ཤིང་རྩ་ཆུ་བཟང་ལ་ལ་ཡངས་ཤིང་རྒྱ་ཆེ་བའི་ཁར་དམར་པོ་རི་རྒྱ་མཚོ་???པོའི་ཐོག་གི་གླིང་ཕྲན་ལྟ་བུ་བརྗིད་ཆགས་ཡིད་དུ་འོང་བ་དང་། ཕུ་འབྲོག་མདའ་ཞིང་གཉིས་ཀ་འཕེལ་རྒྱལ་གཏོང་རྒྱུར་དགེ་མཚན་ཆེན་པོ་ཡོད་པ་གཟིགས་ནས་རྒྱལ་ས་འདིར་སྤོ་རྒྱུའི་གཏན་འབེབས་གནང་། ལྷ་སར་སྤོས་མ་ཐག་ལྷ་སའི་རྣམ་པ་གསར་དུ་ཐོན་ཚུགས་ཏེ་ལུང་པའི་མདར་མུ་མཐའ་མེད་པའི་ས་ཞིང་ཐོག་ལོ་ལེགས་ཀྱི་རྣམ་པས་ཁེངས་པ་དང་། རྩ་ཆུ་འཛོམས་པའི་རྩ་ཐང་ཐོག་དང་། ལུང་པའི་ཕུར་ཕྱུགས་རིགས་ཤ་ཤེད་ཅན་གྱིས་ཁེངས་བཞིན་ཡོད་། ལྷ་སར་སྤོས་རྗེས་དང་ཐོག་དམར་པོ་རི་སྟེང་དུ་ཕོ་བྲང་མ་བཞེངས་གོང་དུ་ཕ་བོང་ཁར་ཕོ་བྲང་དགུ་ཐོག་བསྐྲུན་། བལ་བཟའ་དང་རྒྱ་བཟའ་བཙུན་མོར་གདན་དྲངས་རྗེས་དམར་པོ་རིའི་སྟེང་གི་ཕོ་བྲང་ཤུལ་དུ་སླར་ཡང་ཐོག་བརྩེགས་དགུ་ཡོད་པའི་བར་རྒྱ་ཆེར་བཏང་བ་དང་། ཇོ་ཁང་དང་། ར་མོ་ཆེ་། དེ་བཞིན་མཐའ་འདུལ་ཡང་འདུལ་གྱི་གཙུག་ལག་ཁང་སོགས་དང་གྲོང་མིའི་གྲོང་བརྡལ་བཅས་རིམ་བཞིན་རྒྱ་སྐྱེད་བྱུང་བ་དེ་དག་བར་ལོ་ངོ་ཆིག་སྟོང་གསུམ་བརྒྱ་ལྷག་འདས་ཟིན་ཀྱང་། ངོ་མཚར་ཅན་གྱི་གནའ་བོའི་འཛུགས་སྐྲུན་གྱི་ཆ་ཤས་འགའ་ཞིག་དེང་གི་དུས་ཡང་ང་ཚོའི་མིག་ལམ་དུ་མཐོང་རྒྱུ་ཡོད་པ་དང་རྒྱལ་ཁབ་ཕྱི་ནང་གི་ཡུལ་བསྐོར་སྤྲོ་འཆམ་དང་ལྟ་སྐོར་ཕེབས་མཁན་ཚང་མས་གནའ་རབས་ཀྱི་ལོ་རྒྱུས་ཡུན་རིང་ལྡན་པའི་གྲོང་ཁྱེར་འདིར་ཕེབས་སྐབས་སྲོང་བཙན་སྒམ་པོའི་མཛད་རྗེས་རླབས་ཆེན་ལ་བསྟོད་བསྔགས་མི་བྱེད་མཁན་གཅིག་ཀྱང་མེད་། གསུམ་པ་། འཛམ་གླིང་ཐོག་ཆེས་སྔོན་ཐོན་གྱི་གྲས་སུ་སླེབས་པའི་བོད་ཡིག་གསར་གཏོད་མཛད་པ་སྟེ་། དེང་སྐབས་ང་ཚོས་བེད་སྤྱོད་བྱེད་མུས་ཡིན་པའི་བོད་ཡིག་འདིའི་གསར་གཏོད་མཛད་པ་པོ་ནི་ཐོན་མི་ཡིན་མོད་། འོན་ཀྱང་ཐོན་མིས་ཐོག་མར་སྲོང་བཙན་གྱི་དགོངས་པ་ལྟར་རྒྱ་གར་འཕགས་པའི་ཡུལ་དུ་ཕེབས་ནས་ལྔོན་ཐོན་ཡིག་རིགས་མང་པོར་ཞིབ་འཇུག་བརྟག་དཔྱད་མཛད་རྗེས་། བོད་རང་ཉིད་ཀྱི་སྐད་དང་མཐུན་པའི་སྒྲ་སྦྱོར་གྱི་བོད་ཡིག་འདི་གསར་གཏོད་མཛད་པ་་ནི་རྒྱལ་པོ་སྲོང་བཙན་སྒམ་པོའི་རྒྱབ་སྐྱོར་དང་བསྐུལ་མ་རས་ལ་བརྟེན་ནས་བྱུང་བ་ཞིག་ཡིན་སྟབས་རྗེ་བློན་འདི་གཉིས་ཀྱི་བཀའ་དྲིན་ལ་བརྟེན་ནས་དེང་གི་བོད་ཡིག་འདི་བྱུང་བ་བཤད་མ་དགོས་། སྐབས་དེར་བོད་ཡིག་གསར་གཏོད་མཛད་དགོས་པའི་རྒྱུ་རྐྱེན་ནི་རྒྱལ་པོ་སྲོང་བཙན་སྒམ་པོས་རྒྱལ་ས་ལྷ་སར་སྤོས་ནས་དམར་པོ་རིའི་སྟེང་ཕོ་བྲང་བཏབ་པས་དེ་ཡི་གྲགས་པ་ཡུལ་གྲུ་གང་སར་ཁྱབ་ནས་མཐའ་བཞིའི་རྒྱལ་པོ་མང་པོའ་འབུལ་བ་དང་འཕྲིན་ཡིག་དུ་མ་འབྱོར་ཀྱང་སྐབས་དེར་ཆོས་སྲིད་གང་སར་ཁྱབ་ཆེ་ཞིང་ཆ་ཡོངས་སུ་ཚང་བའི་ཡོངས་གྲགས་ཀྱི་ཡི་གཅིག་མེད་སྟབས་མཐའ་ཡི་རྒྱལ་ཁབ་ཁག་གི་སྔོན་ཐོན་ལེགས་ཆ་ལེན་པར་བོད་མི་སྤྱིའི་སྐད་དང་འཚམས་པའི་བོད་ཡིག་ཅིག་མེད་ན་འགྲིག་ཐབས་མེད་པར་དགོངས་ནས་བློན་པོ་བློ་རིག་རྣོ་བ་འགའ་བཏང་ཡང་དོད་དེ་བསྒྲུབ་མ་ཐུབ་པས་རྒྱལ་པོས་སླར་ཡང་བློ་རིག་གཞན་ལས་ཁྱད་དུ་འཕགས་པའི་ཐོན་མི་སམ་བྷོ་ཊ་འཁོར་འགའ་ཞིག་དང་བཅས་པར་གསེར་མང་དུ་བསྐུར་ནས་རྒྱ་གར་དུ་མངགས་པ་ལ་ཁོང་རྣམ་པས་ཀྱང་དཀའ་བ་དུ་མ་ཁྱད་གསོད་དང་། ཐ་ན་རང་གི་སྲོག་ལའང་མི་འཛེམའ་པར་རྒྱར་པོའི་བཀའ་མངགས་བཞིན་དུ་བསྒྲུབས་། དེ་དག་གི་ནང་ནས་སློབ་དཔོན་ཐོན་མིས་སྐབས་དེར་ཡོད་པའི་རྒྱལ་ཁབ་མང་པོའི་ཡིག་རིགས་ཁོང་དུ་ཆུད་པའི་རྨང་གཞིའི་ཐོག་བོད་རང་གི་སྐད་དང་མཐུན་པའི་བོད་ཡིག་གསར་དུ་གཏོད་། རྒྱལ་པོ་སྲོང་བཙན་རང་ཉིད་ཀྱིས་དང་ཐོག་རང་དཔེ་གཞན་སྟོན་གྱིས་ཐོན་མི་སློབ་དཔོན་དུ་བསྟེན་ནས་བོད་ཡིག་དང་རིག་པའི་གནས་ཁག་ཚང་མ་ལེགས་པར་སློབ་སྦྱོང་མཛད་ཅིང་། བོད་ཡོངས་ཀྱི་བློན་འབངས་ལ་སྐུལ་སློང་གིས་སློབ་ཏུ་བཅུག་། རྒྱ་དཀར་ནག་དང་ཁ་ཆེ་བལ་པོ་སོགས་ཀྱི་པཎྜ་ཏ་དང་ལོ་ཙཱ་བ་འགའ་ཞིག་གདན་དྲངས་ནས་ནང་བསྟན་དང་། སྒྲ་རིག་ བཟོ་རིག་ གསོ་རིག་ སྐར་རྩིས་ལ་སོགས་པ་མང་དུ་བསྒྱུར་བཅུགས་པ་དང་། བོད་མི་རིགས་རང་ཉིད་ཀྱི་མཁས་ཅན་དུ་མ་གསོ་སྐྱོང་མཛད་པས་སྐབས་དེའི་བོད་ཀྱི་ཤེས་རིག་དེ་ཐང་རྒྱལ་རབས་དང་འདྲ་བའི་གྲལ་དུ་སླེབས་ཐུབ་དེ་དེང་གི་དུས་སུའང་སྤོབས་པ་བྱེད་འོས་པ་ཞིག་ཡིན་པ་དང་། མི་རིགས་རང་ཉིད་ཀྱི་སྐད་ཡིག་ལ་བརྟེན་ནས་འོད་སྡོང་འཕྲོ་བའི་བོད་ཀྱི་རིག་གནས་ཕུལ་བྱུང་གི་སྲོལ་རྒྱུན་བཟང་པོ་ཐོག་མར་འཛུགས་པར་མཛད་པའི་རྒྱུན་བཟང་པོ་ཐོག་མར་འཛུགས་པར་མཛད་པའི་རྒྱུན་བཟང་པོ་ད་ལྟ་ཡང་གནས་ཐུབ་པ་འདི་ནི་མི་རྗེ་བཀའ་དྲིན་ཅན་འདི་ཉིད་རང་གི་མཛད་རྗེས་ལ་བརྟེན་ནས་བྱུང་བ་ཞིག་པ་ལོ་རྒྱུས་དེབ་ཐེར་ཡོངས་སུ་གྲགས་པ་ལྟར་རོ་། བཞི་པ་། ཁྲིམས་སྲོལ་གཏན་ལ་ཕབ་ནས་རྒྱལ་ཁམས་བདེ་བར་བསྐྱངས་པ་སྟེ་། སྲོང་བཙན་སྒམ་པོའི་གོང་དུ་རྗེ་བློན་བངས་བཅས་ཕན་ཚུན་མནའ་དོན་འཇོག་པའི་སྲོལ་ལས་ཞིབ་ཆའི་ཁྲིམས་སྲོལ་གསལ་པོ་གཏན་འཁེལ་མེད་པའི་རྐྱེན་གྱིས་མངའ་འབངས་ཀྱི་གཅིག་གྱུར་དང་བདེ་འཇགས་ལ་སྐྱོན་ཚབས་ཆེན་པོ་ཕོག་གི་ཡོད་། སྲོང་བཙན་གྱིས་རུས་རྒྱུད་ཚོ་པ་ཁག་གཅིག་གྱུར་མཛད་རྗེས་གསར་དུ་བཙུགས་པའི་སྲིད་དབང་སྲ་བརྟན་དང་། མངའ་ཁོངས་བདེ་འཇགས་སུ་འཁོད་ཆེད་ཆབ་སྲིད་དང་། དཔར་འབྱོར་། དམག་དོན་བཅས་ཀྱི་ཁྲིམས་སྲོལ་ཅུང་ཆ་ཚང་ཞིང་གོ་རིམ་ལྡན་པ་ཞིག་གཏན་འབེབས་མཛད་་ཡོད་ཅིང་། སྐབས་དེར་ཐོག་མར་གཏན་འབེབས་མཛད་པའི་ཁྲིམས་སྲོལ་སྤྱིའི་མིང་ལ་ཁོད་སུམ་ཅུ་སོ་དྲུག་ཟེར་། དེའང་བཀའ་ཡི་ཁྲིམས་ཡིག་ཆེན་པོ་དྲུག་ བཀའ་གྲོས་ཆེན་པོ་དྲུག་ ཡིག་ཚང་དྲུག་ བཀའ་ཡི་ཕྱག་རྒྱ་དྲུག་ རྐྱེན་དྲུག་དཔའ་མཚན་དྲུག་བཅས་ཡིན་། བཀའ་ཡི་ཁྲིམས་ཡིག་ཆེན་པོ་དྲུ་ནི་། ༡.ཁྲི་རྩེ་འབུམ་བཞེར་གྱི་ཁྲིམས་། ༢.འབུས་གསེར་ཐོག་ཤ་བ་ཅན་གྱི་ཁྲེམས་། ༣.རྒྱལ་ཁམས་དཔེར་བླངས་ཀྱི་ཁྲིམས་། ༤.མདོ་ལོན་ཞུ་བཅད་ཀྱི་ཁྲིམས་། ༥.དབང་ཆེན་བཅད་ཀྱི་ཁྲིམས་། ༦.ཁབ་སོ་ནང་པའི་ཁྲིམས་བཅས་ཡིན་། བཀའ་ཡི་ཁྲིམས་ཡིག་ཆེན་པོ་དྲུག་པོ་སོ་སོར་ནང་གསེས་ཞིབ་ཕྲའི་དོན་ཆེན་ཁག་ཤིན་ཏུ་མང་བས་འདིར་གོ་བདེའི་དོན་གཙོ་བོར་བཀོད་པ་། (༡)ཁྲི་རྩེ་འབུམ་བཞེར་གྱི་ཁྲིམས་ནི་དམར་དོན་དང་སྲིད་མཛིན་ཟུང་འབྲེལ་གྱི་ལམ་ལུགས་དང་། སྒྲིག་གཞི་།
དཔོན་རིགས་ཁག་གི་གོ་གནས་བཅས་གཏན་འབེབས་བྱས་པའི་ཁྲིམས་དང་། (༢)འབུས་གསེར་ཐོག་ཤ་བ་ཅན་གྱི་ཁྲིམས་ནི་ཞིང་འབྲོག་ས་གནས་ཁག་ཁག་གི་ཚོང་ལས་གོང་འཕེལ་དང་དེར་སྟབས་བདེ་ཡོང་ཆེད་བྲེ་སྲང་ཞོ་ཆ་སོགས་འཇའ་གཤོད་འདེགས་གསུམ་གྱི་ཚད་གཞི་གཅིག་གྱུར་བྱེད་པ་། (༣)རྒྱལ་ཁམས་དཔེར་བླངས་ཀྱི་ཁྲིམས་ནི་བྱེད་དགོས་པ་གསུམ་དང་། བྱེད་མི་ཆོག་པ་གསུམ་། བསྟོད་བསྔགས་བྱེད་དགོས་པ་གསུམ་། སྨ་འབེབས་བྱེད་དགོས་པ་གསུམ་། མནར་གཅོད་བྱེད་མི་རུང་བ་གསུམ་བཅས་རྒྱལ་ཁྲིམས་བཅོ་ལྔ་། ལྷ་ཆོས་དགེ་བ་བཅུ་དང་། མི་ཆོས་གཙང་མ་བཅུ་དྲུག་བཅས་ཏེ་བོད་འབངས་སྤྱིས་བསྔགས་བརྗོད་བྱ་མུས་ཀྱི་ཡུལ་སྲོལ་སྤྱོད་བཟང་དར་སྤེལ་གཏོང་རྒྱུའི་ཁྲིམས་། (༤)མདོ་ལོན་ཞུ་བཅད་ཀྱི་ཁྲིམས་ནི་། ཕྱོགས་གཅིག་བདེན་པ་ཡོད་ལ་ཕྱོགས་གཅིག་བདེན་པ་མེད་པའི་གྱོད་གཞི་ཐག་གཅོད་བདེན་པ་མེད་པའི་གྱོད་གཞི་ཐག་གཅོད་བྱ་ཚུལ་གྱི་ཁྲིམས་། (༥)དབང་ཆེན་བཅད་ཀྱི་ཁྲིམས་ནི་གྱོད་ཡ་ཕྱོགས་གཉིས་ཀར་ཉེས་པ་ཡོད་མཉམ་ཡིན་ཀྱང་རིམ་གྲས་མི་འདྲ་བར་གཞིགས་ནས་ཐག་གཅོད་བྱ་ཚུལ་གྱི་ཁྲིམས་། (༦)ཁབ་སོ་ནང་པའི་ཁྲིམས་ནི་། ཕྱོགས་གཉིས་ཀར་ཉེས་པ་ཆེ་ཆུང་དང་ཡོད་མེད་འདྲ་བའི་ཉེས་ཅན་ལ་ཁྲིམས་གཅོད་བྱ་ཚུལ་བཅས་ཡིན་། ལྔ་པ་། སྲིད་འཛིན་ས་ཁུལ་གསལ་པོར་དབྱེ་བའི་ཁར་། སྲིད་དང་དམག་གི་སྒྲིག་གཞི་དང་། དཔོན་རིགས་ཁག་གི་འགན་དབང་གཏན་ལ་ཕབ་སྟེ་། བོད་ས་གནས་ཀྱི་མངའ་ཁོངས་རྣམས་སྤྱི་ཁྱབ་སྲིད་འཛིན་ས་ཁུལ་རྣམས་རུ་སྡེ་ཆེན་པོ་ལྔར་དབྱེ་བ་ནི་དབུ་རུ་། གཡོན་རུ་། གཡས་རུ་། རུ་ལག་ སུམ་པའི་རུ་བཅས་སྤྱི་ཁྱབ་རིམ་པའི་སྲིད་འཛིན་ས་ཁུལ་དུ་དབྱེ་ཞིང་། དེ་རྣམས་ལ་དབང་བསྒྱུར་བྱེད་པའི་དཔོན་རིགས་གོ་གནས་མཐོ་ཤོས་ནི་བློན་ཆེན་ཡིན་། དེའི་འོག་ཏུ་དམག་དཔོན་རྒན་གཞོན་བཞི་དང་། རུ་དཔོན་། སྡེ་དཔོན་། སྟོང་བུ་ཆུང་གི་རྗེ་། ལྔ་བརྒྱ་ཆེན་པོ་སོགས་དཔོན་རིགས་རིམ་པ་ཤིན་ཏུ་མང་། སྤྱིན་ཁྱབ་རིམ་པའི་སྲིད་འཛིན་ས་ཁུལ་ལྔ་པོ་ནི་དམག་སྲིད་གཅིག་གྱུར་གྱིས་དོ་དམ་བྱེད་པའི་ས་ཁུལ་ཡིན་ཅིང་། བྱ་ཐབས་དེ་ནི་གསར་དུ་བཙུགས་མ་ཐག་པའི་སྲིད་དབང་ལ་མཚོན་ན་དམག་སྲིད་གཅིག་གྱུར་གྱིས་དོ་དམ་བྱེད་བདེ་བ་དང་། ལྷག་དོན་དུ་ས་རྒྱ་ཆེ་ལ་མི་གྲངས་ཉུང་བའི་ས་ཁུལ་ལ་འཚམས་པའི་བྱ་ཐབས་ཤིག་ཡིན་པར་སྣང་། ཡུལ་གྱི་དབང་རིས་རྣམ་པ་བཅོ་བརྒྱད་དུ་ཕྱེ་ཚུལ་ནི་རྒྱལ་བློན་དང་རིས་རྒྱུད་མི་འདྲ་བའི་དཔོན་རིགས་རྙིང་པ་རྣམས་སྒེར་བདག་ས་ཞིང་དང་། བྲན་གཡོག་ ནོར་ཕྱུགས་སོགས་འོས་འཚམས་ཤིག་དབང་ཆོག་པར་བྱས་པ་སྟེ་། དེ་ནི་སྲོང་བཙན་སྒམ་པོའ་བོད་ས་ཁུལ་གཅིག་གྱུར་མ་བྱས་གོང་དུ་རུས་རྒྱུད་ཚོ་པ་ཁག་གི་དཔོན་རིགས་མང་པོས་ཁུལ་དུམ་བུར་བགོས་ནས་དབང་བསྒྱུར་བྱས་ཏེ་། ཕན་ཚུན་གཅིག་འོག་གཅིག་ལ་མི་འདུས་པའི་ནང་འཁྲུག་རྒྱུན་མི་ཆད་པར་བྱུང་བར་བརྟེན་། རུས་རྒྱུད་ཚོ་པ་ཁག་གཅིག་གྱུར་བཟོས་གནང་བ་དང་སྦྲགས་། ཁོང་ཚོར་སྔག་ནས་དབང་བའི་ས་ཞིང་ནོར་ཕྱུགས་སོགས་སྒེར་བཟུང་གི་དབང་ཆ་ཚད་ངེས་ཅན་ཞིག་རྒྱུན་འཛིན་མ་བྱས་ན་སླར་ཡང་ཁོ་ཚོས་འཁྲུག་རྐྱེན་བསླངས་སྲིད་པ་དེ་རིགས་སྔོན་འགོག་བྱེད་ཆེད་ཁོ་ཚོས་སྲིད་གཞུངས་གིས་གཏན་འབེབས་བྱས་པའི་ཁྲིམས་ལུགས་ལ་བརྩི་སྲུང་དང་། དཔྱ་ཁྲལ་མི་ཉུང་ཙམ་འབུལ་རྒྱུ་ཁས་ལེན་བྱེད་པའི་ཆ་རྐྱེན་འོག་ ས་ཞིང་དང་། ནོར་ཕྱུགས་། བྲན་གཡོག་བཅས་སྒེར་བཟུང་གི་དབང་ཆ་འོས་འཚམས་ཤིག་སྤྲད་པ་མ་ཟད་། གལ་ཏེ་ཁོ་ཚོས་བཙན་པོར་གྱེན་ལོག་བྱེད་པ་དང་། དཔོན་གཞན་འཚོས་བྱེད་པ་། ལྐོལ་གཡོ་བཤམས་པ་སོགས་བྱུང་ན་ས་ཞིང་དང་། ནོར་ཕྱུགས་། བྲན་གཡོག་བཅས་དབང་ཐང་ཡོངས་རྫོགས་གཞུང་བཞེས་བཏང་བའི་དབང་ཆ་ཡོད་པའི་གཏན་འབེབས་ཡོད་། སྲིད་འཛིན་ལམ་ལུགས་ཐད་། སྲིད་འཛིན་སྤྱི་ཁྱབ་རིམ་པའི་བློན་ཆེན་དགུར་ཕྱར་བ་སྟེ་། དགུང་བློན་ཆེ་འབྲིང་ཆུང་གསུམ་དང་། ནང་བློན་ཆེ་འབྲིང་ཆུང་གསུམ་། བཀའ་ཡོ་གལ་འཆོས་པ་ཆེ་འབྲིང་ཆུང་གསུམ་བཅན་ཡིན་ཞིང་། དགུང་བློན་ནི་བློན་ཆེན་ནང་གི་གོ་གནས་མཐོ་ཤོས་ཡིན་ལ་། ཞི་དྲག་གཉིས་ཀར་དབང་ཆ་ཡོད་པའི་སྤྱི་ཁྱབ་བློན་ཆེན་ཞིག་ཡིན་ལ་། དེའི་ལས་འགན་ནི་བཙན་པོའི་སྤྱི་ཁྱབ་བློན་ཆེན་ཞིག་ཡིན་། དེའི་ལས་འགན་ནི་བཙན་པོའི་བཀའ་ལྟར་གལ་ཆེའི་ཚོགས་འདུ་སྐོང་འཚོགས་དང་། ཚོགས་འདུའི་དབུ་བཞུགས་ཀྱི་འགན་ཁུར་བ་། གཤམ་འོག་གི་བློན་པོ་གསར་བསྐོ་དང་། གནས་དབྱུང་། དེ་དམ་བཙོན་འཇུག་བྱེད་པ་། དམག་གི་བཀའ་བརྡ་བསྒྲགས་པ་། ས་ཁུལ་གྱི་དབྱེ་མཚམས་དང་དམག་དཔུང་བཅོས་སྒྲིག་བྱེད་པ་། བཀའ་ཁྲིམས་གསར་པ་ཁྱབ་བསྒྲགས་བྱ་རྒྱུ་བཅས་ཀྱི་འགན་དབང་ཡོད་། དགུང་བློན་གྱི་མི་གྲངས་མང་ཉུང་ངེས་པ་མེད་པ་སྟེ་རྒྱལ་པོ་སྲོང་བཙན་སྐབས་མགར་སྟོང་བཙན་དང་། ཐོན་མི་སམ་བྷོ་ཊ་། འབྲི་སེ་རུ་གུང་སྟོན་། ཉང་ཁྲི་བཟང་ཡང་སྟོན་བཅས་བཞི་དང་། ཁྲི་སྲོང་ལྡེ་བཙན་སྐབས་སུ་དགུང་བློན་དགུ་། ཁྲི་ལྡེ་སྲོང་བཙན་སད་ན་ལེགས་ཀྱི་སྐབས་སུ་དགུང་བློན་ཆེན་པོ་དྲུག་བཅས་བྱུང་བ་ལྟར་རོ་། ནང་བློན་ནི་སྲིད་གཞུང་ནང་ཁུལ་གྱི་གལ་ཆེའི་ལས་དོན་ཁག་ལ་བདག་གཉེར་བྱེད་མཁན་ཞིག་སྟེ་། དེའི་ནང་གསེས་ལ་ཆེ་འབྲིང་ཆུང་གསུམ་ཡོད་། དེ་དག་གིགོ་གནས་ནི་ནང་བློན་འབྲིང་བ་དང་དགུང་བློན་འབྲིང་བའི་གོ་གནས་མཉམ་པ་བཅས་ཡིན་། བཀའ་བློན་(བཀའ་ཡོ་གལ་འཆོས་པ་)ནི་། རྒྱལ་བློན་གྱི་བཀའ་ལ་ཡོ་བསྲང་བྱེ་མཁན་ཞིག་སྟེ་དེ་ལ་ནང་གསེས་ཆེ་འབྲིང་ཆུང་གསུམ་ཡོད་ཅིང་། དེའི་ལས་འགན་ནི་རྒྱལ་པོ་དང་བློན་ཆེན་ཚོས་བཀའ་ཕབ་པ་རྣམས་ཁྲིམས་དང་མཐུན་མིན་དང་། ལག་ལེན་དུ་བསྟར་འོས་མིན་བཅས་ལེགས་པར་བརྟགས་ནས་གལ་ཏེ་མི་འོས་པ་ཡོད་ཚེ་། རྒྱལ་བློན་གྱི་ཚོགས་འདུ་ཆེན་པོའི་ཐོག་ཐད་ཀར་ཡོ་བསྲང་དང་སྐྱོན་བརྗོད་བྱེད་ཆོག་པའི་དབང་ཆ་ཡོད་། ཕྱི་བློན་ནི་སྲིད་གཞུང་གི་ཕྱི་ཕྱོགས་ཀྱི་ལས་དོན་གལ་ཆེའི་རིགས་བདག་གཉེར་བྱེད་མཁན་ཞིག་སྟེ་། དེའི་ལས་འགན་ནི་། དགུང་བློན་ཆེ་འབྲིང་ཆུང་གསུམ་ལ་རོགས་རམ་བྱས་ཏེ་ས་མཚམས་ཀྱི་ཡུལ་སྡེ་དང་དམག་དཔུང་ལ་བཀོད་འདོམས་བྱེད་པ་དང་ཁྲིམས་ལུགས་ལག་ལེན་བསྟར་མཁན་ཡིན་། སྲིད་འཛིན་ལས་ཚད་དམའ་བའི་དཔོན་རིགས་རིམ་་པ་བཅུ་གཉིས་སུ་ཕྱེ་ཡོད་པ་སྟེ་། ཡུལ་དཔོན་(རྩེ་རྗེ་)ནི་སྤྱི་ཁྱབ་སྲིད་འཛིན་ས་ཁུལ་ལྔ་སོ་སོའི་མངའ་འོག་ཏུ་གཏོགས་པའི་ཡུལ་སྡེ་ཁག་གི་རྫོང་དཔོན་ལྟ་བུ་ཞིག་སྟེ་། ལི་ཡུལ་ནས་ཐོན་པའི་ཤོག་དྲིག་ནང་རྩེ་རྫེ་ཞེས་འཁོར་འདུག་ དམར་དཔོན་ནི་སྤྱི་ཁྱབ་བློན་ཆེན་གྱི་བཀོད་འདོམས་འོག་རུ་ཆེན་ལྔའི་དམག་དཔུང་ལ་བདག་གཉེར་བྱེད་མཁན་ཞིག་སྟེ་། དེའི་ལས་འགན་ནི་རང་གི་ས་མཚམས་སུ་བདེ་འཇགས་སྲུང་སྐྱོང་དང་། གཞན་གྱི་བཙན་འཛུལ་འགོག་རྒྱུ་། རྒྱུན་དུ་ཞིང་འབྲོག་ཐོན་སྐྱེད་ལ་བཀོད་འདོམས་བྱ་རྒྱུ་། དམག་མི་བསྡུ་ལེན་བྱ་རྒྱུ་བཅས་ཡིན་། དེའི་གོ་གནས་རིམ་པ་ལ་རུ་དཔོན་དང་། སྟོང་དཔོན་། སྟོང་བུ་ཆུང་གི་རྗེ་། ལྔ་བརྒྱ་ཆེན་པོ་བཅས་བཞི་ཡོད་སྟེ་། རུ་དཔོན་ནི་རུ་ཆེན་གཅིག་གི་དམག་དཔུང་ལ་བཀོད་འདོམས་བྱེད་མཁན་ཞིག་སྟེ་། རུ་སྡེ་རེར་རུ་དཔོན་རྒན་པ་གཅིག་དང་གཞོན་པ་གཉིས་། རུ་སྡེ་རེར་དམག་མིའི་འབོར་གྲངས་སྟོང་སྡེ་བཅུ་། སྟོང་སྡེ་རེར་དམག་མི་སྟོང་ཕྲག་བཅུ་དང་། རུ་སྡེ་གཅིག་ལ་དམག་མི་ཁྲི་བཅུ་ཡོད་པས་། རུ་དཔོན་ནི་དོན་དུ་དམག་མི་འབུམ་གཅིག་གི་དམག་དཔོན་ཡིན་། དེའི་རྒྱུ་མཚན་དང་ཁུངས་ནི་ཐང་བོད་སྔ་རྗེས་སུ་དམག་འཁྲུག་ཆེ་བ་ཐེངས་གསུམ་འཐབ་པའི་སྐོར་གྱི་བོད་ཀྱི་ལོ་རྒྱུས་དང་《ཐབ་དེབ་》(唐书)ནང་གསལ་ཡོད་། སྟོང་དཔོན་ནི་རུ་དཔོན་གྱི་འོན་ཏུ་ཡོད་ཅིང་སྟོང་སྡེ་གཅིག་གི་དམག་དཔོན་ཡིན་། དེའི་ཁོངས་སུ་དམག་མི་སྟོང་ཕྲག་བཅུ་ཡོད་པའ་དོན་དུ་དམག་མི་ཁྲི་གཅིག་གི་ཁྲི་དཔོན་ཡིན་། སྟོང་བུ་ཆུང་གི་རྗེ་ནི་སྟོང་དཔོན་གྱི་འོག་ཏུ་ཡོད་ཅིང་། དམག་མི་སྟོང་ཕྲག་འགའ་ཞིག་གི་དམག་དཔོན་ཡིན་། སྟོང་བུ་ཆུང་བའི་གོ་དོན་ནི་དམག་དཔུང་སྟོང་སྡེའི་ཚད་གཞི་མ་ལོངས་ཤིང་། སྟོང་ཕྲག་ཁ་ཤས་ལས་མེད་པས་མིང་དེ་ལྟར་བཏགས་། ལྔ་བརྒྱ་ཆེན་པི་ནི་། དམག་མིའི་འབོར་གྲངས་ལྔ་བརྒྱ་ཡས་མས་ཀྱི་དམག་དཔོན་ཞིག་སྟེ་། ལི་ཡུལ་ནས་ཐོན་པའི་ཤོག་དྲིལ་ནང་བཤད་པ་ལྟར་ན་། སྐབས་དེར་ལྔ་བརྒྱ་ཆེན་པོ་བསྐོས་པ་སྐབས་རེ་ལྔ་བརྒྱ་ཆེན་པོ་དེ་སྟོང་བུ་རྗེར་བཅོས་ཞེས་འཁོད་འདུག་ རྒྱ་བོད་ལོ་རྒྱུས་ཡིག་ཆའི་ནང་འཁོད་པར་གཞིགས་ན་སྐབས་དེར་བོད་སྤྱིར་ཁྱོན་དམག་མི་ཁྲི་དྲུག་ཅུ་རེ་གཅིག་ཡོད་པར་སྣང་། དམག་དཔོན་ཕུད་ད་དུང་མངན་དཔོན་དང་། ཁྲུ་དཔོན་། །ཞིང་དཔོན་། རྩིས་དཔོན་། ཆིབས་དཔོན་། ཁྲལ་དཔོན་། གཟིམ་དཔོན་། དྲང་དཔོན་། ཁྲིམས་དཔོན་བཅས་སུ་ཕྱེ་ཡོད་པ་སྟེ་། མངའ་དཔོན་(རྔན་དཔོན་)ནི་འབྲུ་རིགས་དང་གསེར་དངུལ་སོགས་ནོར་སྲིད་དོ་དམ་མཁན་དང་། ཁྲུ་དཔོན་ནི་འབྲོག་ལས་ཐོན་སྐྱེད་ཀྱི་དཔྱ་ཁྲལ་དོ་དམ་མཁན་། རྩིས་དཔོན་ནི་ནོར་སྲིད་གཏོང་ཡོང་དང་དཔྱ་ཁྲལ་བསྡུ་འབབ་ལ་ཞིབ་བཤེར་རྩིས་རྒྱག་བྱེད་མཁན་། ཆིབས་དཔོན་ནི་རྒྱལ་བློན་གྱི་ཆིབས་རྟ་དང་དམག་རྟ་གཏོང་བསྡུ་དང་འགྲིམ་འགྲུལ་བདེ་འཇགས་བཅས་ལ་དོ་དམ་བྱེད་མཁན་། ཁྲལ་དཔོན་ནི་སྲིད་གཞུང་གིས་ཆེད་མངགས་ས་གནས་ཁག་ལ་དཔྱ་ཁྲལ་བསྡུ་བར་བཏང་བའི་དཔོན་རིགས་ཤིག་སྟེ་བཀར་རྒྱ་ཡོང་སྡུད་པ་ཟེར་བ་དང་འད྄་། གཟིམ་དཔོན་ནི་། བཙན་པོ་སྒེར་གྱི་ཕོ་བྲང་དང་། རྒྱུན་མཁོའི་འཚོ་བ་། ཁོར་ཡུག་བདེ་འཇགས་བཅས་ལ་དོ་དམ་བྱེད་མཁན་། སྣམ་ཕྱི་པ་ནི་བཙན་པོའི་སྐུ་སྲུང་མཁན་། དྲང་དཔོན་ནི་ཞུ་གཏུགས་མཁན་དང་གྱོད་ཡའི་བར་ཉེས་པ་ཡོད་མེད་ལ་བཞི་དཔྱོད་བྱེད་མཁན་སྟེ་ལྕེ་པ་ཡང་ཟེར་། ཁྲིམས་དཔོན་ནི་ཞལ་ལྕེ་པའ་ཐག་བཅད་པའི་ཁྲིམས་ལྟར་ཁྲིམས་གཅོད་གཏོང་མཁན་ཡིན་། དྲུག་པ་། ཞིང་འབྲོག་ཐོན་སྐྱེད་གོང་དུ་སྤེལ་བའི་བྱ་ཐབས་ལག་བསྟར་བྱས་པ་སྟེ་། རྒྱལ་པོ་སྲོང་བཙན་སྒམ་པོས་ཞིང་འབྲོག་ཐོན་སྐྱེད་གོང་དུ་སྤེལ་བའི་བྱ་ཐབས་གཙོ་བོ་ནི་རུས་རྒྱུད་ཚོ་པར་དབང་བའི་ལམ་ལུགས་བསྒྱུར་བཅོས་རྒྱུ་དེ་ཡིན་། སྲོང་བཙན་གྱིས་སྐབས་དེའི་གནས་ཚུལ་དངོས་ལ་དམིགས་ཏེ་ཞིང་འབྲོག་གི་དབང་བའི་ལམ་ལུགས་ཐད་། རྒྱལ་པོ་ལ་དབང་བའི་རིགས་གཉིས་། བློན་པོ་ལ་དབང་བའི་རིགས་གཉིས་། རུས་རྒྱུད་ཚོ་པ་ཚོར་དབང་བའི་རིགས་གཉིས་བཅས་དྲུག་ཏུ་དབྱེ་ཡོད་། རྒྱལ་པོར་དབང་བའི་རིགས་དང་པོ་ནི་རྗེ་ཞིང་སྟེ་སྤྲོད་ལེན་གྱི་དབང་ཆ་བཙན་པོར་ཡོད་ཀྱང་དེའི་ཐོན་འབབ་དཔྱ་ཁྲལ་རྣམས་སྲིད་གཞུང་ལ་དབང་ཞིང་སྲིད་གཞུང་གི་ཡོད་འབབ་ཀྱི་ཁོངས་སུ་གཏོགས་པ་དང་། ས་ཞིང་བགོས་པའི་ཚད་གཞི་ནི་ཁྱིམ་མི་རེར་ས་ཞིང་དོར་གཅིག་(དོར་གཅིག་གི་ཚད་ནི་རྨོས་མཛོ་ཆ་གཅིག་གིས་ཉིན་གཅིག་རྨོ་ཐུབ་པའི་ས་ཞིང་རྒྱ་ཁྱོན་ལ་ཟེར་ཞིང་ཕལ་ཆེར་མུའུ་བཅུ་ལ་ཉེ་བ་ཡོད་)།ཞིང་པའི་དཔྱ་ཁྲལ་འཇལ་ཚད་ནི་སྤྱིའི་ཐོན་ཚད་ཀྱི་དྲུག་ཆ་གཅིག་ཡིན་པར་སྣང་། འབྲོག་ཁུལ་དུ་ནོར་ཕྱུགས་རྣམས་སྲིད་གཞུང་དང་། བཙན་པོ་། བློན་པོ་། རུས་རྒྱུད་ཚོ་པ་། འབྲོག་པ་སྒེར་བཅས་སོ་སོར་དབང་བའི་ཚད་གཞི་གསལ་པོ་མེད་ཀྱང་ཤ་ཁྲལ་བསྡུ་ལུགས་དང་། ནོར་ཕྱུགས་བརྗེ་ཚོང་བྱེད་པའི་རིན་ཐང་ནོར་ཕྱུགས་དང་འབྲུ་རིགས་བརྗེ་ཚོང་བྱེད་པའི་རིན་ཐང་ནོར་ཕྱུགས་དང་འབྲུ་རིགས་བརྗེ་ཚོང་སྐོར་སོགས་ལོ་ཡུལ་ནས་ཐོན་པའི་འཛིན་ཡིག་ལ་བལྟས་ན་འབྲོག་ཁུལ་དུའང་བཀས་བཀོད་རྒྱུབ་འཛིན་གྱི་འབྲོག་ལས་དཔལ་འབྱོར་གྱི་མྱུ་གུ་ཐོན་འགོ་ཚུགས་ཟིན་པ་གསལ་པོ་བསྟན་ཡོད་། བཙན་པོ་ལ་དབང་བའི་རིགས་གཉིས་པ་ནི་། ས་ཞིང་སྣམས་བཙན་པོ་སྒེར་གྱི་ཁོངས་གཏོགས་བྲན་གཡོག་རྣམས་ལ་བགོད་ཏེ་འདེབས་ལས་བྱེད་དུ་བཅུག་ཐོག་དེའི་ཡོང་འབབ་རྣམས་བཙན་པོ་རང་ཉིད་ལ་དབང་ཞིང་། དེ་དག་རུ་སྡེ་ལྔ་ཀར་ཡོད་ཀྱང་གཙོ་བོ་དབུ་རུ་ཤོད་ཆེན་ཏེ་སྐྱིད་ཤོད་སྟོད་སྨད་ཀྱི་ས་ཞིང་དང་འབྲོག་སྟེགརྣམས་ཡིན་། དང་པོ་ནི་བློན་པོ་མཛད་ཆེ་བར་དམིགས་བསལ་གྱི་བྱ་དགར་སྤྲད་པ་རྣམས་ཕ་ཚ་བུ་རྒྱུད་དུ་སྒེར་ལ་དབང་ཞིང་སྲིད་གཞུང་ལ་དཔྱ་ཁྲལ་འབུམ་མི་དགོས་། བློན་པོ་ལ་དབང་བ་གཉིས་པ་ནི་རྔན་ཞིང་ཟེར་ཞིང་། དེ་ནི་བློན་གྱི་གོ་གནས་བཟུང་རིང་ཐོན་འབབ་དཔྱ་ཁྲལ་མེད་པ་སྒེར་ལ་དབང་བ་ལས་། གོ་གནས་བརྗེས་པའམ་གནས་དབྱུང་བཏང་རྗེས་གོ་གནས་གསར་པ་འཛིན་མཁན་ལ་རྩིས་སྤྲོད་དགོས་པས་དེ་ནི་བཀས་བཀོད་རྒྱུད་འཛིན་གྱི་དཔའ་འབྱོར་ལམ་ལུགས་ཀྱི་མྱུ་གུ་གསར་པ་ཞིག་གཏོད་པའི་མཚོད་རྟགས་ཡིན་། རུས་རྒྱུད་ཚོ་པར་དབང་བའི་ས་ཞིང་དེ་ལའང་རིགས་གཉིས་ཏེ་། དེའང་དང་པོ་རུས་རྒྱུད་ཚོ་པ་ཁག་ཐུན་མོང་ལ་དབང་བའི་ས་ཞིང་སྟེ་། རུས་རྒྱུད་ཚོ་པ་དེ་རྣམས་ས་ཁུལ་གཅིག་ཏུ་འདུས་སྡོད་བྱེད་ཀྱི་ཡོད་པས་རྒྱལ་པོ་སྲོང་བཙན་སྒམ་པོས་ཁོ་ཚོར་དབང་བའི་ས་ཞིང་རྣམས་རང་འཇགས་སུ་གནས་པ་བྱས་ཐོག་དཔྱ་ཁྲལ་འོས་འཚམས་ཤིག་་སྲིད་གཞུང་ལ་འབུས་དགོས་པ་། རུས་རྒྱུད་ཚོ་པར་དབང་བའི་ས་ཞིང་གི་རིགས་གཉིས་པ་ནི་། རུས་རྒྱུད་ཚོ་པའི་ཁོངས་གཏོགས་ཞིང་པ་སྒེར་ལ་དབང་བའི་ས་ཞིང་ཏེ་ཁོང་ཚོ་རང་ཉིད་ཀྱིས་གསར་སྦོལ་བྱས་པའི་ས་ཞིང་དདང་། ཚལ་ཞིང་། ལྡུམ་ར་སོགས་ས་ཞིང་གི་ཐོར་བཀོད་ནད་ལོ་རེ་དུས་ཚོད་ངེས་ཅན་གྱི་དཔྱ་ཁྲལ་(ལོ་ཐང་བླ་སྐྱེས་)མི་ཉུང་བ་ཞིག་ཕུལ་རྗེས་ས་ཞིང་དེ་དག་གི་ཐོན་འབབ་ཁོ་ཚོ་སྒེར་ལ་དབང་བ་ཡིན་པས་དེ་ནི་བཀས་བཀོད་རྒྱུད་འཛིན་གྱི་ས་ཞིང་དབང་བའི་ལམ་ལུགས་ཡིན་པ་དང་། ཁོང་ཚོ་ནི་རང་དབང་དང་དཔལ་འབྱོར་ཡོད་པའི་འབངས་མི་ཡིན་། གོང་གསལ་ས་ཞིང་དབང་བའི་ལམ་ལུགས་རིགས་དྲུག་གི་ཐོག་ནས་བཀས་བཀོད་རྒྱུད་འཛིན་གྱི་མྱུ་གུ་ཐོན་ཟིན་མ་སྨོས་མེད་དང་། སྐབས་དེར་སྲོང་བཙན་གྱི་དཔལ་འབྱོར་སྲིད་ཇུས་དེས་ལྷག་ལུས་རུས་རྒྱུད་ཚོ་པ་དང་བྲན་གཡོག་བདག་པོ་རྣམས་ཀྱི་ཁེ་ཕན་ལ་ཕྱོགས་གཅིག་ནས་སྲུང་སྐྱོབ་དང་གཉིས་ནས་ཚོད་འཛིན་ཡོད་པའི་བྱ་ཐབས་ལ་བརྟེན་ནས་ཞིང་འབྲོག་རྣམས་ལ་སྒེར་གྱི་དཔའ་འབྱོར་དབང་བར་ཁས་ལེན་བྱས་ཏེ་། དཔྱ་ཁྲལ་བསྡུ་བའི་ལམ་ལུགས་ལག་ལེན་བསྟར་བ་དེས་ཞིང་འབྲོགམ་ཐོན་སྐྱེད་ལ་གོང་འཕེལ་གསར་པ་བྱུང་བ་དང་། དེ་དང་ཆབས་ཅིག་ཏུ་མི་རིགས་རང་ཉིད་ཀྱི་ལག་ཤེས་བཟོ་ལས་དང་ཚོང་ལས་ལ་ཡང་སྔར་བས་ཡར་རྒྱས་བྱུང་ཡོད་། བདུན་པ་། སྤུན་ཟླའི་མི་རིགས་དང་ཁྲིམ་མཚེས་རྒྱལ་ཁབ་བར་མཛའ་མཐུན་གྱི་འབྲེལ་བ་བཙུགས་ནས་མི་རིགས་རང་ཉིད་ཀྱི་དཔལ་འབྱོར་རིག་གནས་ཆོས་ལུགས་བཅས་གོང་དུ་སྤེལ་བ་སྟེ་། རྒྱལ་སོ་སྲོང་བཙན་སྒམ་པོས་བོད་ཀྱི་དཔའ་འབྱོར་དང་། རིག་གནས་། ནང་བསྟན་བཅས་དར་སྤེལ་གཏོང་བའི་ཆེད་དུ་སྔ་རྗེས་སི་བལ་པོའི་རྒྱལ་པོའི་སྲས་མོ་བལ་བཟའ་ཁྲི་བཙུན་དང་། ཐང་རྒྱལ་རབས་ཀྱི་གོང་མ་ཐང་ཐའི་ཙུང་གི་ཚ་མོ་ཝུན་ཁྲེན་ཀོང་ཇོ་སོགས་སྤུན་ཟླའི་མི་རིགས་དང་ཁྲིམ་མཚེས་རྒྱལ་ཁབ་ནས་བཙུན་མོ་བླངས་ཏེ་ཁོང་ཚོའི་སྔོན་ཐོན་གྱི་ཉམས་མྱོང་དང་། རིན་ཐང་བྲལ་བའི་སྐུ་གསུང་ཐུགས་རྟེན་སོགས་རིག་དངོས་རྣམས་བོད་དུ་གདན་དྲངས་པ་དེས་གཅིག་ནས་མི་རིགས་ཕན་ཚུན་བར་དང་རྒྱལ་ཁབ་ཕན་ཚུན་བར་མཐུན་སྒྲིལ་མཛའ་བཤེས་ཀྱི་འབྲེལ་བ་བཙུགས་པ་དང་། གཉིས་ནས་བོད་ཀྱི་ཆབ་སྲིད་དང་། དཔལ་འབྱོར་། ཆོས་ལུགས་། རིག་གནས་བཅས་གང་གི་ཐད་ལའང་སྔར་ལས་ལྷག་པའི་གོང་འཕེལ་གསར་པ་ཞིག་ཡོང་རྒྱུར་སྐུལ་མ་ཐེབས་ཡོད་།
༼དུང་དཀར་ཚིག་མཛོད་ཆེན་མོ་༽ལས་བཏུས།


c: text/html

text:
Software མཉེན་ཆས་གླིང་།
Friday, 14 June 2013
Your Uninstaller 2012 Full Version ཁྱེད་ཀྱི་མཉེན་ཆས་ཕྱིར་འཐེན།
འདིའི་མིང་ལ་“ཁྱེད་ཀྱི་མཉེན་ཆས་ཕྱིར་འཐེན་”ཞེས་འདོགས་དགོས་པར་སྙམ། དེའང་ནམ་རྒྱུན་ཁྱེད་ཀྱི་རིག་མཛོད་དུ་བཅུག་ཟིན་པའི་མཉེན་ཆས་ཞིག་ཕྱིར་འཐེན་དགོས་ཚེ་མ་ལག་ Programme སོགས་ནས་བརྒྱུད་དེ་ཕྱིར་ཕྱུང་གི་ཡོད། འོན་ཀྱང་བརྒྱ་ཆ་བརྒྱ་གཙང་དག་ཏུ་བཟོ་གཏན་ནས་ཐུབ་ཀྱི་མེད། དཔེར་ན་ཞིབ་ཕྲའི་མ་ལག་གི་གསང་གྲངས་ཇི་སྙེད་ཅིག་རིག་མཛོད་དུ་རང་འཇག་ལུས་སྡོད་ཀྱིན་ཡོད། དེས་ན་གལ་སྲིད་རྗེས་ཕྱོགས་ནས་མཉེན་ཆས་དེའི་ཐོན་རིམ་གསར་པ་ཞིག་སླར་ཡང་འཇུག་དགོས་ཚེ། རང་འགུལ་གྱིས་ཁྱེད་ཀྱི་མཉེན་ཆས་དེ་རང་འཇག་འདུག་ཟེར་བའམ། ཡང་ན་ངོས་ལེན་མེད་ཟེར་བ་ལྟ་བུས་ནང་འཇུག་བྱེད་ཏུ་འཇུག་གིན་མེད། དེས་ན་མཉེན་ཆས་འདིའི་རྒྱུད་ནས་གང་ཞིག་ཕྱིར་འཐེན་བྱ་ཚེ་གཙང་དག་ཆགས་རྒྱུ་རེད། ནང་འཇུག་བྱ་སྟངས་ནི་ཚད་ལྡན་གྱི་མཉེན་ཆས་སྤྱི་མཚུངས་ལྟར་མཉམ་དུ་གསང་གྲངས་བཏང་ཡོད་པས་དེ་ལུགས་གང་དགོས་ནམ་རྒྱུན་ལྟར་འདིར་གཟིགས་རོགས།
བེད་སྤྱོད་སྟངས་ནི་མཉེན་ཆས་འདི་ནང་འཇུག་ཚར་རྗེས་ཁ་འབྱེད་ན་ཁྱེད་ཀྱི་རིག་མཛོད་ནང་གི་མཉེན་ཆས་ཡོད་ཚད་འདིའི་ནང་དུ་སླེབས་ཟིན། དེ་ནས་གང་ཞིག་ཕྱིར་འཐེན་བྱ་དགོས་པ་དེའི་སྟེང་དུ་གཉིས་མནོན་བྱ་ན་སྒེའུ་ཁུང་ཆུང་ངུ་ཞིག་ལས་གདམ་བྱ་བཞི་ཡོང་གི་ཡོད་པ་ལས་མཇུག་ཤོས་ Super Mode ཞེས་པར་གནོན་དགོས།
ཤམ་བྷ་ལ་ནས། Posted by Shambhala ཟླ་ཚེས། 6/14/2013 10:28:00 am
སྡེ་ཚན། Labels: Download ཕབས་ལེན་སྐོར།, Multi-software
Subscribe to: Post Comments (Atom)

robotstxt: allowed

filter: keep


text:
༄༅། །ཕྱི་ལོ་ ༢༠༡༧ ཟླ་ ༡༢ ཚེས་ ༢༠ ཉིན་གྱི་སྔ་དྲོ་ཆུ་ཚོད་ ༧ ཡོལ་ཙམ་ལ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྒྱ་གར་ལྷོ་ཕྱོགས་སྦེལ་ཀོབ་བོད་མིའི་གཞིས་ཆགས་སུ་རྟེན་གཞི་བྱས་པའི་བྱེས་ཀྱི་གདན་ས་ཆེན་པོ་སེ་ར་ཐེག་ཆེན་གླིང་དུ་རྟ་མགྲིན་ཡང་གསང་གི་བཀའ་དབང་བཀའ་དྲིན་སྩལ་ཡོད་པ་རེད།
དེ་ཡང་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་སེར་བྱེས་གྲྭ་ཚང་གི་ཆོས་རྭའི་ནང་དུ་༸ཞབས་སོར་འཁོད་བསྟུན་དགའ་ལྡན་ཁྲི་རིན་པོ་ཆེ་མཆོག་དང་དགའ་ལྡན་ཁྲི་ཟུར་རི་རྫོང་རིན་པོ་ཆེ་མཆོག ཤར་བྱང་ཆོས་རྗེ་རྣམ་གཉིས། རྣམ་གྲྭ་མཁན་པོ་ཁྲོམ་ཐོག་རིན་པོ་ཆེ་མཆོག སེ་ར་བྱེས་སྨད་གཉིས་ཀྱི་མཁན་ལས་ཟུར། བོད་མིའི་སྒྲིག་འཛུགས་ཀྱི་དཔལ་ལྡན་སྲིད་སྐྱོང་བློ་བཟང་སེངྒེ་མཆོག་སོགས་ཀྱིས་ཕེབས་བསུ་དང་འབྲེལ་བཞུགས་ཁྲིར་༸ཞབས་སོར་འཁོད་རྗེས་བཀའ་དབང་སྔོན་འགྲོའི་བཀའ་སློབ་སྩལ་དོན།
རྣམ་པ་ལྷན་རྒྱས་ལ་ཞུ་རྒྱུར། འདིར་སེ་ར་ཆོས་སྒར་དུ་འབྱོར་དུས་སེར་བྱེས་གྲྭ་ཚང་ནས་རྟ་མགྲིན་ཡང་གསང་གི་དབང་ཞིག་བྱུང་ན་ཞེས་གསུང་གི་འདུག རྩ་བའི་རྟ་མགྲིན་སྒྲུབ་པ་བཀའ་བརྒྱད་ཀྱི་ནང་ཚན་བླ་མེད་ཆོས་འཁོར་རེད། སྤྱིར་དུས་འཁོར་དབང་ཆེན་ལྟ་བུར་ཆ་བཞག་ནའང་། བླ་མེད་ཆོས་འཁོར་ཡིན། སྤྱིར་བླ་མེད་ཆོས་འཁོར་རིགས་ཉི་ཤུ་རྩ་ལྔ་མན་ཆད་གནང་རྒྱུའི་ལུགས་སྲོལ་ཡོད། ནམ་རྒྱུན་དེ་ལྟ་བུའི་དོ་དམ་པོ་གནང་སྲོལ་མེད། སློབ་མའི་མཚན་ཉིད་གཙོ་བོ་དད་པ་རེད། དད་པ་སྨོས་མི་དགོས་པར་ཁྱེད་རང་ཚོ་ཚང་མ་དད་པ་དང་དམ་ཚིག་གཡོ་བ་མེད་པ་འདུག མཚན་ཉིད་གཙོ་བོ་འདི་རེད། མང་ཚོགས་རང་ལ་དབང་བྱས་ན་འགྲིག་གི་རེད་བསམས་པ་དྲན་བྱུང་། ངོས་ཀྱིས་མོ་བརྒྱབ་པ་ཡིན། མོ་ཧ་ཅང་བཟང་པོ་འདུག དེ་རིང་འདིར་རྟ་མགྲིན་གྱི་དབང་བྱ་རྒྱུ་འདི་ལྟར་ཡིན། རྟ་མགྲིན་ནི་སྤྱན་རས་གཟིགས་ཁྲོ་བོའི་རྣམ་པར་ཤར་པ་ཡོངས་གྲགས་རེད། ང་ཚོ་བོད་གངས་ཅན་གྱི་ཞིང་ནི་འཕགས་པ་སྤྱན་རས་གཟིགས་ཀྱི་གདུལ་ཞིང་ཡིན་པ་ལོ་རྒྱུས་ཀྱི་ཐོག་ནས་བཤད་རྒྱུ་ཡོད་པ་མ་ཟད། ལུང་དང་དེ་འདྲའི་ཐོག་ནས་འཕགས་པ་སྤྱན་རས་གཟིགས་ལ་ཐུན་མོང་མ་ཡིན་པའི་ལས་འབྲེལ་ཡོད་པ་ཧ་ཅང་གསལ་པོ་རེད། ངོས་ལ་ཆ་བཞག་ནའང་ཚེ་རབས་མང་པོར་ལས་དང་སྨོན་ལམ་གྱི་ཐོག་ནས་འཕགས་པ་སྤྱན་རས་གཟིགས་ཀྱི་ཞབས་འདེགས་འཕྲིན་ལས་སྒྲུབ་མཁན་ཡིན་བསམ་པ་དྲན་གྱི་ཡོད་པ་མ་ཟད། དེ་ལྟར་ཡིན་པ་ལྟ་བུ་ཞིག་ཀྱང་རེད། རྟ་མགྲིན་དེ་སྤྱན་རས་གཟིགས་ཁྲོ་བོའི་རྣམ་པར་ཤར་པ་ཡིན་དུས། ང་ཚོ་བོད་གངས་ཅན་དང་ཕྱོགས་གཅིག་ནས་ཐུན་མོང་མ་ཡིན་པའི་འབྲེལ་བ་ཡོད། བོད་གངས་ཅན་ལྗོངས་ཀྱི་མཐའ་འདུལ་ཡང་འདུལ་གྱི་གཙུག་ལག་ཁང་ཕལ་ཆེ་བ་དང་སྤྱན་རས་གཟིགས་ཞི་ཁྲོའི་སྐུ་ཡོད་པ་ཆགས་ཀྱི་ཡོད། དེར་བརྟེན་ང་ཚོ་བོད་པ་དང་ཐུན་མོང་མིན་པའི་འབྲེལ་བ་ཞིག་ཡོད། དེར་བརྟེན་དེ་རིང་རྟ་མགྲིན་ཡང་གསང་གི་དབང་བྱས་ན་བསམ་པ་དྲན་པ་རེད།
ཕྱི་ལོ་ ༡༩༥༩ ལོར་ང་ཚོ་བཙན་བྱོལ་ལ་བསླེབས། དྲུག་ཅུ་རེ་གྲངས་ནང་གཞིས་ཆགས་བཙུགས་པ་རེད། མེ་སོར་མངའ་སྡེའི་སྤྱི་ཁྱབ་བློན་ཆེན་(Chief Minister) སྐུ་ཞབས་ནི་ཅི་ལིང་གྷ་པ་ (Nijalingapa) ལགས་ངོས་ཀྱིས་ཕྱི་ལོ་ ༡༩༥༦ ལོ་ནས་ངོ་ཤེས་པ་ཡིན། ཕྱི་ལོ་ ༡༩༥༦ ལོར་སངས་རྒྱས་མྱང་འདས་ཀྱི་དུས་ཆེན་ལ་ཡོང་བའི་སྐབས་དང་བསྟུན་ངོས་རང་སྦེང་ལོར་ལ་བསླེབས་པ་རེད། སྐབས་དེ་དུས་ནས་ངོས་ཀྱིས་སྐུ་ཞབས་ནི་ཅི་ལིང་གྷ་པ་ངོ་ཤེས་ཀྱི་ཡོད། བོད་དོན་ཐོག་ལ་ཐུགས་སྣང་གནང་མཁན་ཞིག་ཡིན་པ་མ་ཟད་ཤ་ཚ་དང་རྒྱབ་སྐྱོར་གནང་མཁན་ཞིག་ཀྱང་ཡིན། ཕྱི་ལོ་ ༡༩༥༩ ལོར་ང་ཚོ་བཙན་བྱོལ་བ་ཆགས། བོད་མི་གང་ལ་གང་འཚམ་བཙན་བྱོལ་ལ་འབྱོར། བོད་མི་དེ་དག་གི་ཆེད་བསམ་བློ་ཡུན་རིང་བོར་བཏང་དགོས་ཡོད་དུས། ནམ་རྒྱུན་ང་ཚོས་ཤོད་སྲོལ་ལ། རེ་བ་བཟང་ས་ནས་རྒྱོབ། གྲ་སྒྲིག་སྡུག་ས་ནས་བྱོས། ཞེས་པ་ལྟར་བོད་དོན་འཐབ་རྩོད་བྱེད་རྒྱུ་དེ་ལོ་གཅིག་གཉིས་ནང་འགྱུར་བ་དང་གྲུབ་འབྲས་ཐོན་ཟེར་བ་དེ་ཁག་པོ་རེད། ལོ་བཅུ་ཕྲག་ཁ་ཤས་འགོར་བ་ཡིན་ནའང་ང་ཚོ་བརྟན་པོ་བྱས་ནས་སྡོད་ཐུབ་པ་བཟོ་དགོས། གཞིས་ཆགས་གསར་རྒྱག་གི་ཆེད་དུ་ནེ་རུ་ལ་ཞུས། ནེ་རུས་ཐུགས་ཁུར་ཧ་ཅང་བཞེས། མེ་སོར་མངའ་སྡེའི་བློན་ཆེན་ནི་ཅི་ལིང་གྷ་པ་ཡིས་ཐུགས་ཁུར་ཞེ་དྲགས་བཞེས་པ་རེད།
དེ་འདྲའི་བརྒྱུད་རིམ་ཁྲོད་ནས་མེ་སོར་ལྷོ་རྒྱུད་ནས་སྦེལ་ཀོབ་ས་ཁུལ་དང་བྱང་རྒྱུད་ནས་མོན་གྷོ་འདོད་རྒུ་གླིང་གི་ས་ཆ་དེ་དག་བྱུང་བ་རེད། གནས་འདིར་གཞིས་ཆགས་ཐོག་མ་བཙུགས་དུས་ངོས་རང་བསླེབས་པ་རེད། དེ་དུས་གུར་ནང་བསྡད་པ་རེད། སྐབད་དེ་དུས་གཞིས་ཆགས་ནང་དང་པོ་ཡོང་མཁན་ཚོས་ཚ་བའི་དཀྱིལ་ལ་ཤིང་གཅོད་འབྲེག་བྱས་པ་དང་། ཤིང་གཅོད་འབྲེག་ཚར་བ་དང་ཤིང་མེར་བསྲེགས་ནས་བསྡད་པ་རེད། སྐབས་དེ་དུས་ངོས་རང་ཁོང་ཚོའི་ལས་ཀ་བྱེད་སར་ཡོང་བ་ཡིན། གང་ལྟར་གཞིས་ཆགས་མེད་སའི་ས་ཆ་ཞིག་ལ་ང་ཚོས་གཞིས་ཆགས་བཙུགས། ཐོག་མར་སྨྱུག་མ་དང་གུར་རེད། རིམ་པས་རྒྱ་བསྐྱེད་ཕྱིན་པ་རེད། དེ་ནས་གཞིས་ཆགས་ཀྱི་གནས་སྟངས་སྲ་བརྟན་ཆགས་པའི་མཚམས་ལ་སྦག་སར་ཁུལ་ལ་མཐུན་རྐྱེན་སྐྱོ་བོ་དང་། ཚ་བ་ཆེན་པོ་ཡོད་པའི་རྐྱེན་གྱིས་མི་མང་བོ་ནད་པ་ཆགས། བྱས་ཙང་སྦག་སར་ལ་ཡོད་པའི་དགེ་འདུན་པ་རྣམས་སེ་འབྲས་དགེ་གསུམ་ལ་གནས་སྤོ་བྱས་པ་རེད། རིམ་པས་མི་མང་ཚོ་ཡང་གནས་སྟངས་ཡག་ཏུ་ཕྱིན། དེ་ནས་དགེ་འདུན་པའི་སྡེ་རིས་སུ་མེད་པ་བཙུགས། སྐབས་དེ་དུས་པད་ནོར་རིན་པོ་ཆེ་ཡང་ཡོད་པ་རེད། རིན་པོ་ཆེས་རྣམ་གྲོལ་གླིང་གི་བཤད་གྲྭ་བཙུགས། རིན་པོ་ཆེ་ཞེ་དྲགས་ཡག་པོ་ཡོད། ད་གཙོ་ཆེ་ཤོས་སློབ་གཉེར་རེད། བཤད་གྲྭ་ཁག་གི་སློབ་གཉེར་འདས་པའི་ལོ་ལྔ་བཅུ་ལྔ་གྲངས་རིང་ལ་ཡག་ཐག་ཆོད་ཡོད་པ་རེད། ད་དུང་ཡིན་ན་ཡང་གལ་ཆེ་ཤོས་དགོན་པ་དེ་དག་བཙུགས་དགོས་དོན་དེ་སངས་རྒྱས་ཀྱི་ལུང་རྟོགས་ཀྱི་བསྟན་པ་ཤེས་རྒྱུུད་ལ་ཡོད་དགོས་པ་རེད་མ་གཏོགས་ཕྱི་ལོག་ལ་ཁང་པ་རྫིག་པོ་་ཡོད་པ་གཅིག་པུའི་ཕན་གྱི་མ་རེད། བྱས་ཙང་ཕྱིའི་འཛུགས་སྐྲུན་བྱས་པ་དང་ཆབས་ཅིག་ནང་གི་འཛུགས་སྐྲུན་བྱེད་རྒྱུ་ཡང་གལ་ཆེ། ཞེས་སོགས་ཀྱི་བཀའ་སློབ་སྩལ་ཏེ་ཆུ་ཚོད་ ༡༡།༣༠ ཙམ་ལ་ཆོས་ཞུ་བ་སེར་སྐྱ་མང་ཚོགས་ ༡༥༠༠༠ བརྒལ་བར་རྟ་མགྲིན་ཡང་གསང་གི་བཀའ་དབང་གནང་སྒོ་མཇུག་ལེགས་པར་གྲུབ་ཡོད་པ་བཅས།།


text:
འདིར་གནའ་བོའི་ཡིག་རྙིང་ཁྲོད་དུ་བོད་ཀྱི་རྒྱལ་བོ་ཐོག་མ་གཉའ་ཁྲི་བཙན་པོ་ཐོག་མར་ཡུལ་གང་ནས་བྱོན་པ་དང་། རིགས་རུས་གང་ལས་ཆད་པ། བོད་ཀྱི་རྒྱལ་བོ་ཐོག་མར་ཅི་ལྟར་གདན་དྲངས་ཚུལ། གདན་འདྲེན་མཁན་སུ་ཡིན་པ་སོགས་ཇི་བཞིན་དུ་བཀོད་ཡོད།
༄། །ཡུལ་དང་མཁར་དུ་བཅས་པཱ། སོ་སོ་ཡུལ་བདེ་བཞི①ལས། །སྤུ་རྒྱལ་བོན་གྀ་བཙན་པོ་ལྡེའུ་རྒྱལ་པོ་ཐོད་རྒྱལ་བྱུང་ཏེ། །ལ་ལ་འྀ་མཆྀད་ནས་ནྀ་རྒྱལ་ཕྲན། ། བཅུ་གཉིས་ལ་གཏོགས་ཤེས་ཀྱང་མཆྀ། ། མྱྀ་གཏོག་ཤེས་ཀྱང་མཆྀ། །བཙན་པོ་འྀ་གདུང་རབ་ཀྱྀ་ཁུངས་སྨོས་པའ། ། གནམ་དགུང་གྀ་སྟེང་ན། ། ལྷ་ཀུ་སྤྱྀ་སེར་བཞྀས་བརྒྱ་བའ②། མ་སངས③ཐམ་ཅད་གྀ་བདག་པོ། །སྲྀད་པ་ཀུན་ལ་མངའ་མཛད་པའ། །ཕྱྭ④འྀ་ཡང་ཕྱྭ་ལགས་ཤེས་ཀྱང་མཆྀ། །རྣམ་གཉྀས་སུ་ནྀ་གདོལ་པར⑤ཤ་ཟ་འྀ་རྀགས། ། རྒྱལ་པོ་གདོང་དམར⑥གྱྀ་རྀགས། ། གངས་རྀ་བྱུན་ཀོར⑦གྱྀ་ནྀ་བདག་པོ། །གནོད་སྤྱྀན་ཛ་ཞེས་བགྱྀ་བ་འྀ་རྀགས་ལགས་ཤེས་ཀྱང་མཆྀ། ། རྣམ་གསུམ་དུ་ནྀ་གནམ་རིམ་པ་བཅུ་གསུམ་གྱྀ་སྟེང་ན། ། ཁྲྀ་བར་ལ་བདུན་ཚྀག ། ཤེས་བགྱྀ། །གནམ་གྀ་ལྷ་ལས། ས་ག་དོག་དྲུག་དུ། ། འགྲེང་འགོ་ནག་གྀ་རྗེས་མྱེད་གྀ་རྗེ། །དུད་རྔོག་ཆག་བླ་མེད་ཀྱྀ་བླར། ། བློན་པོ་ལྷོ་རྔེགས། ཆེན་པོ་མཚེ་གཅོ། ཕྱག་ཚང་ཤ་སྤུག ། མྱྀ་རྗེ་ལྷ་དང་བདུད། །དུ་བརྒྱྀས་ནས། ཡུལ་བོད་ཀ་གཡག་དྲུག་དུ་བྱོན་ཞེས་མཆྀ། ། གང་ལགས་ཀྱང་མྱྀ་མངོན་སྟེ།གདུང་སྤུ་བོད་དང་སྤུ་རྒྱལ་དུ་གསོལ། །
1.བདེ་བཞྀ། སྡེ་བཞི་སྟེ་མིའི་སྡོད་གནས་གྲོང་ཚོ་དང་དོན་གཅིག
2.བརྒྱྀ་བ། བགྱི་བ་དང་དོན་གཅིག
3.མ་སངས། མ་སངས་སྤུན་དགུ་ལ་སོགས་ཏེ་འདིར་ཤེས་རིག་དང་མི་ལྡན་པའི་གང་ཟག་མིའི་འགྲོ་བ་ལ་གོ་དགོས།
4.ཕྱྭ། འདི་ནི་བོད་ཀྱི་གདོད་མའི་ཐ་སྙད་ཅིག་སྟེ་ལྟས་སམ་གཡང་སོགས་སུ་བཀྲལ་པ་མང་ཡང་། ཕྱིས་ཐ་སྙད་ལྷ་ཞེས་པའི་སྐད་དོད་ཙམ་དུའང་མངོན།
5.གདོལ་པ། འདིར་བཤན་པ་ལྟ་བུ་དམར་ལས་ལ་དགའ་བའི་རིགས་ལ་ཟེར་བ་འདྲ།
6.གདོང་དམར། གདོང་གི་ཁ་དོག་གི་ཆ་ནས་དེ་ལྟར་འབོད་ཅིང་། ཁ་ཅིག་བོད་ཡིན་པར་འདོད་ལ། ཁ་ཅིག་ཧོར་ཡིན་པར་བཤད།
7.བྱུན་ཀོར། བྱིན་ཆགས་སམ་དཀྱིལ་འཁོར་ཏེ་འདིར་གངས་རིས་ཀུན་ནས་བསྐོར་བའི་ལྗོངས་ལ་ཟེར།
དཔྱད་གཞིའི་ཡིག་ཆ།
འཕྲིན་སྟེགས། weikangba


text:
རྒོལ་རྩོམ་ཉམས་ཞིབ་པ་རྡོ་རྗེ་ཚེ་རིང་ལགས་ཀྱིས་རྒོལ་རྩོམ་རྩོམ་རིག་ནི་རྒྱལ་ཁབ་ཀྱི་འཐབ་རྩོད་དང་འབྲེལ་བའི་ཆབ་སྲིད་གཅིག་པུ་ཙམ་མ་ཡིན་པར་སྤྱི་ཚོགས་དང་རིག་གནས་གོམས་སྲོལ་སོགས་ཀྱི་གཉའ་གནོན་གང་ལ་ཡང་རྒོལ་བའི་རྩོམ་ཡིག་ལ་གོ་དགོས་སྐོར་བརྗོད་བྱུང་།
དྲི་བ། བོད་ལ་མཚོན་ན་རྒོལ་རྩོམ་(Resistance Literature)ཞེས་པ་དེ་རྩོམ་རིག་གི་བརྡ་ཆད་གསར་པ་ཞིག་ཆགས་ཀྱི་ཡོད་དུས་ཐོག་མར་ཉིད་ཀྱིས་བོད་ཡིག་ནས་རྩོམ་རིག་འདིར་མིང་ག་འདྲ་ཞིག་བཏགས་ན་འགྲིག་མིན་དང་རྩོམ་རིག་དེ་ག་འདྲ་ཞིག་ལ་ངོས་འཛིན་དགོས་པའི་སྐོར་ནས་ངོ་སྤྲོད་ཐུང་ཐུང་ཞིག་གནང་རོགས།
ལན། སྤྱིར་ང་རང་ལ་མཚོན་ན་དབྱིན་ཡིག་གི(Resistance)ཞེས་པ་དེ་བོད་ཡིག་ནས་འདི་རེད་ཅེས་ཁ་མཚོན་ཆོད་པོས་བཤད་ཁག་པོ་རེད། དབྱིན་ཡིག་ནང་ཐ་སྙད་འདི་ལ་གོ་བ་འདྲ་མི་འདྲ་དང་གང་ས་གང་དུ་བེད་སྤྱོད་བྱེད་ཀྱི་ཡོད་པ་རེད། མང་པོ་ཞིག་གིས་བོད་ཡིག་ནང་འཐབ་རྩོད་རྩོམ་རིག་དང་ཆབ་སྲིད་རྩོམ་རིག དེ་བཞིན་རྒོལ་རྩོམ་རྩོམ་རིག་ཅེས་མིང་བཏགས་ཡོད་པ་འདུག་མོད། འཐབ་རྩོད་རྩོམ་རིག་ཟེར་དུས་གཙོ་ཆེ་ཤོས་དབྱིན་ཡིག་གིས་(Struggle)ཞེས་པར་གོ་བཞིན་འདུག རྒོལ་རྩོམ་ཞེས་པ་དེ་རྒྱལ་ཁབ་ཀྱི་འཐབ་རྩོད་དང་འབྲེལ་བའི་རྩོམ་རིག་གཅིག་པུ་ཙམ་མ་ཡིན་པར་གནད་དོན་གང་ཡང་རུང་བ་ཞིག་ལ་མོས་མཐུན་མེད་པའི་ངང་ནས་ངོ་རྒོལ་ཡོད་པའི་རྩོམ་ཡིག་ཚང་མར་གོ་བཞིན་ཡོད་པ་རེད། དཔེར་ན་རྒྱལ་ཁབ་ཞིག་གིས་རྒྱལ་ཁབ་ཅིག་ལ་བཙན་གནོན་བྱས་པར་རྒོལ་བའི་རྩོམ་ཡིག་དང་བུད་མེད་ཐོབ་ཐང་འཐབ་རྩོད་སྐོར་ལ་བྲིས་པའི་རྩོམ་ཡིག དེ་བཞིན་རྒྱ་གར་ནང་ལ་མཚོན་ན་རིགས་དམན་པའི་མི་རིགས་ཚོར་གཉའ་གནོན་བྱས་པར་བྲིས་པའི་རྩོམ་ཡིག་སོགས་ལ་གོ་བཞིན་ཡོད་པ་དང་། རིག་གནས་དང་ཆོས་ལུགས་ཡུལ་སྲོལ་གོམས་གཤིས་སོགས་ཀྱི་གཉའ་གནོན་འོག་ཚུད་པར་ངོ་རྒོལ་བྱས་པའི་རྩོམ་ཡིག་ལ་གོ་བཞིན་ཡོད་དུས། སྤྱིར་རྩོམ་རིག་དེ་འདི་ལྟ་བུ་ཞིག་ཡིན་པ་རེད་ཅེས་བསྡོམས་ཚིག་བཀོད་མི་ཐུབ་ན་ཡང་སྤྱི་ཡོངས་ནས་བལྟས་པ་ཡིན་ན་གཞན་གྱི་འདོད་མོས་མེད་པའི་ངང་ནས་གཉའ་གནོན་དང་བཙན་འཛུལ་སོགས་ཀྱི་འོག་ལ་ཚུད་པར་ངོ་རྒོལ་ཡོད་པའི་རྩོམ་རིག་ཚང་མར་གོ་བཞིན་ཡོད་པ་རེད། གཞན་རྩོམ་རིག་འདིར་ད་སྔ་ནང་དོན་གྱི་ངོ་གདོང་ཁོ་ན་ནས་ངོ་རྒོལ་དང་འཐབ་རྩོད་རྩོམ་རིག་བརྗོད་པ་ལས་རྩོམ་ལུས་དང་ནང་དོན་སོགས་ཀྱི་ཁྱད་ཆོས་ལ་དཔྱད་པ་བྱས་ཏེ་རྒོལ་རྩོམ་ཞེས་པ་འདི་འདྲ་ཞིག་ཡིན་དགོས་པར་བསྟན་ཡོད་པ་ཉུང་ཉུང་རེད། ཅེས་བརྗོད་སོང་།
དྲི་བ། རྒོལ་རྩོམ་མམ་འཐབ་རྩོད་རྩོམ་རིག་ཞེས་པ་དེ་མི་རིགས་གཞན་པས་རྩོམ་རིག་ཁྲོད་ག་དུས་ནས་གླེང་མགོ་ཚུགས་ཡོད་པ་དང་རྩོམ་རིག་གི་རིགས་ཚན་བྱེ་བྲག་པ་དེ་གནས་བབ་ག་འདྲ་ཞིག་གི་འོག་ནས་དར་བ་རེད།ལན། རྒོལ་རྩོམ་རྩོམ་རིག་ཟེར་བ་དེ་གནའ་རབས་ཀྱི་རྩོམ་རིག་ཁག་གི་ནང་དུ་ཡོད་ཡོད་པ་ཞིག་རེད་དེ། རྩོམ་རིག་འདི་ཤུགས་ཆེན་པོ་དར་བའི་དུས་སྐབས་དེ་དུས་རབས་ ༡༩ དང་ ༢༠ པའི་ནང་འཛམ་གླིང་གི་ཡུལ་གྲུ་མང་པོར་བཙན་རྒྱལ་རིང་ལུགས་ཧ་ཅང་དར་ཁྱབ་ཆེན་པོ་ཕྱིན་ཏེ། འཛམ་གླིང་གི་བརྒྱ་ཆ་ ༨༠ ལྷག་བཙན་རྒྱལ་རིང་ལུགས་པའི་མི་སེར་སྤེལ་ཡུལ་གྱི་དབང་འོག་ཏུ་ཤོར་ཡོད་པ་རེད། དཔེར་ན་ཡོ་རོབ་ཀྱིས་ཨ་ཧྥི་རི་ཁ་གླིང་དང་བྱང་ཨ་མི་རི་ཁ་དང་ལྷོ་ཨ་མ་རི་ཁ་གླིང་སོགས་བཙན་འོག་ཏུ་བསྡུས་ཡོད་པ་རེད་ལ། ཨེ་ཤ་ཡའི་ནང་དུ་དེ་དང་དེ་བཞིན་རྒྱལ་ཁབ་མང་པོ་བཙན་རྒྱལ་རིང་ལུགས་པའི་འོག་ཏུ་ཤོར་ཡོད་དུས། དུས་རབས་ ༡༩ དང་ ༢༠ བར་ལ་ངོ་རྒོལ་དང་འཐབ་རྩོད་ཀྱི་རྣམ་པ་ཅན་གྱི་རྩོམ་རིག་ཤུགས་ཆེན་དར་ཡོད་པ་དང་། ལྷག་པར་དུ་དུས་རབས་ ༢༠ ནང་བཙན་གནོན་འོག་གི་རྒྱལ་ཁབ་ཁག་གི་ནང་ཡོད་པའི་རྩོམ་པ་པོ་མང་པོས་རྩོམ་ཡིག་བརྒྱུད་ནས་ངོ་རྒོལ་དང་འཐབ་རྩོད་བྱས་ཏེ། དབང་བསྒྱུར་དང་ཆབ་སྲིད་ཀྱི་ལྟ་གྲུབ་སོགས་ལ་ངོ་རྒོལ་ཡོད་པའི་རྩོམ་རིག་དེ་ཧ་ཅང་ཤུགས་ཆེན་པོ་དར་བ་རེད། དེ་ལ་རྩོམ་རིག་མཁས་པ་དང་དཔྱད་བརྗོད་པ་ཚོས་མི་སེར་སྤེལ་བའི་རིང་ལུགས་ཕྱི་མའི(Postcolonialism)རྩོམ་རིག་ཞེས་དེའི་སྒང་ལ་དཔྱད་ཞིབ་ཤུགས་ཆེན་བྱས་ཏེ་ལྟ་གྲུབ་སོགས་ཀྱི་རྨང་གཞི་འདིང་མཁན་དེ་ཨལ་རྗེ་རཱན(Algerian)ནས་ཡིན་པའི་ཧྥ་རོན་ཛི་ཧྥ་ནོན(Frantz Fanon)ཞེས་པ་ཞིག་ཡོད་པ་རེད། ཁོ་རང་སྨན་པ་དང་སེམས་ཁམས་རིག་པའི་སྐོར་ལ་མཁས་དབང་ཡིན་ན་ཡང་། ཁོང་གིས་ཉམ་ང་བའི་གོ་ལ་(The Wretched of the Earth)ཞེས་པའི་དེབ་ཅིག་བྲིས་ཏེ་དེབ་དེའི་ནང་གཙོ་བོ་ཁོ་རང་སེམས་ཁམས་རིག་པའི་སྨན་པ་ཡིན་དུས་སྐབས་དེར་ཨལ་རྗེ་རཱན་མི་རིགས་དེ་ཧྥ་རན་སའི་བཙན་གནོན་འོག་ཡོད་སྟབས། གཉའ་གནོན་མྱོང་བཞིན་པའི་ཨལ་རྗེ་རཱན་གྱི་མི་ཚོའི་སེམས་ཁམས་དང་ལྟ་བ་འཁུར་སྟངས་སོགས་ག་འདྲ་ཡོད་པའི་སྐོར་ལ་བྲིས་ཡོད་པ་རེད། དེ་གཞིན་པ་ལི་སི་ཏེན་(Palestine)ནས་ཡིན་པ་སྐུ་ཞབས་ཨེ་ཝར་ཌི་(Edward Said)ལ་མཚོན་པ་ལི་སི་ཏེན་གྱི་མི་རིགས་ཨེ་ཟི་རལ་གྱི་བཙན་གནོན་འོིག་བསྡད་མྱོང་ཡོད་དུས། ཁོང་གིས་ཤར་ཕྱོགས་རིང་ལུགས་(Orientalism)ཞེས་པའི་དེབ་ཅིག་བྲིས་ཡོད་པ་རེད། དེབ་དེའི་ནང་བཙན་གནོན་བྱེད་མཁན་ནུབ་ཕྱོགས་རྒྱལ་ཁབ་ཁག་གི་རྩོམ་རིག་ལ་ཞིབ་མཇུག་བྱས་ཏེ། བཙན་གནོན་མཁན་དག་གིས་རྒྱལ་ཁབ་ཅིག་དབང་དུ་བསྡུ་བའི་སྐབས་མཚོན་ཆ་གཅིག་པུ་ཙམ་མིན་པར་རིག་གནས་དང་བསམ་བློ་ག་འདྲ་ཞིག་འཁུར་ཡོད་པ་སོགས་ཀྱི་སྐོར་ནས་ཞིབ་མཇུག་བྱས་ཏེ་རྩོམ་རིག་དེར་ཐོག་མའི་རྨང་གཞི་ལྟ་བུ་སྐྲུན་ཡོད་པ་རེད། གཞན་རྒྱ་གར་གྱི་རྩོམ་རིག་མཁས་དབང་དང་ནུབ་ཕྱོགས་གཙུག་ལག་ལག་སློབ་གཉེར་ཁང་ཁག་ཏུ་དགེ་རྒན་ཡིན་པའི་གྷ་ཡཱ་ཊི་རེ་སི་པཱིག(Gayatri Spivak)དང་ཧོ་མེ་བྷ་བྷ་(Homi Bhabha)། ཨ་རིའི་མི་རིགས་ནག་པོ་ཡིན་པའི་ཧཱན་རེ་ལོ་སི་གྷ་ཊི(Henry Louis Gates)སོགས་ཀྱིས་མི་སེར་སྤེལ་བའི་རིང་ལུགས་ཕྱི་མའི་རྩོམ་རིག་ཞེས་བཙན་རྒྱལ་རྒྱལ་ཁབ་ཁག་གི་གཉའ་གནོན་འོག་ཡོད་པའི་མི་རིགས་ཁག་གི་རྩོམ་ལ་ཞིབ་མཇུག་བྱས་ཏེ་རྨང་གཞི་གསར་བ་ཞིག་སྐྲུན་པས། དེང་སང་མི་སེར་སྤེལ་བའི་རིང་ལུགས་ཕྱི་མའི་རྩོམ་རིག་ལྟ་གྲུབ་དང་མི་སེར་སྤེལ་བའི་རིང་ལུགས་ཕྱི་མའི་དགག་སྒྲུབ་རྩོམ་རིག་ཅེས་འཛམ་པོའི་གླིང་སྤྱི་ལ་ཡོད་བསྡད་པའི་རྩོམ་རིག་གི་ཚན་པ་ཤུགས་ཆེན་པོ་ཞིག་ཆགས་ཡོད་པ་རེད། མི་སེར་སྤེལ་བའི་རིང་ལུགས་ཀྱི་རྩོམ་རིག་འདི་དག་ལ་ཞིབ་ཚགས་ཀྱིས་བལྟས་པ་ཡིན་ན་སྤྱི་ཡོངས་ནས་འཐབ་རྩོད་དང་རྒོལ་རྩོམ་རྩོམ་རིག་ཆགས་ཀྱི་ཡོད་པ་རེད། ཅེས་བརྗོད་སོང་།
དྲི་བ། མི་སེར་སྤེལ་བའི་རིང་ལུགས་ཀྱི་རྩོམ་རིག་ཁྲོད་དུ་ནུབ་ཕྱོགས་མ་ཡིན་པའི་གཉའ་གནོན་དང་བཙན་འཛུལ་མྱོང་བཞིན་པའི་མི་རིགས་དང་རྒྱལ་ཁབ་ཁག་གི་རྩོམ་ཡིག་ལ་ལྟ་ཚུལ་དང་དཔྱད་ཞིབ་ག་འདྲ་བྱེད་བཞིན་ཡོད་པ་དང་རྒོལ་བ་དང་རྩོམ་རིག་ཞེས་པའི་ཐ་སྙད་གཉིས་ག་དུས་ཤིག་ནས་མཉམ་དུ་ཆགས་པ་རེད།
ལན། སྤྱིར་ན་མི་སེར་སྤེལ་བའི་རིང་ལུགས་ཀྱི་རྩོམ་རིགས་དེ་དག་འཐབ་རྩོད་དང་རྒོལ་རྩོམ་ཁོ་ནར་དམིགས་གཏོད་ཀྱི་ཡོད་ན་ཡང་། དཀའ་ངལ་གཞན་ཞིག་ལ་མི་སེར་སྤེལ་བའི་རིང་ལུགས་ཀྱི་རྩོམ་རིགས་ནི་ཡོ་རོབ་རྒྱལ་ཁབ་ཁག་གིས་བཙན་གནོན་བྱས་མྱོང་བའི་རྒྱལ་ཁབ་ཁག་གི་རྩོམ་རིག་ཁོ་ན་ཞིག་ཆགས་ཀྱི་ཡོད་པ་རེད། དེ་མིན་དེང་སང་རྒྱ་ནག་གི་བཙན་གནོན་འོག་ཐོན་པའི་བོད་ཀྱི་རྩོམ་པ་པོ་ཚོའི་རྩོམ་ཡིག་དང་གཞན་རྒྱལ་ཁབ་མང་པོའི་འོག་ནས་དབང་བསྒྱུར་ལ་འཐབ་རྩོད་བྱས་འདུག་མཁན་གྱི་མི་རིགས་དང་རྒྱལ་ཁབ་མང་པོ་ཡོད་ན་ཡང་། དེ་དག་གི་རྩོམ་ཡིག་དེ་མི་སེར་སྤེལ་བའི་རིང་ལུགས་ཀྱི་རྩོམ་རིག་ཁྲོད་དུ་ཁྱོན་ནས་ཡོང་ཐུབ་ཀྱི་མེད་པ་རེད། དཔེར་ན། དེང་སང་སི་པན་ནང་དུ་འཐབ་རྩོད་བྱེད་མཁན་ཚོ་དང་སེངྒ་ལའི་འོག་གི་ཏ་མུལ་མི་རིགས། གཞན་དཀྱིལ་ཤར་ཨེ་ཤ་ཡའི་རྒྱལ་ཁབ་མང་པོའི་ནང་དེ་ལྟ་བུའི་བཙན་གནོན་ལ་ངོ་རྒོལ་གྱི་རྩོམ་ཡིག་མང་པོ་བྱུང་གི་ཡོད་ན་ཡང་། དེ་དག་ཁྱོན་ནས་ད་ལྟ་བཤད་བཞིན་པའི་མི་སེར་སྤེལ་བའི་རིང་ལུགས་ཕྱི་མའི་རྩོམ་རིགས་ཁྲོད་ངོས་འཛིན་ཐུབ་ཀྱི་མེད་པ་རེད། མི་སེར་སྤེལ་བའི་རིང་ལུགས་ཕྱི་མའི་རྩོམ་རིགས་དེ་ས་ཁུལ་བྱེ་བྲག་པ་ཞིག་དང་དུས་ཚོད་བྱེ་བྲག་པ་ཞིག་གི་འོག་ནས་བྱུང་བའི་རྩོམ་རིག་ཁོ་ནར་ངོས་འཛིན་གྱིས་དེ་ལ་ཞིབ་མཇུག་དང་སློབ་སྦྱོང་བྱེད་ཀྱི་ཡོད་པ་རེད། སྤྱིར་འཐབ་རྩོད་དང་ངོ་རྒོལ་གྱི་རྩོམ་རིག་དེ་དག་རྒྱལ་ཁབ་ཀྱི་འཐབ་རྩོད་དང་འབྲེལ་བའི་རྩོམ་རིག་གཅིག་པུ་ཙམ་མ་ཡིན་པར་གནད་དོན་གང་ཡང་རུང་བ་ཞིག་ལ་ངོ་རྒོལ་གྱི་ལས་འགུལ་བརྒྱུད་ནས་བྲིས་པའི་རྩོམ་རིག་ལ་གོ་དགོས་པ་ཞིག་རེད། ཡིན་ན་ཡང་། གནད་དོན་ཞིག་ལ་དབྱིན་ཡིག་གི་(Resistance) ཞེས་པའི་ཐ་སྙད་དང་རྩོམ་རིག་གཉིས་མཉམ་དུ་ག་འདྲ་བྱས་ཆགས་པ་དང་། ཐ་སྙད་དེ་འཚོལ་བ་ཡིན་ན་མང་ཆེ་བ་དམག་ཆེན་གཉིས་པའི་སྐབས་ཀྱི་ངོ་རྒོལ་ལས་འགུལ་(Resistance Movement)ཞེས་པར་གོ་བ་དང་། དེའི་སྔོན་ལ་ཐ་སྙད་དེ་མེད་པ་མ་ཡིན་པར་ཡོད་ན་ཡང་ཆབ་སྲིད་དང་ཤུགས་ཆེན་པོར་འབྲེལ་ནས་ཡོད་པའི་ཚིག་ཅིག་རེད་མི་འདུག དེ་བཞིན་ཐ་སྙད་དེ་རྩོམ་རིག་དང་རྒོལ་རྩོམ་ཞེས་ག་དུས་འབྲེལ་བ་ཆགས་པ་རེད་ཅེས་ན། པ་ལི་སི་ཐན་གྱི་རྩོམ་པ་པོ་གྷ་སཱན་ཀཱ་ནཱ་ཧྥ་ནེ(Ghassan Kanafani)ཡིས་ཕྱི་ལོ་༡༩༦༠ ནང་སྐབས་དེའི་ཨེ་ཟི་རལ་འོག་ན་ཡོད་པའི་པ་ལི་སི་ཏེན་གྱི་རྩོམ་རིག་ལ་དཔྱད་པ་བྱས་ཏེ་རྩོམ་རིག་དེར་རྒོལ་རྩོམ་རྩོམ་ཡིག་ཅེས་བྲིས་ཡོད་པ་དང་། ཁོ་རང་ལ་མཚོན་ན་རྩོམ་པ་པོ་ཞིག་ཡིན་པ་མ་ཟད་རྩོམ་རིག་དཔྱད་བརྗོད་པ་ཞིག་ཀྱང་རེད་འདུག ཕལ་ཆེར་ཐོག་དང་པོ་རྒོལ་བ་དང་རྩོམ་རིག་ཞེས་རིང་ལུགས་ཤིག་བཟོ་མཁན་ཁོ་རང་ཆགས་བསྡད་ཡོད་པ་རེད། ཁོ་རང་གིས་ཚིག་དེ་གང་ལ་གོ་ཡི་འདུག་ཅེས་ན་རྒྱལ་ཁབ་ཀྱི་འཐབ་རྩོད་ལ་གོ་བཞིན་ཡོད་པ་རེད། སྤྱིར་རྒོལ་བ་ཞེས་པ་དང་རྩོམ་རིག་གཉིས་དེ་ལྟ་བུ་ཞིག་གི་ངོས་ནས་འབྲེལ་བ་ཆགས་ཡོད་ན་ཡང་། ད་ལྟའི་ཆར་རྒོལ་རྩོམ་ཞེས་པ་རྒྱལ་ཁབ་ཀྱི་འཐབ་རྩོད་དང་ཆབ་སྲིད་ཁོ་ན་ཞིག་ཏུ་ངོས་འཛིན་བྱས་པ་མ་ཡིན་པར། རྒོལ་བ་དང་འཐབ་རྩོད་རིགས་ཀྱི་རྩོམ་ཡིག་མང་པོ་ཞིག་ལ་གོ་བཞིན་ཡོད་པ་རེད། ཅེས་བརྗོད་སོང་།
དྲི་བ། ཁྱེད་ཀྱིས་ཉམས་ཞིབ་བྱེད་བཞིན་པའི་རྒོལ་རྩོམ་རྩོམ་རིག་དེ་བོད་པའི་རྩོམ་རིག་ཁྲོད་ཀྱི་རྒོལ་རྩོམ་ཡིན་ནམ། ཡང་ན་སྤྱི་ཡོངས་ཀྱི་རྒོལ་རྩོམ་རེད་དམ། ད་སྔ་རྩོམ་རིག་གི་ལམ་ནས་འཐབ་རྩོད་དང་ངོ་རྒོལ་བྱས་ཏེ་གྲུབ་འབྲས་ཐོན་ཡོད་པ་དང་བོད་ཕྱི་ནང་གཉིས་ཀྱི་རྩོམ་པ་པོ་ཚོའི་རྒོལ་རྩོམ་གྱིས་བོད་ཀྱི་རྩ་དོན་ལ་ཕན་ནུས་ག་ཚོད་ཐོན་གྱི་འདུག
ལན། སྤྱིར་ང་རང་གིས་ཉམས་ཞིབ་བྱེད་སའི་རྒོལ་རྩོམ་དེ་སྤྱི་ཡོངས་ལྟ་བུ་ཞིག་རེད་དེ་བོད་པའི་རྒོལ་རྩོམ་སྒང་ལ་ཤུགས་ཆེན་པོ་བྱེད་ཀྱི་ཡོད། ཡིན་ན་ཡང་བོད་པའི་རྩོམ་རིག་ཁྲོད་རྒོལ་རྩོམ་ཞེས་བརྗོད་དུས་ག་འདྲ་ཞིག་ཏུ་ངོས་འཛིན་སོགས་གསལ་བོ་མེད་དུས། ཐོག་མར་གཞན་གྱི་རྩོམ་རིག་ཁྲོད་དུ་རྒོལ་རྩོམ་ཞེས་པར་གོ་བ་ག་འདྲ་ཞིག་ལེན་བཞིན་ཡོད་པ་དང་གཞན་གྱི་རྩོམ་རིག་ཁྲོད་རྒོལ་རྩོམ་ལ་ཉམས་ཞིབ་ག་འདྲ་བྱས་ཡོད་པའི་སྐོར་སོགས་ལ་སློབ་སྦྱོང་དང་རྨང་གཞི་ཞིག་གཏིང་ནས། དེ་ཡི་ལག་ཆ་དེ་འཁུར་ཡོང་ནས་བོད་པའི་རྩོམ་རིག་ཁྲོད་ཀྱི་རྒོལ་རྩོམ་ལ་ལྟ་ཡི་ཡོད། སྤྱི་ཡོངས་ནས་དེ་གཉིས་གར་འདྲ་མཉམ་ལྟ་བུ་ཞིག་གི་ངོས་ནས་ཉམས་ཞིབ་བྱེད་ཀྱི་ཡོད། ཅེས་དང་། གཞན་རྩོམ་རིག་གི་སྐོར་ནས་བཤད་ན་རྩོམ་རིག་གི་ལམ་ནས་འཐབ་རྩོད་བྱས་ཏེ་མཐའ་གཅིག་ཏུ་རྒྱལ་ཁ་ཐོབ་སོང་བ་དེ་འདྲ་ཁག་པོ་རེད་དེ། སྤྱིར་རྒྱལ་ཁབ་ཅིག་དང་མི་རིགས་ཤིག་གི་འཐབ་རྩོད་ཁྲོད་འཐབ་རྩོད་བྱེད་སྟངས་མང་པོ་ཞིག་ཡོད་པ་ལས་རྩོམ་རིག་དེ་འཐབ་རྩོད་ཀྱི་བརྒྱུད་ལམ་ཞིག་ཆགས་ཀྱི་ཡོད་པ་རེད། དཔེར་ན་རྒྱལ་ཁབ་ཅིག་གི་འཐབ་རྩོད་ཁྲོད་ཆོས་དང་རིག་གཞུང་ཉར་ཚགས་བྱས་ཏེ་འཐབ་རྩོད་བྱེད་པ་དང་དམག་འཁྲུག་གི་ལམ་ནས་འཐབ་རྩོད་བྱེད་པ། ལས་འགུལ་འདྲ་མིན་སྤེལ་ནས་འཛམ་གླིང་སྤྱི་ལ་གོ་རྟོགས་སྤེལ་ནས་འཐབ་རྩོད་བྱེད་སོགས་བྱེད་ཀྱི་ཡོད་པ་ལྟར་རྩོམ་རིག་ཀྱང་འཐབ་རྩོད་བྱེད་ཐབས་ཀྱི་བརྒྱུད་ཆེན་པོ་ཞིག་ཆགས་ཀྱི་ཡོད་པ་རེད། དེ་བཞིན་བོད་ནང་ལ་མཚོན་ན་རྩོམ་རིག་གི་ལམ་ནས་འཐབ་རྩོད་བྱས་ཏེ་གྲུབ་འབྲས་འདི་རེད་ཅེས་བཤད་མི་ཐུབ་ན་ཡང་། བོད་ནང་གི་རྩོམ་པ་པོ་མང་པོའི་རྩོམ་བྲིས་ཏེ་བཙོན་ཁང་དུ་ཚུད་པ་དང་ཁོ་ཚོའི་རྩོམ་ཡིག་དེ་དག་རྒྱལ་སྤྱིའི་སྒང་ལ་སླེབས་བཞིན་པ་དེས་ནུས་པ་ཞིག་ཐོན་གྱི་ཡོད་པ་སྟོན་གྱི་ཡོད་པ་རེད། རྩོམ་རིག་གི་ནུས་པ་དང་གྲུབ་འབྲས་ཞེས་པ་དེ་ལྟ་བུ་ཞིག་ལ་གོ་དགོས་པ་མ་གཏོགས་རྩོམ་ཡིག་རང་བྲིས་ཏེ་བོད་རང་བཙན་ཐོབ་དགོས་པ་ཞིག་མ་རེད། གཞན་ཞོགས་དུང་ལྟ་བུ་ཁོ་ཚོའི་དེབ་དེ་དག་རྒོལ་རྩོམ་རེད་ཅེས་དམིགས་བསལ་ཞུ་ཡི་མེད་མོད། ཞོགས་དུང་གི་གནམ་ས་གོ་འབྱེད་སོགས་ལ་མཚོན་ན་དམིགས་བསལ་གྱིས་ཆབ་སྲིད་དང་འབྲེལ་བའི་འཐབ་རྩོད་རྩོམ་ཡིག་ཆགས་ཀྱི་ཡོད་པ་རེད་ལ། རྩོམ་པ་པོ་ཁོ་ཚོ་ལྟ་བུར་མཚོན་ན་བོད་ནང་གི་གཞོན་སྐྱེས་ཚོའི་ཁྲོད་གུས་བཀུར་བྱེད་མཁན་མང་པོ་བྱུང་གི་ཡོད་དུས་དེ་དག་ཀྱང་འཐབ་རྩོད་ལ་ཞབས་འདེགས་དང་ཕན་ནུས་ཅན་ཞིག་ཏུ་གྱུར་བཞིན་ཡོད་པ་རེད། ལྷག་པར་དུ་རྩོམ་རིག་གི་འཐབ་རྩོད་དེ་ཕྱིའི་གཟུགས་པོས་འཐབ་རྩོད་ཅིག་མ་ཡིན་པར་ནང་བསམ་བློའི་འཐབ་རྩོད་ཅིག་ཆགས་ཀྱི་ཡོད་དུས། མི་རིགས་ཤིག་ལ་མཚོན་ན་དང་པོ་ཕྱི་ཚུལ་གྱི་དོན་དག་མང་པོ་ཞིག་སྒྲུབ་པར་ནང་གི་བསམ་བློ་ཡག་པོ་ཞིག་སྐྲུན་དགོས་པ་དེ་གལ་ཆེན་པོ་ཆགས་ཡོད་པ་རེད། ཅེས་བརྗོད་སོང་།
དྲི་བ། བོད་ཕྱི་ནང་གཉིས་སུ་ཆབ་སྲིད་གཅིག་པུ་ཙམ་མ་ཡིན་པར་དངོས་ཡོད་ལ་གདོང་གཏད་དེ་རྒོལ་རྩོམ་འབྲི་མཁན་གྱི་རྩོམ་པ་པོ་གང་དུ་མང་པོ་ཡོད་པ་དང་སྤྱི་ཡོངས་ནས་བཙན་བྱོལ་བའི་སྤྱི་ཚོགས་ཁྲོད་རྩོམ་རིག་ལ་དོ་སྣང་བྱེད་མཁན་ཉུང་བ་ཡོད་པ་དེའི་རྒྱུ་རྐྱེན་གང་ལ་ཐུག་པ་རེད།
ལན། སྤྱི་ཡོངས་ནས་བོད་ནང་དུ་རྩོམ་རིག་གི་སྐོར་ལ་དོ་སྣང་ཆེན་པོ་ཡོད་དུས་བོད་ནང་དུ་རྒོལ་རྩོམ་ཕྱོགས་ལ་མང་པོ་བྱུང་ཡོད་རྒྱུ་རེད་བསམ་གྱི་འདུག ལོ་རབས་བརྒྱད་བཅུ་བ་ནས་དོན་གྲུབ་རྒྱལ་དང་ལྗང་བུ་སོགས་རིག་གནས་གསར་བརྗེ་རྗེས་ཀྱི་དེང་རབས་ཤེས་ཡོན་ཐོན་མཁན་གྱི་མི་རབས་དང་པོ་ཆགས་ཀྱི་ཡོད་པ་དང་། སྐབས་དེར་དོན་གྲུབ་རྒྱལ་གྱིས་ལང་ཚོའི་རྦབ་ཆུ་བྲིས་ཏེ་བོད་ཀྱི་དེང་རབས་རང་མོས་སྙན་ངག་གསར་གཏོད་བྱས་པ་རེད་ཅེས་བརྗོད་བཞིན་ཡོད་ན་ཡང་། ངས་དེ་ལས་གལ་ཆེ་བ་ཞིག་ནི་རྩོམ་པ་པོ་དེ་དག་གིས་སྐབས་དེའི་དུས་ཚོད་ཉག་ཕྲ་བོ་དེ་འདྲ་ཞིག་གི་འོག་རྩོམ་ཡིག་ནང་དུ་མི་རིགས་ཞེས་པའི་འདུ་ཤེས་དེ་གླེང་སློང་དང་མི་རིགས་ཤིག་ལ་མཚོན་ན་འདས་མ་འོངས་ད་ལྟ་ཡོད་ཚད་ཀྱི་དམིགས་འདུན་གཅིག་པ་ཡིན་པ། ང་ཚོ་ཚང་མས་འགན་འཁུར་དགོས་པ་སོགས་ཀྱི་སྐོར་ལ་དྲིས་པ་དེ་ཁོ་ཚོའི་རྩོམ་ཡིག་གི་ཞབས་འདེགས་ཆེ་ཤོས་ཤིག་མཐོང་གི་འདུག སྐབས་དེར་བོད་པ་ཚོ་རིག་གནས་གསར་བརྗེ་སོགས་ཀྱིས་ལངས་རྒྱུ་མེད་པ་ཞིག་བཟོས་ཡོད་དུས་བོད་པ་མང་པོ་ཞིག་སྐད་ཆ་བཤད་རྒྱུར་སྐྲག་ནས་ཡོད་པ་རེད་ལ། ཏུན་ཞའོ་ཕིང་གི་སྐབས་ལ་སྨྲ་བརྗོད་རང་དབང་ཅུང་ཙམ་སྤྲད་པ་རེད་དེ་བོད་པ་ཚོའི་ནང་དུ་སྔོན་ཆད་རྒྱ་ཡིག་ནང་དུ་བྲིས་པའི་རྩོམ་ཡིག་ཁག་བསྒྱུར་བ་ལས་རང་ངོས་ནས་རྩོམ་ཡིག་བྲིས་ཏེ་རང་གི་བསམ་ཚུལ་དང་མི་རིགས་སོགས་གླེང་ཐུབ་མཁན་བྱུང་མེད་པ་རེད། དོན་གྲུབ་རྒྱལ་གྱིས་མི་རིགས་དང་ལ་རྒྱ་ཟེར་བ་སོགས་གླེང་སློང་བྱས་པ་དེ་ཞབས་འདེགས་ཆེན་པོ་ཞིག་མཐོང་གི་འདུག དེ་མིན་ཁོང་གིས་རང་མོས་སྙན་ངག་གསར་གཏོད་བྱས་པ་རེད་ཟེར་བ་སོགས་མ་གཞི་དོན་གྲུབ་རྒྱལ་གྱིས་རང་མོས་སྙན་ངག་བྲིས་མེད་ན་ཡང་། སྐབས་དེར་མང་པོ་ཞིག་གིས་རྒྱ་ཡིག་ཤེས་ཡོང་གི་ཡོད་དུས་རྒྱ་ནག་གིས་ནུབ་ཕྱོགས་ཀྱི་རྩོམ་རིག་ནང་འདྲེན་བྱེད་ཀྱི་ཡོད་སྟབས་ཁོས་མ་བྲིས་ན་ཡང་གཞན་གྱིས་བྲིས་ཡོང་བ་ཞིག་མཐོང་གི་འདུག སྙན་ངག་པ་ལྗང་བུ་ལ་བཅར་འདྲི་བྱས་པའི་སྐད་ཆ་ཞིག་གི་ནང་ལང་ཚོའི་རྦབ་ཆུ་མ་བྲིས་སྔོན་ནས་རང་མོས་སྙན་ངག་ལུགས་ཀྱིས་འབྲི་མཁན་བྱུང་ཡོད་ན་ཡང་རྩོམ་རིག་གི་སྡིང་ཆ་སོགས་ཀྱི་སྟེང་ཕྱི་ལ་མ་སྟོན་པ་ཙམ་ཞིག་རེད་འདུག གཞན་ཆབ་སྲིད་སོགས་ལ་ཁ་ཐུག་གིས་སྐྱོན་བརྗོད་མེད་པར་བྲིས་པའི་ནག་ཚང་ཞི་ལིའི་སྐྱིད་སྡུག་ལྟ་བུར་མཚོན་ན་བྱིས་པ་ཆུང་ཆུང་ཞིག་གིས་རང་གི་སྣང་ངོར་ག་རེ་ཡོད་པ་ཇི་བཞིན་བྲིས་པའི་གཏམ་རྒྱུད་དེ་དག་ཧ་ཅང་ཡག་པོ་འདུག ཁོ་ལ་མཚོན་ན་མི་ཆེན་པོ་རེད་ཆབ་སྲིད་སོགས་ཀྱི་གནས་སྟངས་ཇི་བཞིན་ཧ་གོ་ཡི་ཡོད་ན་ཡང་དེ་ལྟར་མ་བྲིས་པར་ཇི་མ་ཇི་བཞིན་བྱིས་པ་ཞིག་གི་ག་རེ་མཐོང་བ་བྲིས་ཡོད་པ་རེད། སྤྱིར་དྲང་བདེན་གྱིས་རྩོམ་ཡིག་བྲིས་པ་དེ་རྒོལ་རྩོམ་ཆགས་ཀྱི་ཡོད་པ་རེད། དེ་བཞིན་བོད་ནང་ལ་མཚོན་ན་བར་སྐབས་ཤིག་ནས་ཆོས་ལུགས་ཁྲོད་ཀྱི་ཆོ་ག་ཕྱག་ལེན་དང་དད་མོས་བྱེད་སྟངས་དང་བོད་མིའི་འཚོ་གནས་བྱེད་སྟངས་སོགས་ཀྱི་སྐོར་ལ་རྒོལ་རྩོམ་མང་པོ་ཞིག་བྲིས་ཡོད་པ་རེད། བཙན་བྱོལ་ནང་དུ་རྩོམ་རིག་ལ་དོ་སྣང་ཧ་ཅང་ཆུང་ཆུང་ཡིན་པ་དང་ལྷག་པར་དུ་སློབ་གྲྭ་ཁག་གི་ནང་དམིགས་བསལ་བོད་ཀྱི་རྩོམ་རིག་ལ་དོ་སྣང་མེད་བསྡད་པ་ཞིག་རེད། ཕྱོགས་གཅིག་ནས་དེང་སང་འཛམ་གླིང་གི་ས་ཕྱོགས་གང་སར་རྩོམ་རིག་ལ་དོ་སྣང་ཆུང་རུ་འགྲོ་བཞིན་ཡོད་པ་རེད། རྩོམ་རིག་སྦྱང་ནས་དཔལ་འབྱོར་མཁོ་སྒྲུབ་སོགས་ལ་ཁ་ཐུག་གིས་འབྲེལ་བ་མེད་པས་ཡིན་རྒྱུ་རེད་བསམ་ཡོད། དེང་སང་གཙུག་ལག་སློབ་གྲྭ་ཁག་ཡིན་ན་ཚན་རིག་དང་ཚན་རིག་གི་ཉམས་ཞིབ་ལྟེ་གནས་སོགས་ལ་དངུལ་ཧ་ཅང་འབོར་ཆེན་གཏོང་གི་ཡོད་པ་རེད། རྩོམ་རིག་དང་སྤྱི་ཚོགས་ཚན་རིག་ལ་དེ་ལྟ་བུའི་དངུལ་སྤྲོད་ཀྱི་མེད་པ་རེད། གཞན་རྩོམ་རིག་ཟེར་བ་དེ་བསམ་བློ་དང་སེམས་ཁམས་ལ་འབྲེལ་བའི་སྒྱུ་རྩལ་རིག་གནས་ཤིག་ཡིན་པས་ལས་དངོས་སུ་མིག་གིས་མཐོང་ནས་སྟོན་རྒྱུ་ཡོད་པ་ཞིག་མ་རེད། དེང་སང་འཛམ་གླིང་གི་མི་ཚང་མར་རྡོག་རྡོག་བྱས་ཏེ་སྔོན་ལ་དངོས་སུ་སྟོན་རྒྱུ་ཞིག་ཡོད་པ་དགོས་པ་སགས་ཀྱིས་མིན་ནམ་བསམ་ཡོད། ཅེས་བརྗོད་སོང་།
དྲི་བ། བོད་ཀྱི་གནའ་རབས་རྩོམ་རིག་དང་དེང་རབས་རྩོམ་རིག་ཁྲོད་རྒོལ་རྩོམ་བྲིས་པ་མང་ཤོས་གང་ཡིན་པ་དང་དེའི་རྒྱུ་རྐྱེན་ག་རེ་ཡིན་ནམ།
ལན། ང་ལ་མཚོན་ན་བོད་ཀྱི་རྩོམ་རིག་ལ་ཧ་ཅང་ཤུགས་ཆེན་པོ་དེ་འདྲ་སྦྱང་ཐུབ་མེད་དུས་ཕྱོགས་ཡོང་ནས་འདི་འདྲ་ཞིག་རེད་ཅེས་བསྡོམས་རྒྱག་རྒྱུ་ཧ་ཅང་ཁག་པོ་རེད་དེ། སྤྱི་ཡོངས་ནས་བལྟས་པ་ཡིན་ན་དེང་རབས་རྩོམ་རིག་ཁྲོད་རྒོལ་རྩོམ་ཤུགས་ཆེ་བ་ཡོང་བ་དེ་རང་བཞིན་རེད་བསམ་ཡོད། དཔེར་ན་རྒྱ་ནག་གི་བཙན་གནོན་འོག་ནས་མི་མང་པོ་ཞིག་ལ་གཉའ་གནོན་བཙན་དབང་ཐེབས་བཞིན་ཡོད་པ་རེད་ལ། ལྷག་པར་དུ་ཕྱི་ལོ་ ༢༠༠༨ ལོ་བོད་ས་ཡོངས་སུ་ཞི་བའི་ངོ་རྒོལ་བྱས་ཏེ་རྒྱ་ནག་གཞུང་གིས་བོད་མི་མང་པོ་ཞིག་དམར་གསོད་གཏོང་བ་དང་འཛིན་བཟུང་བཙོན་བཅུག་སོགས་བྱས་ཡོད་དུས་རྩོམ་པ་པོ་མང་པོ་ཞིག་གིས་རང་བཞིན་གྱིས་གནད་དོན་དེ་དག་གི་སྐོར་ལ་རྩོམ་འབྲི་བཞིན་ཡོད་པ་རེད། ང་རང་གིས་ཉམས་ཞིབ་བྱེད་ས་གཙོ་བོ་ལུང་པ་ཕན་ཚུན་བར་གཉའ་གནོན་བར་ནས་བྲིས་པའི་རྒོལ་རྩོམ་སྐོར་ལ་ཤུགས་ཆེན་པོ་ཡིན་དུས། བོད་པ་ཚོ་སོག་པོ་དང་མན་ཇུ། གོ་མན་ཏང་སོགས་ཀྱིས་བཙན་གནོན་བྱས་ཡོད་པ་རེད་ལ། གཞན་དབྱིན་ཇི་དང་གོར་ཁ་སོགས་ཀྱི་དམག་འཁྲུག་དང་གནོན་ཤུགས་སླེབས་དུས། དེ་དག་དང་འབྲེལ་བའི་རྩོམ་སོགས་བཙལ་བ་ཡིན་མོད་ཁ་ཤས་རྙེད་སོན་བྱུང་སོང་། དཔེར་ན་གོར་ཁ་དམག་འཁྲུག་སྐབས་སུ་བྱུང་བའི་རྩོམ་པ་པོ་རྡོ་རིང་བསྟན་འཛིན་དཔལ་འབྱོར་ལགས་ཀྱི་བྱ་སྦྲེལ་གཏམ་རྒྱུད་ལྟ་བུ། རྩོམ་ཡིག་དེ་ལྟ་བུར་མཚོན་ན་རབ་རྟོག་རྩོམ་ཡིག་གི་ལམ་ནས་རྒོལ་རྩོམ་བྲིས་པ་ཞིག་རེད་འདུག གཞན་གནའ་རབས་རྩོམ་རིག་ཁྲོད་ཆབ་སྲིད་དང་མ་འབྲེལ་བའི་དམངས་ཁྲོད་རྩོམ་རིག་སོགས་ཀྱི་ཁྲོད་དུ་བྱུང་བའི་གནའ་རྒྱལ་ཚེ་ལོ་ཟེར་བ་དང་། བུ་མོ་གནའ་སྡུག་དང་སྣང་རའི་སངས་རྒྱས་ལྟ་བུར་མཚོན་ན་སྐབས་དེར་མ་པོ་ཧྥང་གིས་གཉའ་གནོན་བཏང་བ་སོགས་ཀྱི་སྐོར་ནས་རེད་ལ། ཡང་དེ་ལྟ་བུའི་དམངས་ཁྲོད་གླུ་གཞས་རྩོམ་རིག་ཁྲོད་དུ་ཕྱིའི་མི་ཞིག་ཡོང་ནས་དབང་བསྒྱུར་དང་གཉའ་གནོན་བྱས་པ་རང་ལས་དེང་སང་ལྟར་ང་ཚོ་རྒྱ་ནག་གིས་དབང་བསྒྱུར་བྱས་སོང་ལྟ་བུའི་ཆབ་སྲིད་ཀྱི་སྐད་ཆ་ཁྱོན་ནས་མེད་ན་ཡང་མི་སྒེར་བའི་ལོ་རྒྱུས་དང་སེམས་ཁམས་སོགས་སྐབས་དེའི་དཀའ་སྡུག་དེ་ཧ་ཅང་གསལ་བོར་རྟོག་ཐུབ་པ་རེད། དེ་དག་ཀྱང་རྒོལ་རྩོམ་མ་རེད་ཅེས་བཤད་ས་འགྲོ་བ་མ་རེད། གཞན་ཡང་མི་ལ་རས་པའི་མགུར་དང་རྒྱལ་བ་ཚང་དབྱངས་རྒྱ་མཚོའི་མགུར་རྩོམ་སོགས་ཀྱི་ཁྲོད་དུ་སྐབས་དེའི་སྤྱི་ཚོགས་དང་སེར་མོ་བའི་སྡེ་ཡི་བྱེད་སྟངས་མང་པོ་ཞིག་ལ་སྐྱོན་བརྗོད་ཀྱི་རྒོལ་རྩོམ་བྲིས་ཡོད་པ་རེད། དེང་སང་མི་མང་པོ་ཞིག་གིས་ཚང་དབྱངས་རྒྱ་མཚོའི་མགུར་རྩོམ་ལ་གོ་བ་མི་འདྲ་བ་གཞན་མང་པོ་ཞིག་འགྲེལ་བཤད་བརྒྱབ་འདུག་མོད། དེ་ཡང་དེང་རབས་རྩོམ་རིག་གི་ངོས་ནས་བལྟས་ན་ཀློག་པ་པོའི་འགན་ཆགས་བསྡད་ཡོད་དུས་འགྲིག་གི་ཡོད་པ་རེད། ཅེས་བརྗོད་སོང་།
དྲི་བ། ཁྱེད་ཀྱི་རྒོལ་རྩོམ་ཉམས་ཞིབ་ཁྲོད་དཀའ་ངལ་ཆེ་ཤོས་ག་རེ་འཕྲད་ཀྱི་འདུག
ལན། སྤྱིར་དཀའ་ངལ་འདི་རེད་ཅེས་ཤུགས་ཆེན་པོ་དམིགས་བསལ་བཤད་རྒྱུ་མེད་མོད། རྒོལ་རྩོམ་ཞེས་པ་དེ་འདི་འདྲ་ཞིག་ལ་གོ་དགོས་པ་རེད་ཅེས་ད་སྔ་འཛམ་གླིང་ཁྱོན་ཡོངས་སུ་ཁ་གསལ་བོའི་བཤད་པ་དེ་འདྲ་མེད་པ་དང་། དེ་ག་འདྲ་ཞིག་ཏུ་གོ་དགོས་པ་ནང་དོན་ཙམ་ཞིག་ལ་བལྟས་ཏེ་དབྱེ་བ་འགར་བ་ལས་རྩོམ་གྱི་ཁྱད་ཆོས་དང་རྩོམ་ལུས་ཟེར་བ་སོགས་མེད་པ་དེ་དཀའ་ངལ་ཞིག་རེད། གཞན་དེ་མ་ཡིན་པར་རྒོལ་བ་ཞེས་པའི་ཚིག་དེ་རང་ལ་རྩོད་གཞི་མང་པོ་ཡོད་པ་རེད་ལ། ཅི་ལྟ་བུ་ཞིག་ལ་རྒོལ་བ་ཟེར་བ་རེད་ཅེས་དེང་སང་སྤྱི་ཚོགས་རིག་པ་བ་ཚོས་ཞིབ་འཇུག་ཤུགས་ཆེར་བྱེད་ཀྱི་ཡོད་པ་རེད། དེ་མིན་དཀའ་ངལ་ཆེན་པོ་གང་ཡང་འཕྲད་མ་སོང་ལ་བོད་ཡིག་གི་རྩོམ་ཡིག་བཀླགས་པ་ཡིན་ན་དེ་ལ་ཞིབ་འཇུག་བྱེད་ཐབས་ཀྱི་ལག་ཆ་དེ་ཕར་ཕྱོགས་ན་ཡོད་དུས་དམིགས་བསལ་དཀའ་ངལ་གང་ཡང་མི་འདུག་མོད། གནས་སྟངས་གཞན་ཞིག་ལ་བོད་མིའི་རྩོམ་རིག་ཁྲོད་ཀྱི་རྒོལ་རྩོམ་དེ་དག་ཆབ་སྲིད་ཀྱི་གནད་དོན་རྐྱེན་གྱིས་ཁ་གསལ་བོ་ཁྱོན་ནས་མི་འདུག མི་རིགས་གཞན་པའི་རྒོལ་རྩོམ་དེ་ཁ་གསལ་བོ་དང་གོ་བདེ་བོ་ཧ་ཅང་ཡོད་པ་རེད། ངས་བོད་པའི་རྒོལ་རྩོམ་དེ་དག་ལ་ཁ་གསལ་བོ་མེད་པ་དེ་བོད་པའི་རྒོལ་རྩོམ་གྱི་ཁྱད་ཆོས་དམིགས་བསལ་བ་ཞིག་ཏུ་བསམ་ནས་ཞིབ་འཇུག་བྱས་ཡོད་ལ། དེ་ང་རང་གིས་ཞབས་འདེགས་ཆུང་ཆུང་ཞིག་ཡིན་བསམ་ཡོད། ཅེས་བརྗོད་སོང་།
གསར་འགོད་པ། སངས་རྒྱས་དཀོན་མཆོག


text:
ཕ་ཝ་དེ་སེ་
ཡབ་སྨད་ཀྱི་ལྡེ་གསུམ་གྱི་ཡ་གྱལ་འདོ་ལྡེ་ལ་སྲས་བཞི་བྱུང་བའི་བགྲེས་པ། འདི་དང་གཅུང་ཁྲི་ཆུང་གཉིས་ཀྱིས་སྔར་ཡུམ་བརྟན་རྒྱུད་ལ་ཤོར་བའི་ནོར་སྣ་ཁྱད་པར་ཅན་དགུ་ཞེས་པ་སྡེ། ཕས་ཕོག་པའི་གསེར་ཁྲི་ཆུ་དར་ཅན། གུད་པ་བང་སོ་ཅན། གསེར་སྐུ་ཆུ་རིས་ཅན་གསུམ་དང་། མས་ཕོག་པའི་ཟངས་ལྟེ་བ་ཅན། དངུལ་སྐྱོགས་ཤ་བ་ཅན། མེ་ཏོར་ཏི་ལིག་ཅན་གསུམ། སྤུན་ཟླས་ཕོག་པའི་མཚོན་བཤན་ཐུང་སྡེ་མིག་ཅན། སྲིང་མོས་རྟགས་ཕོག་པའི་མཆུར་གཡུ་འཆང་བ་ཅན། སྲིང་མོས་རྟགས་ཕོག་པའི་མཆུར་གཡུ་འཆང་བ་ཅན། བེར་དམར་ཀེ་ཚེ་བྱི་སྐེད་ཅན་བཅས་ཅན་དགུ་ཚུར་བླངས་ནས་ཕ་ཝ་དེ་སེར་དངུལ་གཞོང་ཕོར་ཁ་ཅན(ལ་ལས་དངུལ་སྐྱོགས་ཤ་བ་ཅན་དུ་བཞེད)ཐོབ་སྟེ་གཙང་དུ་ཕྱིར་ཕེབས། ཕ་ཝ་དེ་སེའི་རྒྱུད་པས་སྣུབས་ཡུལ་རོང་དང་། གཡག་སྡེ། ཉང་སྟོད། སྟག་ཚལ་བཅས་ཀྱི་ཡུལ་རྣམས་ལ་མངའ་མཛད་དོ། །
༼དུང་དཀར་ཚིག་མཛོད་ཆེན་མོ་༽ལས་བཏུས།


text:
༧གོང་ས་མཆོག་གིས་ཕྱི་ལོ་ ༢༠༡༨ ཟླ་དང་པོའི་ཚེས་ ༥ ནས་ ༧ དང་། ཚེས་ ༡༤ ནས ༡༦ བར་བཅས་སུ་གནས་མཆོག་རྡོ་རྗེ་གདན་དུ་བྱང་ཆུབ་སེམས་འགྲེལ་དང་རྒྱལ་སྲས་ཐོགས་མེད་བཟང་པོས་མཛད་པའི་ལག་ལེན་སོ་བདུན་མ་སོགས་ཀྱི་གསུང་ཆོས་གནང་རྒྱུ་ཡིན་འདུག
ཁ་སང་རྒྱ་གར་ཨུ་ཊར་མངའ་སྡེའི་གྲོང་ཁྱེར་མཱེ་རོ་ཊིར་རྟེན་གཞི་བྱས་པའི་ཨ་ཡོར་གྷན་(AyurGyan)ཐེབས་རྩ་ཚོགས་པ་དང་(DAV)སློ་གྲྭ་གཉིས་ཀྱི་གོ་སྒྲིག་འོག ༧གོང་ས་རྒྱལ་བ་རིན་པོ་ཆེ་མཆོག་གིས་རྒྱ་གར་གྱི་སློབ་གྲྭ་ཁག་དགུ་ཡི་ཆོས་ལུགས་དང་མ་འབྲེལ་བའི་བཟང་སྤྱོད་ཀྱི་སློབ་དེབ་དབུ་འབྱེད་གནང་ཡོད་པ་དང་། དཔེ་དེབ་དབུ་འབྱེད་ཀྱི་མཛད་སྒོའི་ཐོག་༧གོང་ས་མཆོག་གི་དབུས་པའི་རྒྱ་གར་སློབ་གྲྭ་ཁག་གི་འགན་འཛིན་རྣམ་པ་དང་། ཁྲི་ཟུར་ཟམ་གདོང་རིན་པོ་ཆེ་མཆོག་གི་གཙོས་རྒྱ་གར་གྱི་སློབ་དཔོན་དང་མཁས་དབང་། ཨ་ཡོར་གྷན་(AyurGyan)ཐེབས་རྩ་ཁང་གི་གཙོ་འཛིན་རྣམ་པ་དང་དགེ་ལས་སློབ་ཕྲུག་སོགས་མི་གྲངས་ ༡༥༠༠ བརྒལ་བར་འཛོམས་ཡོད་འདུག
དཔེ་དེབ་དབུ་འབྱེད་སྐབས་༧གོང་ས་མཆོག་གིས། དེ་རིང་གྲོང་ཁྱེར་མཱེ་རོ་ཊིའི་(AyurGyan)ཐེབས་རྩ་ཚོགས་པ་དང་། ཤེས་ཡོན་བསྟི་གནས་ཁང་ཁག་ཅིག་མཉམ་འབྲེལ་གྱིས་ཆོས་ལུགས་དང་མ་འབྲེལ་བའི་བཟང་སྤྱོད་ཀྱི་སློབ་དེབ་དབུ་འབྱེད་བྱས་པར་ང་རང་དགའ་པོ་བྱུང་སོང་ལ། སློབ་དེབ་གསར་པ་འདིའི་དམིགས་ཡུལ་གཙོ་བོ་ནི་རྒྱ་གར་གྱི་སློབ་གྲྭ་ཁག་གཙོས་པའི་ཉེ་འཁོར་སྤྱི་ཚོགས་ཁོ་ན་ཙམ་མ་ཡིན་པར་འགྲོ་བ་མི་ཐེར་འབུམ་བདུན་གྱི་བདེ་སྐྱིད་ལ་དམིགས་དགོས་པ་གལ་ཆེན་ཆགས་ཡོད་པ་དང་། དུས་རབས་ ༢༠ པ་དེ་མི་གསོད་ཁྲག་སྦྱོར་གྱི་དུས་རབས་ཤིག་ཆགས་ཡོད་ཀྱང་། འདིར་ཡོད་སློབ་ཕྲུག་ཚོ་དུས་རབས་ ༢༡ པའི་མི་རབས་ཤ་སྟག་ཡིན་སྟབས། དུས་རབས་འདི་སྔར་ལས་ལྷག་གི་བདེ་སྐྱིད་དང་ལྡན་པ་ཞིག་ཏུ་བསྐྲུན་པར་ཁྱེད་རང་ཚོར་གོ་སྐབས་དང་། འགན་འཁྲི་དམིགས་བསལ་ཡོད། སྤྱིར་སློབ་གསོ་ནི་འཛམ་གླིང་འདིར་ཞི་བདེ་དང་། བདེ་སྐྱིད་བསྐྲུན་པའི་ཐབས་ལམ་གཙོ་བོ་ཞིག་ཡིན། ཞེས་གསུངས་འདུག
ཡང་༧གོང་ས་མཆོག་གིས་འཇིག་རྟེན་ཀུན་ཁྱབ་ཀྱི་འགན་འཁུར་ཞེས་པའི་བརྗོད་གཞིའི་ཐོག་གསུང་བཤད་གནང་སྐབས། འདས་ཟིན་པའི་ལོ་ཟླའི་དམག་འཁྲུག་ཁྲོད། མི་གྲངས་ས་ཡ་ ༢༠༠ ལྷག་འདས་གྲོངས་སུ་ཕྱིན་ཡོད་པ་དང་། དམག་འཁྲུག་གི་རྗེས་སུ་ད་དུང་ཡང་མི་རབས་མང་པོ་ཞིག་དཀའ་སྡུག་ནང་ལྷུང་གི་ཡོད་སྟབས། མ་འོངས་པར་དམག་འཁྲུག་དེ་འདྲ་མི་འབྱུང་བར་ང་ཚོས་ད་ལྟ་ནས་འགན་འཁུར་དགོས་ཡོད་ལ། རྒྱ་གར་ལ་མཚོན་ནའང་ལོ་ངོ་སུམ་སྟོང་ལྷག་གི་རིག་གཞུང་ཡོད་སྟབས། ང་ཚོས་ཕྱིའི་དངོས་པོའི་ཡར་རྒྱས་དང་། ནང་སེམས་ཀྱི་ཞི་བདེ་གཉིས་ཟུང་འབྲེལ་བྱས་པ་ཡིན་ན། དེ་ནི་འཛམ་གླིང་འདི་བདེ་སྐྱིད་ལྡན་པ་ཞིག་ཏུ་བསྒྱུར་ཐུབ་པའི་ནུས་པ་དམིགས་བསལ་བ་ཞིག་ཡིན་པར་ངས་ཡིད་ཆེས་བྱེད་ཀྱི་ཡོད། ཅེས་གསུངས་འདུག
དྲི་བ་དྲིས་ལན་གྱི་སྐབས་སུ་རྒྱ་ནག་གཞུང་གིས་༧གོང་ས་མཆོག་ལ་ཐེ་གཏོགས་བྱེད་ཀྱི་ཡོད་པའི་སྐོར་ནས་བཀའ་འདྲི་ཞིག་ཞུས་པར་ཁོང་གིས། རྒྱ་ནག་གཞུང་གིས་དམ་དྲག་ཆེན་པོ་བྱེད་བཞིན་ཡོད་པའི་རྐྱེན་གྱིས་མི་ཚོས་བོད་ཀྱི་འཐབ་རྩོད་སྐོར་ལ་ཤེས་རྟོགས་ཐུབ་ཀྱི་མེད་པ་དང་། ཉེ་སྔོན་རྒྱ་ནག་ནང་བོད་དོན་ལ་རྒྱབ་སྐྱོར་དང་། བོད་ཀྱི་སྲོལ་རྒྱུན་རིག་གཞུང་སྲུང་སྐྱོབ་དགོས་པའི་སྐོར་ལ་རྩོམ་ཡིག་སྟོང་ཕྲག་བརྒལ་བ་བྲིས་ཡོད་སྐོར་གསུངས་པ་དང་འབྲེལ། ང་བོད་ཀྱི་༧ཏཱ་ལའི་བླ་མ་ཡིན་པ་ལས་རྒྱ་ནག་གི་མིན་སྟབས། ངས་མུ་མཐུད་རང་དབང་ཅན་གྱི་བོད་པའི་མགྲིན་ཚབ་པ་ཞིག་བྱས་ཏེ་ང་རང་གི་བསམ་བློའི་ནང་གི་སྐད་ཆ་བཤད་ཀྱི་ཡིན། ཞེས་གསུངས་འདུག
རྒྱ་གར་གྱི་(FIRSTPOST)གསར་ཁང་གིས་གནས་ཚུལ་སྤེལ་བ་ལྟར་ན། དེ་རིང་༧གོང་ས་མཆོག་རྒྱ་གར་བྱང་ཤར་མངའ་སྡེ་མཱ་ནེ་པཱོར་(Manipur)གྱི་རྒྱལ་ས་ཨིམ་ཧྥལ་(Imphal)ནང་སང་ཉིན་འཚོགས་རྒྱུ་ཡིན་པའི་རྒྱལ་སྤྱིའི་ཞི་བདེ་ལྷན་ཚོགས་ཀྱི་ཚོགས་མགོན་དུ་ཆིབས་བསྒྱུར་བསྐྱངས་ཡོད་འདུག
སྐུ་སྒེར་དྲ་བའི་མཛད་འཆར་ལྟར་ན། ཟླ་རྗེས་མའི་ཕྱི་ཚེས་ ༤ ཉིན་དྷ་རམ་ས་ལའི་གཞུང་འབྲེལ་མཐོ་སློབ་བྷག་ཊི་ཝི་ཌན་ཊ་(Bhaktivedanta)ཞེས་པས་གདན་ཞུ་གསོལ་འདེབས་ཞུས་པ་ལྟར། སློབ་གྲྭ་དེར་ཚན་རིག་དང་ཆོས། འཛམ་གླིང་ཞི་བདེ་ཞེས་པའི་ཚོགས་ཆེན་ཐོག་གསུང་བཤད་གནང་རྒྱུ་ཡིན་པ་དང་། དེ་བཞིན། ཕྱི་ལོ་ ༢༠༡༨ ཕྱི་ཟླ་ ༡ ཚེས་ ༥ ནས་ ༧ བར་ཉིན་གསུམ་རིང་གནས་མཆོག་རྡོ་རྗེ་གདན་དུ་ཆོས་འཁོར་བསྐོར་བའི་མདོ་དང་ས་ལུ་ལྗང་བུའི་མདོའི་གསུང་ཆོས་དང་། དེའི་རྗེས་ཕྱི་ཚེས་ ༡༤ ནས ༡༦ བར་ཉིན་གསུམ་རིང་རྡོ་རྗེ་གདན་དུ་དཔལ་མགོན་འཕགས་པ་ཀླུ་སྒྲུབ་ཀྱིས་མཛད་པའི་བྱང་ཆུབ་སེམས་འགྲེལ་དང་རྒྱལ་སྲས་ཐོགས་མེད་བཟང་པོས་མཛད་པའི་ལག་ལེན་སོ་བདུན་མའི་གསུང་ཆོས་གནང་རྒྱུ་ཡིན་འདུག
གསར་འགོད་པ། སྐལ་བཟང་སྤྱིན་པ།


text:
གཅིག
བོད་ཞི་བས་བཅིངས་འགྲོལ་བཏང་ཚུན་གྱི་ལོ་ངོ་དྲུག་ཅུ་ལྷག་ཙམ་རིང་གི་འཕེལ་རྒྱས་དང་བསམ་གཞིག་གི་འཕེལ་འགྱུར་ལ་བརྟག་སྐབས། མདོ་དབུས་མཐོ་སྒང་དུ་འཚོ་བའི་སྐྱེ་བོ་རྣམས་ཀྱིས་བག་ལ་ཞ་བའི་ཚུལ་གྱིས་ཚན་རྩལ་རིག་གནས་ཀྱི་ཉིང་བཅུད་དུ་གྱུར་བའི་བསམ་བློ་དང་ཚན་རྩལ་གྱི་འབྲས་བུ་རྒྱུན་འཛིན་བྱེད་ཀྱི་ཡོད་པ་དང་། ཐ་ན་ཚན་རིག་ལག་རྩལ་གྱི་ཐབས་ལ་བརྟེན་ནས་འགྲོ་འདུག་སྤྱོད་གསུམ་ལ་སོགས་པས་མཚོན་པའི་དངོས་ཡོད་གནས་ཚུལ་ལ་བསྒྱུར་བཅོས་གཏོང་གི་ཡོད། ཡིན་ནའང་། ནང་སེམས་ཀྱི་དུངས་ཞེན་གྱི་ངོས་ནས་འཕེལ་འགྱུར་འདི་དག་ཚན་རྩལ་གྱི་སྟོབས་ལས་བྱུང་བར་ཁས་ལེན་མི་འདོད་ལ། ཁས་བླངས་ཚེ་སྲོལ་རྒྱུན་རིག་གནས་དང་ཁ་གཏད་དུ་ལངས་པར་ཡང་བསམ་གྱི་ཡོད་པ་རེད། དེ་བས། ང་ཚོས་སྲོལ་རྒྱུན་རིག་གནས་ཀྱིས་དངོས་ཡོད་སྤྱི་ཚོགས་ནང་གོ་གནས་དང་ནུས་པ་གང་འདྲ་ཞིག་བཟུང་བར་བསམ་ཞིབ་བྱེད་སྐབས། མི་འགའ་རེས་ཁོ་བོར་ “སྲོལ་རྒྱུན་རིག་གནས་ལ་སྐྱོན་ཆ་ག་རེ་ཡོད་དམ། སྲོལ་རྒྱུན་རིག་གནས་ལ་ཉེས་པ་ག་རེ་ཡོད་དམ། ” ཞེས་འདྲི་བར་བྱེད་ཀྱང་། ཁོ་བོས་ཕྱོགས་ཡོངས་སུ་དོན་དངོས་དང་མཐུན་པའི་སྒོ་ནས་སྲོལ་རྒྱུན་རིག་གནས་ལ་གདེང་འཇོག་བྱེད་པ་ལས། མཐའ་གཅིག་ཏུ་དགག་མི་རུང་ལ། མཐའ་གཅིག་ཏུ་རྒྱུན་འཛིན་བྱེད་པ་ཞིག་མིན་ཞེས་ལན་བསྐྱོན་པ་ཡིན། རྒྱུ་མཚན་ནི། རིག་གནས་ཡོན་ཏན་དང་བསམ་བློའི་གོ་རྟོགས་མཐོན་པོ་ཡོད་པ། རིགས་པའི་མཐའ་དཔྱོད་པ་ལ་འཇུག་པར་སྤྲོ་བའི་སྐྱེ་བོ་སུ་དང་སུ་ཡིན་རུང་། སྲོལ་རྒྱུན་རིག་གནས་མེད་ན། མིའི་རིགས་ཀྱི་ད་ལྟའི་འཕེལ་རྒྱས་འདི་ཡོད་མི་སྲིད་པ་དང་། ད་ལྟའི་ཤེར་རྟོགས་རིག་པའི་བསམ་བློ་ཕུན་སུམ་ཚོགས་པོ་འདི་དང་ཚན་རྩལ་གྱི་འབྲས་བུ་འདི་དེ་བས་ཀྱང་འབྱུང་ཐབས་མེད་པ་གསལ་པོར་རྟོགས་ངེས་པས་རེད། འོ་ན། གནད་དོན་འདིའི་འབྱུང་རྐྱེན་གང་ལ་ཐུག་ཅེ་ན། ཁོ་བོས་བསམ་ན། ང་ཚོས་ནམ་ཡང་ལོ་རྒྱུས་དང་དངོས་ཡོད་གནས་ཚུལ། སྲོལ་རྒྱུན་རིག་གནས་དང་ཚན་རྩལ་རིག་གནས་དབར་གྱི་རྩོད་སྒྲུབ་ཀྱི་འབྲེལ་བ་དེ་ལ་བསམ་ཞིབ་མི་བྱེད་པ་དང་། ལྷག་པར་དུ་ལོ་རྒྱུས་དང་སྲོལ་རྒྱུན་ནི་འདས་ཟིན་པའི་མིའི་རིགས་ཀྱི་ཤེས་རིག་ཅིག་ཡིན་པ་ལས། ད་ལྟ་དང་འབྱུང་འགྱུར་གྱི་མིའི་རིགས་ཀྱི་ཤེས་རིག་ཅིག་གཏན་ནས་མ་ཡིན་པའི་གནད་ཀ་དེར་རིགས་པའི་རྩོད་སྒྲུབ་ཀྱིས་རྟོག་དཔྱོད་མི་བྱེད་པ་དེ་རེད། ང་ཚོའི་བྱེད་སྟངས་ཀྱི་ཕྱོགས་ཐམས་ཅད་ལས་ལོ་རྒྱུས་ཀྱི་ཆེད་དུ་འཚོ་ཞིང་གཞེས་པ་དང་། ལོ་རྒྱུས་ཀྱི་ཆེད་དུ་དགའ་ཞིང་མགུ་པ། ལོ་རྒྱུས་ཀྱི་ཆེད་དུ་མི་ཚེ་བསྐྱལ་བའི་སྣང་ཚུལ་ཞིག་མངོན་གྱི་ཡོད་པ་དང་། དེ་ལྟར་བློ་བག་ལ་ཞ་བའི་ཚུལ་དུ་འདས་སོང་གི་ལོ་རྒྱུས་ཀྱིས་འུ་ཅག་གི་ད་ལྟའི་འཚོ་བ་དང་མ་འོངས་པར་འཇུག་པའི་ཤེས་རབ་ཀྱི་ཚབ་བྱས་ཡོད་ལ། མིའི་རིགས་ཀྱི་སྐྱེ་བོའི་རིན་ཐང་གི་ངོས་ནས་བཤད་ན། དུས་རབས་ཀྱི་འཕེལ་རྒྱས་ལ་འགན་འཁུར་བ་དང་། དུས་རབས་ཀྱི་ཆེད་དུ་ནུས་ཤུགས་ཡོད་རྒུ་འདོན་པ་ནི་མི་ཞིག་གི་ཆེས་རྩ་བའི་འགན་འཁྲི་ཡིན་པས། འདི་ནི་ལྡེམ་འགྱུར་གྱི་ཤེས་རབ་ཡིན་ལ། བསམ་གཞིག་གསར་པའི་ལོ་རྒྱུས་ལྟ་ཚུལ་ཀྱང་ཡིན། ལོ་རྒྱུས་ཞིབ་འཇུག་དང་དུས་རབས་ཀྱི་འཕེལ་རྒྱས་ལ་ཤེས་རབ་གསར་པ་དང་སྟོབས་ཤུགས་གསར་བ་སྦྱིན་པའི་སྒུལ་ཤུགས་ཀྱང་ངོ་། ། དེའི་ཕྱིར་ན། འདིར་ཁོ་བོས་ལོ་རྒྱུས་རིག་པའི་མཁས་དབང་དུང་དཀར་བློ་བཟང་འཕྲིན་ལས་ཀྱི་བསམ་གཞིག་གསར་བའི་ལོ་རྒྱུས་ལྟ་ཚུལ་གཞིར་བཟུང་སྟེ་གོང་གི་གནད་དོན་དེ་ལ་ལན་གདབ་རྒྱུ་ཡིན།
གཉིས།
དུང་དཀར་བློ་བཟང་འཕྲིན་ལས་ནི་དེང་རབས་བོད་ཀྱི་མཁས་པའི་ཁྲོད་ན་སྐད་གྲགས་ཤིན་ཏུ་ཆེ་བ་ཞིག་ཡིན་པ་དང་། ཁོང་གིས་མར་ཁེ་སི་དངོས་གཙོ་རིང་ལུགས་ཀྱི་ལོ་རྒྱུས་ལྟ་ཚུལ་ཉིད་བོད་ཀྱི་ལོ་རྒྱུས་ལ་ཞིབ་འཇུག་བྱེད་པའི་བསམ་བློའི་མཛུབ་སྟོན་དུ་བཟུང་སྟེ་བོད་ཀྱི་ལོ་རྒྱུས་ལ་ཞིབ་འཇུག་བྱས་པར་བརྟེན། བོད་ཀྱི་ཆོས་སྲིད་ཟུང་འབྲེལ་ལམ་ལུགས་ཀྱི་རུལ་སུངས་ཀྱི་ཚུལ་དེ་མངོན་པར་ཕྱུང་བའི་ལོ་རྒྱུས་སྨྲ་བ་སྐད་གྲགས་ཅན་ཞིག་ཏུ་གྱུར་བ་དང་། བོད་ཀྱི་ལོ་རྒྱུས་ཞིབ་འཇུག་དང་སྤྱི་ཚོགས་རིང་ལུགས་ཀྱི་རིག་གནས་བྱ་གཞག་དར་སྤེལ་གྱི་ཕྱོགས་ལ་མཛད་རྗེས་བླ་ན་མེད་པ་ཞིག་བཞག་ཡོད། ཁོང་གི་མི་ཚེ་གང་པོ་ནི་རིག་གཞུང་ཞིབ་འཇུག་གི་འོད་སྟོང་གསར་དུ་འཚེར་བའི་མི་ཚེ་ཞིག་ཡིན་ལ། རིག་གཞུང་ཁྱབ་ཁོངས་སོ་སོ་ན་ཞིབ་འཇུག་གི་འབྲས་བུ་གཡུར་དུ་ཟ་ཞིང་། གསར་གཏོད་ཀྱི་ལམ་བུ་བཏོད་པའི་ཕྱག་རྗེས་གང་མང་བཞག་ཡོད་དེ། དཔེར་ན། བོད་ཀྱི་ཆོས་ལུགས་ཟུང་འབྲེལ་གྱི་ལམ་ལུགས་སྐོར་ལ་ཞིབ་འཇུག་གནང་བ་དང་། བོད་ཀྱི་དཀར་ཆག་རིག་པར་ཞིབ་འཇུག་བྱེད་པ། བོད་ཀྱི་སློབ་གསོ་རིག་པའི་ཐད་ཞིབ་འཇུག་གནང་བ་ལྟ་བུའོ། ། དེ་ལས་ >ཞེས་པའི་བསྟན་བཅོས་གྲགས་ཅན་དེའི་ཞིབ་འཇུག་གི་ཐབས་ལམ་དང་བསམ་གཞིག་གི་རིགས་ལམ་དེ་ནི། ལོ་ཚིགས་གུང་བསྒྲིགས་པ་ཙམ་དང་ལོ་རྒྱུས་དོན་རྐྱེན་གྱི་བྱུང་རིམ་གཙོ་བོར་སྟོན་པའི་ལོ་རྒྱུས་ཞིབ་འཇུག་ཙམ་ལས་འདས་ཏེ། མཐའ་དཔྱོད་དང་དགག་སྒྲུབ་ཀྱི་འཇུག་པ་ཡངས་པའི་ལོ་རྒྱུས་ཤེར་རྟོགས་རིག་པའི་ཁྱབ་ཁོངས་སུ་སླེབས་ཡོད། ཁོང་གིས་ཆོས་སྲིད་ཟུང་འབྲེལ་ལམ་ལུགས་ལས་བྱུང་བའི་སྐྱོ་གར་ལ་ཞིབ་འཇུག་བྱེད་པའི་ཚེ། བོད་མི་རང་ཉིད་བརྒྱུད་མྱོང་བ་དང་རང་ཉིད་ཀྱིས་བྱས་བྱས་ཐམས་ཅད་ལ་ཞིབ་འཇུག་བྱེད་པ་མ་ཡིན་པར། རང་ཉིད་བོད་མི་ཞིག་ཡིན་པའི་ངོས་ནས་རང་ཉིད་ཀྱི་འདས་སོང་གི་ཆོས་སྲིད་ཟུང་འབྲེལ་གྱི་ལམ་ལུགས་ལ་བསམ་ཞིབ་དང་དཔྱོད་གླེང་བྱེད་རྒྱུ་ཞིབ་འཇུག་གི་གནད་གཙོ་བོར་བཟུང་ཡོད་པ་དང་། གནད་དོན་ཅན་གྱི་ལོ་རྒྱུས་ལམ་ལུགས་ཀྱིས་བོད་ཀྱི་སྤྱི་ཚོགས་འཕེལ་རྒྱས་ལ་འགོག་རྐྱེན་ཐེབས་ཚུལ་ཐོག་མཐའ་བར་གསུམ་དུ་མངོན་པར་བསྟན་ཡོད། སློབ་དཔོན་ཆེན་མོ་དུང་དཀར་ལགས་ཀྱི་སྐད་གྲགས་ཆེ་བའི་བསྟན་བཅོས་གཞན་ཞིག་ནི་ >ཞེས་པ་དེ་ཡིན། བསྟན་བཅོས་དེས་བོད་ཀྱི་དེང་རབས་དཀར་ཆག་རིག་པའི་སྟོང་ཆ་བསྐངས་ཡོད་པ་མ་ཟད། གཞུང་ལུགས་ཀྱི་མ་ལག་ཚང་ཞིང་ཅུང་ཆ་ཚང་བའི་བོད་ཡིག་གི་དཀར་ཆག་རིག་པ་ཞིག་ཡིན་ལ། གསར་གཏོད་རང་བཞིན་དང་སྟོང་ཆ་ཁ་གསབ་ཀྱི་རང་བཞིན་ལྡན་པའི་བསམ་གཞིག་གསར་པའི་ཁྱད་རྩོམ་ཞིག་ཡིན།
དུང་དཀར་བློ་བཟང་འཕྲིན་ལས་ལགས་ཀྱིས་འུ་ཅག་ཕྱི་རབས་པ་རྣམས་ལ་རིག་གཞུང་གི་ལེགས་སྐྱེས་ཕུན་སུམ་ཚོགས་པོ་ཞིག་བཞག་ཡོད་ཀྱང་། ད་ལྟའི་དུས་ཀྱི་ལོ་རྒྱུས་སྨྲ་བའི་སྡེ་དང་སློབ་གསོ་སྨྲ་བའི་སྡེ། ཡང་ན་རིག་ཚན་འདི་དག་ལ་ཆེད་དུ་ཞིབ་འཇུག་བྱེད་མཁན་གྱི་སྡེ་གང་ཡིན་རུང་། རྩོམ་ཡིག་རེ་འབྲི་བའི་ཚེ་སློབ་དཔོན་ཆེན་མོ་དུང་དཀར་ལགས་ཀྱི་ཞིབ་འཇུག་གི་འབྲས་བུ་དཔྱད་ཡིག་གི་ཚུལ་དུ་ལུང་རེ་འདྲེན་པ་མ་གཏོགས། སློབ་དཔོན་ཆེན་མོ་དུང་དཀར་ལགས་ཀྱི་རིག་གཞུང་བསམ་བློ་ལ་ཆེད་དུ་ཞིབ་འཇུག་བྱེད་མཁན་ནམ་མཁའི་པདྨོའི་ཟླར་གྱུར་འདུག་པས། འདི་ནི་འུ་ཅག་ཕྱི་རབས་པ་རྣམས་ངོ་གནོང་དགོས་པའི་བྱ་བ་ཞིག་མ་ཡིན་ནམ།
སྔར་བྱུང་བའི་གནད་དོན་ཅན་གྱི་ལོ་རྒྱུས་དང་གནད་དོན་ཅན་གྱི་ལམ་ལུགས་དེས་ངེད་ཅག་གི་སེམས་པར་གསོ་དཀའ་བའི་རྨ་ཁ་བཟོས་པ་དང་། ངེད་ཅག་འཚོ་བའི་དུས་རབས་འདིའི་འཕེལ་རྒྱས་ལ་འགོག་རྐྱེན་དང་། ངེད་ཅག་མདུན་དུ་སྐྱོད་པའི་ལམ་ཁར་བཀག་སྡོམ་རབ་དང་རིམ་པ་བཟོས་ཏེ། མཐར་ངེད་ཅག་གིས་མིའི་རིགས་ཀྱི་ཤེས་རིག་གི་ཉིང་བཅུད་བསྡུ་ལེན་བྱ་རྒྱུར་འགོག་རྐྱེན་ཚད་མེད་བཟོས་ཡོད་པས། སློབ་དཔོན་ཆེན་མོ་དུང་དཀར་མཆོག་གིས་ལོ་རྒྱུས་ཐོག་གནད་དོན་ཅན་གྱི་ལམ་ལུགས་དེས་བཟོས་པའི་རྨ་ཁ་གསོ་ཆེད་ “ཆོས་སྲིད་ཟུང་འབྲེལ་ལམ་ལུགས་”ལས་བྱུང་བའི་ལོ་རྒྱུས་ཀྱི་སྐྱོ་གར་དེ་ལ་ཐུགས་ནུས་ཡོད་ཚད་ཀྱིས་རྒྱུས་ལོན་དང་། ཕྱོགས་སོ་སོ་ནས་ཞིབ་འཇུག་གནང་སྟེ་མཐོ་སྒང་པ་ཚོས་གནད་དོན་ཅན་གྱི་ལམ་ལུགས་དེར་གོང་བཀུར་དང་ཇི་ཙམ་ཞུགས་དྲགས་པ་ལས་ཕྱིས་ཀྱི་ལོ་རྒྱུས་འཕེལ་རྒྱས་ལ་གསབ་དཀའ་བའི་གྱོང་ཀུན་བཟོས་ཡོད་པའི་སྣང་ཚུལ་ལ་གསེད་འགྲོལ་གང་ལེགས་མཛད་ཡོད། ང་ཚོ་ད་དུང་འདི་ལྟར་གཉིད་དུ་ཡུར་རྒྱུ་ཡིན་ནམ། ང་ཚོས་མུ་མཐུད་སྣང་ལ་མ་ངེས་པའི་གཏན་ཚིགས་ཀྱི་བསམ་བློ་རྒྱུན་འཛིན་བྱེད་རྒྱུ་ཡིན་ནམ། ཡང་ན། ཁོང་གི་རླབས་ཆེ་བའི་མཛད་རྗེས་འདི་དང་ལེན་བྱེད་མི་འདོད་པ་ཨེ་ཡིན། གནད་དོན་འདིའི་སྐོར་ལ་ཁོ་བོས་ >(༢༠༡༤ལོའི་ཟླ་༣ཚེས་༡༨ཉིན་གྱི་བོད་ལྗོངས་ཉིན་རེའི་ཚགས་པར་ལ་གཟིགས།)ཅེས་པའི་རྩོམ་ཡིག་དེར་དཔྱད་གླེང་བྱས་ཡོད།
དུང་དཀར་བློ་བཟང་འཕྲིན་ལས་མཆོག་སློབ་དཔོན་ཆེན་མོ་ཞིག་ཡིན་པའི་ངོས་ནས། སློབ་མ་འགའ་རེ་བསྐྱངས་གནང་པ་དང་། རང་ཉིད་ཀྱི་དཔྱོད་ཤེས་མ་ཞུགས་པའི་གཞུང་ལུགས་དེ་བློ་འཛིན་དང་གསུང་རྒྱུན་ཇི་བཞིན་གཞན་ལ་ངོ་སྤྲོད་པ་ཙམ་གཏན་ནས་མ་ཡིན་པར། མཐའ་དཔྱོད་ལ་འཇུག་པའི་རིགས་པ་དང་དགག་སྒྲུབ་ཀྱི་རིགས་ཤེས། བསམ་གཞིག་གསར་པའི་ལོ་རྒྱུས་ལྟ་ཚུལ་གྱི་ལམ་ནས་རང་ཉིད་ཀྱི་ངེས་ཤིང་འདྲོངས་པའི་བསམ་བློའི་ཉིང་བཅུད་དེ་སློབ་བུ་རིགས་པ་སྨྲ་བ་རྣམས་ལ་གནང་བ་དེ་ཡིན། དེ་ལྟའི་སློབ་སྟོན་གྱིས་རིག་གནས་ཤེས་བྱའི་ཉིང་ཁུ་བརྒྱུད་སྤྲོད་ཐུབ་པ་མ་ཟད། བསམ་གཞིག་གསར་པའི་ལོ་རྒྱུས་ལྟ་ཚུལ་ཀྱང་ཀུན་ལ་གནང་ཐུབ་པ་བྱུང་ཡོད།
གསུམ།
དུང་དཀར་བློ་བཟང་འཕྲིན་ལས་མཆོག་ནི་མར་ཁེ་སི་རིང་ལུགས་ཀྱི་དགོངས་པར་སློབ་སྦྱོང་དང་དེ་དངོས་སུ་བེད་སྤྱོད་གནང་ཐུབ་མཁན་ཞིག་དང་། མར་ཁེ་སི་དངོས་གཙོ་རིང་ལུགས་ཀྱི་ལོ་རྒྱུས་ལྟ་ཚུལ་གྱི་མཛུབ་སྟོན་འོག་བོད་ཀྱི་ལོ་རྒྱུས་རིག་གནས་ལ་ཞིབ་འཇུག་བྱེད་མཁན་གྱི་དུས་རབས་འདིའི་ལོ་རྒྱུས་སྨྲ་བའི་དེད་དཔོན་ལྟ་བུ་ཞིག་ཡིན། ཁོང་གི་ལོ་རྒྱུས་ཞིབ་འཇུག་གི་བསམ་གཞིག་དེ་ནི་ལྷ་སྒྲུང་གི་སྒྲོག་གིས་བཅིངས་པའི་སྲོལ་རྒྱུན་ལོ་རྒྱུས་རིག་པའི་ལྟ་ཚུལ་ལས་རབ་ཏུ་བརྒལ་ཅིང་། རྩ་བའི་ཆ་ནས་སྲོལ་རྒྱུན་ལོ་རྒྱུས་རིག་པའི་བསམ་བློའི་མཛུབ་སྟོན་དང་ཞིབ་འཇུག་ཐབས་ལམ་ཞལ་ཀྱིས་མི་བཞེས་པར། རིགས་ཤེས་དང་ཚན་རིག་ཟུང་དུ་སྦྲེལ་བའི་བསམ་གཞིག་གསར་བའི་ལོ་རྒྱུས་ལྟ་ཚུལ་དར་སྤེལ་གནང་ཡོད། ཕྱོགས་གཞན་ཞིག་གི་ཆ་ནས་བཤད་ན། བོད་ཀྱི་སྲོལ་རྒྱུན་ལོ་རྒྱུས་རིག་པའི་ཞིབ་འཇུག་བྱེད་ཐབས་ཉིད་མཇུག་སྒྲིལ་པ་དང་བསམ་གཞིག་གསར་པའི་རིགས་ལམ་འོག་ལོ་རྒྱུས་ཤེར་རྟོགས་རིག་པར་ཞིབ་འཇུག་བྱེད་པའི་སྒོ་གླེགས་ཕྱེ་ཟིན་པ་ནི། སློབ་དཔོན་ཆེན་མོ་དུང་དཀར་མཆོག་གི་ >ཞེས་པའི་བསྟན་བཅོས་དེའི་སྟེང་ནས་གསལ་པོར་མཚོན་ཐུབ། དེ་ཡང་ཡིན་ཏེ། ལོ་རྒྱུས་ལ་ཞིབ་འཇུག་བྱས་པ་དེས་མི་རྣམས་ལ་མྱོང་བ་དང་ཤེས་བྱ་མཁོ་སྤྲོད་གནང་བ་ཙམ་མ་ཟད། ཆེས་གལ་ཆེ་བ་ནི་མི་ལ་རྩོད་སྒྲུབ་ཀྱི་བསམ་གཞིག་ཅིག་མཁོ་སྤྲོད་བྱེད་པ་དང་། མི་རྣམས་ལ་ལོ་རྒྱུས་ཀྱི་གོ་རྟོགས་ཟབ་མོ་ཞིག་དང་མིག་རྒྱང་རིང་མོ་ཞིག་གིས་འདས་སོང་གི་དུས་རབས་ལ་བལྟ་བ་དང་། ད་ལྟ་ཉིད་བདེན་པར་འཚོལ་ཞིང་། མ་འོངས་པར་སྔོན་དཔག་བྱེད་དགོས་ཚུལ་བསྟན་ཡོད་པ་དེ་རེད། ང་ཚོས་ལོ་རྒྱུས་ཀྱི་སྐྱོ་གར་དང་གནད་དོན་ཅན་གྱི་ལོ་རྒྱུས་ཀྱི་ངོ་བོ་ལེགས་པར་ངོས་ཟིན་ཚེ། ད་གཟོད་གཞི་ནས་དངོས་ཡོད་སྤྱི་ཚོགས་ཀྱི་འཚོ་གནས་གནད་དོན་ཉིད་ཐག་གཅོད་བྱེད་ཐུབ་པ་དང་། ལོ་རྒྱུས་ཀྱི་ཆོས་ཉིད་དང་མཐུན་པའི་འཕེལ་རྒྱས་ཀྱི་མདུན་ལམ་ཞིག་ཡང་དག་པའི་སྒོ་ནས་འཚོལ་རྟོག་དང་གདམ་གསེས་བྱེད་ཐུབ།
མདོར་ན། ཀྲུང་གོ་གསར་པ་དབུ་བརྙེས་ཏེ་བོད་ཞི་བས་བཅིངས་འགྲོལ་བཏང་བ་ནས་བཟུང་། བོད་ཀྱི་སྤྱི་ཚོགས་འདི་ཉིད་ཤེས་རིག་ལྡན་པ། སེམས་ཤུགས་ཆེ་བ། འཕེལ་རྒྱས་དང་བསྒྱུར་བཅོས་ཀྱི་ཚ་རླབས་དགུང་དུ་འཕྱུར་བའི་དུས་སྐབས་ཤིག་ཏུ་སླེབས་པ་དང་། བོད་ཀྱི་སྤྱི་ཚོགས་ཉིད་སྲོལ་རྒྱུན་ཅན་གྱི་སྤྱི་ཚོགས་ནས་ཚན་རྩལ་གྱི་ཤེས་རིག་ལ་སྙེག་པའི་དུས་རབས་སུ་འཕོ་འགྱུར་བྱུང་བའི་དུས་སྐབས་ཤིག མཐོ་སྒང་གི་ཤེས་རིག་ཉིད་དེང་རབས་ཚན་རྩལ་རིག་གནས་ཀྱི་གདོང་ཐུག་འོག་འཕེལ་འགྱུར་འབྱུང་བཞིན་པའི་ཐོབ་རྒལ་གྱི་དུས་སྐབས་ཤིག་ཀྱང་ཡིན། སློབ་དཔོན་ཆེན་མོ་དུང་དཀར་མཆོག་ནི་སྤྱི་ཚོགས་གསར་རྙིང་གི་ལམ་ལུགས་གཉིས་ཀར་རྒྱུས་ཡོད་པ་དང་། མི་རིགས་ཤིག་གི་ལས་དབང་དང་འཕེལ་རྒྱས་ཀྱི་མདུན་ལམ་ལ་སྒྱུར་བཅོས་གཏོང་དགོས་ན། ངེས་པར་དུ་ཤེར་རྟོགས་རིག་པའི་བསམ་གཞིག་ཅིག་དང་ལོ་རྒྱུས་ཀྱི་བསམ་གཞིག་ཅིག་ལ་བརྟེན་དགོས་པ་གསལ་པོར་རྟོགས་ཡོད་པ་རེད། ཁོང་གིས་སྔོན་བྱུང་གི་ངོ་མཚར་བའི་ལོ་རྒྱུས་ཉིད་ང་ཚོ་དེང་རབས་ཀྱི་སྐྱེ་བོ་རྣམས་སྤོབས་པ་སྐྱེད་བྱེད་ཀྱི་མ་རྩ་གཏན་ནས་མ་ཡིན་པ་གསལ་རྟོགས་བྱུང་ཡོད་པ་དང་། རང་ཉིད་ལོ་རྒྱུས་རིག་གནས་ལ་ཞིབ་འཇུག་བྱེད་མཁན་ཞིག་ཡིན་པའི་ཆ་ནས། མར་ཁེ་སིའི་དངོས་གཙོ་རིང་ལུགས་ཀྱི་ལོ་རྒྱུས་ལྟ་བར་སློབ་སྦྱོང་དང་། ལོ་རྒྱུས་དངོས་གཙོ་རིང་ལུགས་ཀྱི་ལྟ་བ་ལ་བརྟེན་ནས་བོད་ཀྱི་ལོ་རྒྱུས་ལ་ཞིབ་འཇུག རིག་གནས་བསམ་གཞིག་གི་ལྟ་ཚུལ་གསར་པ་ཞིག་གི་སྒོ་ཕྱེ་སྟེ། བོད་ཀྱི་སྤྱི་ཚོགས་འཕེལ་རྒྱས་སུ་འགྲོ་བའི་མདུན་ལམ་ཞིག་འཚོལ་སྙེག་བྱེད་པ་ནི་ཁོང་ཉིད་སྤོབས་པ་སྐྱེད་བྱེད་ཀྱི་མ་རྩ་རུ་གྱུར་ཡོད། སློབ་དཔོན་ཆེན་མོ་དུང་དཀར་མཆོག་གི་ལོ་རྒྱུས་ལྟ་ཚུལ་དེ་ཉིད་དོན་དངོས་ལ་ཉེ་བར་རེག་ཅིང་ཕྱི་རོལ་ཡུལ་གྱི་ཆོས་ཉིད་དང་མཐུན་པས། མཐོ་སྒང་ན་འཚོ་ཞིང་བཞེས་པའི་སྐྱེ་བོ་རྣམས་ཀྱི་རྒྱུན་སྲོལ་གྱི་ཤེས་རིག་དང་། རིག་གནས་བསམ་གཞིག སྤྱི་ཚོགས་སྲོལ་ལུགས་སྒྱུར་བཅོས་གཏོང་བའི་ཕྱོགས་ལ་སྟོབས་ཤུགས་ཆེན་པོ་ཞིག་གནང་ཡོད། དེའི་རྒྱུ་མཚན་གྱིས། ཁོ་བོས་བསམ་ན་སློབ་དཔོན་ཆེན་མོ་དུང་དཀར་མཆོག་གིས་སྲོལ་ཕྱེ་བའི་བསམ་གཞིག་གསར་པའི་ལོ་རྒྱུས་ལྟ་ཚུལ་དང་ཕྱི་དོན་རྣམ་བདེན་རིང་ལུགས་ཀྱི་ཞིབ་འཇུག་བྱེད་ཐབས་སམ་ཚན་རིག་དང་མཐུན་པའི་ཕྱི་དོན་ཞིབ་འཇུག་གི་ཐབས་ལམ་ཀྱིས། ང་ཚོ་ཕྱི་རབས་པའི་ལོ་རྒྱུས་ཞིབ་འཇུག་པ་རྣམས་ལ་ལོ་རྒྱུས་ནི་མིའི་རིགས་ཀྱི་སྤྱི་ཚོགས་སྔོན་དུ་བསྐྱོད་རྒྱུ་མ་ཟད། ཕྱི་རོལ་ཆོས་ཉིད་དང་མཐུན་ཞིང་མི་རང་ཉིད་ཀྱིས་བསྐྲུན་པའི་ལོ་རྒྱུས་ལྟ་ཚུལ་ཞིག་ཡིན་པར་རྐང་ཚུགས་ཡོད་པས། བོད་ཀྱི་ལོ་རྒྱུས་ལྷ་སྒྲུང་གི་འཁྲུལ་གཞི་ལས་གྲོལ་པ་རེད་སྙམ། འདི་ནི་ཁོ་བོས་མཁས་དབང་དུང་དཀར་བློ་བཟང་འཕྲིན་ལས་མཆོག་བསམ་གཞིག་གསར་པའི་ལོ་རྒྱུས་ལྟ་ཚུལ་གྱི་སྲོལ་འབྱེད་པ་ཡིན་པར་བརྗོད་པའི་རྒྱུ་མཚན་གཙོ་བོ་དང་རིགས་པའི་ཁུངས་སྐྱེལ་སའི་གཞི་འཛིན་ས་གཙོ་བོའང་ཡིན། །
ཟུར་བལྟའི་དཔྱད་གཞི།
1འབྲོང་བུ་ཚེ་རིང་རྡོ་རྗེ། དུང་དཀར་བློ་བཟང་འཕྲིན་ལས་ཀྱི་དཔྱད་རྩོམ་ལེགས་བཏུས། [G] ཀྲུང་གོའི་བོད་རིག་པ་དཔེ་སྐྲུན་ཁང་། 2014ལོ།
2ཀྲང་ཞོའུ་ཧྥན། ལོ་རྒྱུས་ཀྱི་གནད་དོན་དང་གནད་དོན་གྱི་ལོ་རྒྱུས། [G] རྒྱང་རིང་དཔེ་སྐྲུན་ཁང་། ༢༠༠༨ལོ།
3ལིའུ་ཞི། མིའི་སེམས་ངོས་ཀྱི་ལོ་རྒྱུས། [M] སི་ཁྲོན་མི་རིགས་དཔེ་སྐྲུན་ཁང་། 1987ལོ།
4འབྲོང་བུ་ཚེ་རིང་རྡོ་རྗེ། དུང་དཀར་བློ་བཟང་འཕྲིན་ལས་ཀྱི་རིག་གཞུང་བསམ་བློའི་དཔྱད་རྩོམ་ཕྱོགས་བསྒྲིགས། [G] ཀྲུང་གོའི་བོད་རིག་པ་དཔེ་སྐྲུན་ཁང་།
5ཀྲུའུ་ཀོན་ཆན་གྱི་རྩོམ་ཡིག་ཕྱོགས་བསྒྲིགས། [G]ཨན་ཧའེ་སློབ་གསོ་དཔེ་སྐྲུན་ཁང་། 1992ལོ།
6འབྲོང་བུ་ཚེ་རིང་རྡོ་རྗེ། རིག་གཞུང་སྨྲ་བའི་རྣམ་དཔྱོད། དངོས་སྟོབས་རིག་པའི་ཤེས་རབ། [N]བོད་ལྗོངས་ཉིན་རེའི་ཚགས་པར། 2014ལོའི་ཟླ3ཚེས་18ཉིན།
7ཐཱེན་ཧྲུན་ཁང་དང་ཅིན་ཀྲུང་ཡོན། དེང་རབས་ནུབ་ཕྱོགས་ལོ་རྒྱུས་རིག་པའི་གྲུབ་མཐའི་རྩོམ་བཏུས། [G]ཧྲང་ཧེའི་མི་དམངས་དཔེ་སྐྲུན་ཁང་། 1982ལོ།
རྒྱ་ཡིག་གི་རྩོམ་ནི་2014ལོའི་ཟླ11པའི་ཚེས་15ཉིན་གྱི《བོད་ལྗོངས་ཉིན་རེའི་ཚགས་པར》པར་ངོས་3པའི་ཐོག་བཏོན་ཟིན།


text:
Terdzo-ZI-050
ཟབ་བདུན་རྩ་གསུམ་ཚེའི་ཟབ་པ་ལས། པདྨ་མཁའ་འགྲོའི་ཚོགས་མཆོད་སོགས་རྗེས་ཀྱི་ལས་རིམ་སྙིང་པོར་དྲིལ་བ་མཁའ་འགྲོ་དགྱེས་པའི་རོལ་མོ་
by འཇམ་མགོན་ཀོང་སྤྲུལ་ ('jam mgon kong sprul)
in རྩ་གསུམ་ཚེའི་ཟབ་པ་ (Rtsa gsum tshe'i zab pa)
Parent Cycle: ཐུགས་དམ་ཟབ་པ་སྐོར་བདུན་ (Thugs dam zab pa skor bdun)
Volume 52 (ཟི) / Pages 729-738 / Folios 1a1 to 5b2
Tibetan Text
༄༅། །ཟབ་བདུན་རྩ་གསུམ་ཚེའི་ཟབ་པ་ལས། པདྨ་མཁའ་འགྲོའི་ཚོགས་མཆོད་སོགས་རྗེས་ཀྱི་ལས་རིམ་སྙིང་པོར་དྲིལ་བ་མཁའ་འགྲོ་དགྱེས་པའི་རོལ་མོ་བཞུགས་སོ། ། བདེ་སྟོང་ཚོགས་ལ་དགྱེས་རོལ་པ། །བླ་མ་བཅོམ་ལྡན་འདས་མ་ལ། །བཏུད་ནས་རྗེས་ཀྱི་ལྷན་ཐབས་འབྲི། །ཌཱ་ཀི་སྲུང་མས་གནང་བ་སྩོལ། །པདྨ་མཁའ་འགྲོར་ཚོགས་ཀྱི་མཆོད་འབུལ་རྗེས་རིམ་བཅས་རྒྱས་པར་ཟབ་བདུན་སྤྱི་ཆིངས་ལྟར་སྦྱར་དགོས་ཀྱང་། ཅུང་ཟད་བསྡུ་བའམ་དམིགས་སུ་བྱེད་པར་སྤྲོ་ན། མ་ད་ན་དང་བ་ལཱ་གཙོ་བོར་གྱུར་པའི་ཚོགས་ཀྱི་ཡོ་བྱད་འདུ་བྱས་ལ། རཾ་ཡཾ་ཁཾ། ཚོགས་གཞོང་རབ་ཡངས་པདྨ་རྒྱས་པའི་ནང་། །ཚོགས་རྫས་འཁོར་འདས་བརྟན་གཡོའི་དྭངས་མའི་བཅུད། །རིགས་ལྔ་ཡབ་ཡུམ་བདེ་སྟོང་སྦྱོར་བའི་དངོས། །ཡེ་ཤེས་བདུད་རྩིའི་མཆོད་སྤྲིན་མཐའ་ཡས་གྱུར། །ཨོཾ་ཨཱཿཧཱུྃ་ཧ་ཧོཿཧྲཱིཿ ཚོགས་ཞིང་སྤྱན་འདྲེན་པ་ནི། ཧྲཱིཿ ཆོས་དབྱིངས་བདེ་བ་ཅན་དང་པོ་ཏ་ལ། །མཁའ་སྤྱོད་ཀུ་རུ་ཀུལླེའི་བྲག་ཕུག་ནས། །བརྒྱུད་གསུམ་བླ་མ་ཡི་དམ་དཀྱིལ་འཁོར་ལྷ། །པདྨ་མཁའ་འགྲོ་དགྱེས་སྦྱོར་གསང་བའི་ཡབ། །སྤྲུལ་པ་སྒོ་སྲུང་འཁོར་དང་བཅས་པ་རྣམས། །དབང་ཆེན་རོལ་པ་ཚོགས་ཀྱི་འདུ་བར་སྤྱོན། །རྩ་གསུམ་ལྷ་གནས་རྒྱ་མཚོ་ཆེན་པོའི་འགྲམ། །ཏི་སེ་གངས་སོགས་དགྱེས་པའི་ཕོ་བྲང་ནས། །དབང་ཕྱུག་ཡབ་ཡུམ་རིགས་བཞིའི་ལྷ་མོར་བཅས། །གཏེར་སྲུང་དམ་ཅན་ཚོགས་ལ་སྤྱན་འདྲེན་གཤེགས། །བདེ་ཆེན་དབང་གི་ཕོ་བྲང་ཉམས་རེ་དགའ། །ཌཱ་ཀི་ཕོ་མོའི་འདུ་བ་བྱིན་རེ་ཆགས། །ཟག་མེད་བདེ་བའི་དམ་ཚིག་བཅུད་རེ་ཆེ། །སྣང་རིག་རང་དབང་འདུ་བའི་བྱིན་ཕོབ་ཅིག །པདྨ་ཌཱ་ཀི་ནཱི་ས་པ་རི་བཱ་ར་བཛྲ་ས་མཱ་ཛཿ ཕུད་དང་པོ་འདོད་ཡོན་མཆོད་སྤྲིན་རྒྱ་མཚོས་ཐུགས་དམ་སྐོང་བ་ནི། ཧྲཱིཿ སྣང་སྟོང་གཟུགས་ཀྱི་རྡོ་རྗེ་སྤྱན་ལ་ཐིམ། །གཟུགས་ཅན་དབང་དུ་འདུ་བའི་ཕྲིན་ལས་མཛོད། །གྲགས་སྟོང་སྒྲ་ཡི་རྡོ་རྗེ་སྙན་ལ་ཐིམ། །སྒྲ་གྲགས་དབང་དུ་འདུ་བའི་ཕྲིན་ལས་མཛོད། །ཚོར་སྟོང་དྲི་ཡི་རྡོ་རྗེ་ཤངས་ལ་ཐིམ། །གཟུགས་མེད་དབང་དུ་འདུ་བའི་ཕྲིན་ལས་མཛོད། །མྱང་སྟོང་རོ་ཡི་རྡོ་རྗེ་ལྗགས་ལ་ཐིམ། །འདོད་རྒུ་དབང་དུ་འདུ་བའི་ཕྲིན་ལས་མཛོད། །བདེ་སྟོང་རེག་བྱའི་རྡོ་རྗེ་སྐུ་ལ་ཐིམ། །འཁོར་འདས་དབང་དུ་འདུ་བའི་ཕྲིན་ལས་མཛོད། །རིག་སྟོང་ཆོས་ཀྱི་རྡོ་རྗེ་ཐུགས་ལ་ཐིམ། །རྟོག་ཚོགས་དབང་དུ་འདུ་བའི་ཕྲིན་ལས་མཛོད། །དགའ་བའི་རང་བཞིན་ཕྱི་ཡི་དགྱེས་སྐྱེད་བཞི། །འབུལ་ལོ་གཟུང་བའི་ཡུལ་སྣང་དབང་འདུས་མཛོད། །མཆོག་དགའི་རང་བཞིན་ནང་གི་དགྱེས་སྐྱེད་བཞི། །འབུལ་ལོ་འཛིན་པའི་རྣམ་ཤེས་དབང་འདུས་མཛོད། ཁྱད་དགའི་རང་བཞིན་གསང་བའི་དགྱེས་སྐྱེད་བཞི། །འབུལ་ལོ་གཉིས་མེད་རླུང་སེམས་དབང་འདུས་མཛོད། །ལྷན་སྐྱེས་རང་བཞིན་གཉུག་མའི་དགྱེས་སྐྱེད་བཞི། །འབུལ་ལོ་བདེ་ཆེན་ཡེ་ཤེས་དབང་འདུས་མཛོད། །དགྱེས་པའི་རོལ་མོ་རྣམ་པ་ཐམས་ཅད་པ། །ཐུགས་དམ་བཞིན་དུ་བསམ་མི་ཁྱབ་སྣང་བ། །ཅི་བདེར་བཞེས་ལ་ལས་བཞི་གྲུབ་པ་བརྒྱད། །ཐུན་མཆོག་རིགས་དབང་འདུ་བའི་དངོས་གྲུབ་སྩོལ། །པདྨ་ཌཱ་ཀི་ནཱི་ས་པ་རི་བཱ་ར་ག་ཎ་ཙཀྲ་པཱུ་ཛ་ཁཱ་ཧི། བར་པ་བདུད་རྩིའི་རྒྱ་མཚོས་ཉམས་ཆག་བཤགས་པ་ནི། ཧོཿ སྤྱན་དང་མངོན་ཤེས་ཐུགས་རྗེ་མངའ་བའི་ལྷ། །འཁོར་བཅས་ཕྱི་ནང་གསང་བ་དེ་ཁོ་ནའི། །ཚོགས་མཆོད་ཟག་མེད་བདེ་ཆེན་བདུད་རྩིའི་བཅུད། །བཞེས་ནས་འགལ་འཁྲུལ་ཉམས་ཆག་ཚངས་པར་སྩོལ། །བསྐྱེད་རིམ་མ་གསལ་བཟླས་བརྗོད་མཐར་མ་ཕྱིན། །ཏིང་འཛིན་གཡེལ་ཞིང་རང་འདོད་ཕྲིན་ལས་བཅོལ། །རྩ་བ་ཡན་ལག་དམ་ལས་འགལ་པ་རྣམས། །མཐོལ་ལོ་བཤགས་སོ་བྱང་ཞིང་དག་གྱུར་ཅིག །མན་ངག་གི་ཡི་གེ་བརྒྱ་པ་བཟླ། ཚོགས་ཐ་མ་ལ་བརྟེན་ཏེ་གསང་བའི་འདུ་བ་ལ་འཁུ་བ་རྣམས་བསྒྲལ་ཞིང་བསྟབ་པ་ནི། བདག་ཉིད་སྐད་ཅིག་གིས་པདྨ་ཧེ་རུ་ཀའི་སྐུར་གྱུར། ན་མོ། མཆོག་གསུམ་རྩ་གསུམ་བདེན་པ་དང་། །ལྷ་སྔགས་ཕྱག་རྒྱ་ཏིང་འཛིན་མཐུས། །དགྲ་བགེགས་ལོག་འདྲེན་གནོད་བྱེད་རྣམས། །མཚན་མའི་རྟེན་ལ་མྱུར་དུ་ཁུག །བཛྲ་ཨཾ་ཀུ་ཤ་ཛཿ ཛཿཧཱུྃ་བཾ་ཧོཿ ཧཱུྃ། ཤེས་རབ་གཏུམ་མོའི་ཨེ་དབྱིངས་འབར་བ་རུ། །ཐབས་མཆོག་རིག་པའི་རྡོ་རྗེའི་མཚོན་བསྣུན་པས། །གཟུང་འཛིན་ཉོན་མོངས་བག་ཉལ་བཅས་པ་ཀུན། །བདེ་སྟོང་ཡེ་ཤེས་ཆེན་པོའི་ཀློང་དུ་བསྒྲལ། །རྡོ་རྗེ་དགའ་བཞིའི་དམ་ཚིག་ཆེར་སྦར་ཞིང་། །ཞེན་རྟོག་ཕུང་པོ་རང་གྲོལ་དབྱིངས་སུ་བསྟབ། །བདག་འཛིན་འཁོར་བའི་རྩ་བ་རྒྱུན་ཆད་ནས། །སྣང་སེམས་རང་དབང་ཐོབ་པའི་ཕྲིན་ལས་མཛོད། ཤ་ཏྲཱུཾ་མཱ་ར་ཡ་ཕཊ། བཛྲ་ས་མ་ཡ་ཁ་ཁ་ཁཱ་ཧི་ཁཱ་ཧི། དེ་ནས་བརྡའི་འབུལ་ལེན་བཅས་ཚོགས་ལ་རོལ། ནང་དང་གསང་བའི་དམ་ཚིག་གིས་ཚིམས་པར་སྤྱོད་ཅིང་རྡོ་རྗེའི་གླུ་ལེན། མཐར་སྨོན་ལམ་གདབ་པ་ནི། ཧོཿ བདེ་སྟོང་རོལ་པའི་ཚོགས་མཆོད་འདི་ཕུལ་པས། །བསོད་ནམས་ཡེ་ཤེས་ཚོགས་གཉིས་རབ་རྫོགས་ཏེ། །འཁོར་འདས་ཀུན་ལ་དབང་བསྒྱུར་དཔལ་ཆེན་པོའི། །ཡེ་ཤེས་ཕྱག་རྒྱ་མྱུར་དུ་འགྲུབ་པར་ཤོག །ལྷག་མ་བདུད་རྩིའི་ཁ་ཕྲུས་བཏབ་ལ། པཉྩ་ཨ་མྲྀཏ་ཧཱུྃ་ཧ་ཧོཿཧྲཱིཿ ཧྲཱིཿཕེཾ། གནས་ཡུལ་དུར་ཁྲོད་ཞིང་སྐྱོང་ཌཱ་ཀི་དང་། །འཇིག་རྟེན་གནས་ཉུལ་དམ་ཚིག་རྗེས་གཅོད་རྣམས། །དཔལ་གྱི་ཕམ་ཕབ་ལྷག་མའི་བདུད་རྩི་བཞེས། །འགལ་བྱེད་ལོག་པར་ལྟ་བའི་སྙིང་ཁྲག་རྔུབས། ཁམས་གསུམ་ཡིད་ལ་འགུགས་པའི་ལྕགས་ཀྱུས་ཐོབས། །རྣལ་འབྱོར་བསྟན་པ་རྒྱས་པའི་གྲོགས་མཛོད་ཅིག །ཨོཾ་ཨུཙྪིཥྚ་བ་ལིཾ་ཏ་བྷུཉྫ་ཧོཿ ཐུགས་དམ་བསྐུལ་བ་ནི། ཧྲཱིཿ བསྐུལ་ལོ་བསྐུལ་ལོ་ཐུགས་དམ་དབྱིངས་ནས་སྐུལ། །བླ་མ་ཡི་དམ་མཁའ་འགྲོ་ཆོས་སྐྱོང་དང་། ཁྱད་པར་པདྨ་ཌཱ་ཀི་བཀའ་སྡོད་བཅས། །བདེ་ཆེན་དབང་གི་ལས་ལ་སྐུ་སྐྱོད་འཚལ། ཁ་སྦྱོར་སྐུ་ལས་སྤྲུལ་པའི་ཕོ་ཉ་ཡིས། །འདོད་ཁམས་འཇིག་རྟེན་དབང་དུ་སྡུད་པར་མཛོད། །ཚངས་དབྱངས་གསུང་ལས་སྤྲུལ་པའི་རིག་སྔགས་ཀྱིས། །གཟུགས་ཁམས་འཇིག་རྟེན་དབང་དུ་སྡུད་པར་མཛོད། །རྗེས་ཆགས་ཐུགས་ལས་སྤྲུལ་པའི་འོད་ཟེར་གྱིས། །གཟུགས་མེད་འཇིག་རྟེན་དབང་དུ་སྡུད་པར་མཛོད། །ཡེ་ཤེས་དབྱིངས་ཀྱི་སྒྱུ་འཕྲུལ་དྲྭ་བ་ཡིས། །འཇིག་རྟེན་འདས་ཀུན་དབང་དུ་སྡུད་པར་མཛོད། །བརྟན་གཡོ་འཁོར་འདས་ཡིད་ལ་གང་འདོད་པ། །མོས་བཞིའི་ཚུལ་དུ་མྱུར་བར་དབང་འདུས་ཤིང་། །མི་ལྡོག་གཅིག་གྱུར་ཤེར་ཕྱིན་ཡུམ་གྱི་ཀློང་། །འཁོར་བ་དོང་ནས་སྤྲུག་པའི་ཕྲིན་ལས་མཛོད། །སྲུང་མ་རྣམས་ལ་ཐ་ཚིག་གི་ཆད་མདོ་འབུལ་བ་ནི། ཧྲཱིཿ གཞི་དབྱིངས་ཀ་དག་པདྨ་གར་དབང་གིས། །གཞི་སྣང་འོད་གསལ་སྦུབས་སུ་བཀྲོལ་བའི་དུས། །གསལ་བའི་རང་གཟུགས་དབང་ཕྱུག་ཕོ་རྒྱུད་ཚོགས། །བདེ་བའི་རང་མདངས་ཨུ་མ་མོ་རྒྱུད་འཁོར། །མི་རྟོག་རང་བཞིན་དྲེགས་བྱེད་མ་ནིང་རྣམས། །རང་ཤར་རང་གྲོལ་རྡོ་རྗེའི་གཡར་དམ་བཅས། །ལྷུན་གྲུབ་ཕྲིན་ལས་མཛད་པར་བཀའ་བསྒོས་ལྟར། །འཛིན་མེད་གཉུག་མའི་གཏོར་མ་འདི་བཞེས་ལ། །སྣང་སེམས་དབང་དུ་འདུ་བའི་གྲོགས་མཛོད་ཅིག །བཤལ་ཆུས་བརྟན་མ་སྐྱོང་བ་ནི། ཧྲཱིཿ ལུགས་འབྱུང་རྟེན་འབྲེལ་དུས་སྦྱོར་གནས་དག་པ། །ལུགས་ལྡོག་བདེན་དོན་ཡན་ལག་བཅུ་གཉིས་དངོས། །བོད་སྐྱོང་བརྟན་མ་རྡོ་རྗེ་དབང་མོའི་ཚོགས། །པདྨ་གར་དབང་གསང་བའི་དཀྱིལ་འཁོར་དུ། །སྙོམས་ཞུགས་དམ་ཚིག་ཕོག་པ་དྲན་མཛོད་ལ། །བྱང་སེམས་བདུད་རྩིའི་དགྱེས་མཆོད་ཚིམས་པར་བཞེས། །འཇིག་རྟེན་བདེ་ཞིང་བསྟན་པ་རྒྱས་པ་དང་། ཁམས་གསུམ་དབང་དུ་འདུ་བའི་ཕྲིན་ལས་སྒྲུབས། །མ་མ་ཧྲིཾ་ཧྲིཾ་བཛྲ་ཨ་མྲྀཏ་པཱུ་ཛ་ཧོཿ རྡོ་རྗེའི་བྲོ་ཡིས་ཕྲིན་ལས་ཀྱི་མཇུག་སྡུད་པ་ནི། ཧཱུྃ། དབང་དྲག་རྟ་ཡི་བརྟུལ་ཞུགས་ཀྱིས། །དུག་གསུམ་འབར་བའི་བཙོན་ཁང་དུ། །བདག་ཏུ་འཛིན་པའི་དམ་སྲི་བཀུག །དབང་ཆེན་རོལ་པའི་བྲོ་རྡུང་ཞིང་། །བདག་མེད་སྟོང་པའི་ཕྱག་རྒྱས་གདབ། །གཉིས་སྣང་རྩད་ནས་མ་ཆོད་བར། །ནམ་ཡང་ལྡང་བར་མ་གྱུར་ཅིག །ལཾ་སཏྭམྦྷ་ཡ་ནན། དངོས་གྲུབ་བསྐུལ་བ་ནི། ཧཱུྃ། བདེ་མཆོག་བདེ་སྤྱོད་ཟླ་གམ་དབང་གི་ཀློང་། །འགྲོ་ལ་རྩེ་གཅིག་དགོངས་པའི་ཐུགས་དམ་ཅན། །བླ་མ་ཡི་དམ་པདྨ་ཌཱ་ཀི་མ། །འཁོར་བཅས་མཁྱེན་བརྩེ་ཡེ་ཤེས་སྒོ་ཕྱེས་ལ། །དབང་དང་བྱིན་རླབས་དངོས་གྲུབ་མ་ལུས་པ། །སྒྲུབ་མཆོག་བདག་ལ་དུས་འདིར་བསྩལ་དུ་གསོལ། །འཇིག་རྟེན་འདས་པའི་བྱིན་རླབས་དངོས་གྲུབ་དང་། །བརྟན་གཡོའི་དྭངས་མ་ཁྱད་པར་འདོད་པའི་དོན། །ད་ལྟ་ཉིད་ལ་དབང་དུ་གྱུར་ནས་ཀྱང་། །རང་སྣང་དབང་འདུས་གཞན་སྣང་ཟིལ་གྱིས་ནོན། །བསམ་དོན་ཡིད་བཞིན་འགྲུབ་པའི་དངོས་གྲུབ་སྩོལ། །ཨོཾ་པདྨ་ཌཱ་ཀི་ནཱི་སིདྡྷི་ཧཱུྃ༔ ནོངས་པ་བཤགས་པ་ནི། ཧོཿ ཆོས་ཀུན་གདོད་ནས་སྐྱེ་འགག་གནས་བྲལ་ཡང་། །ཞེན་ཆགས་འཁྲུལ་པས་ནོངས་པ་ཅི་བགྱིས་པ། །སོར་རྟོག་ཡེ་ཤེས་ཀློང་དུ་བཟོད་བཞེས་ལ། །སྲིད་ཞིར་དབང་སྒྱུར་ཆེན་པོར་དབུགས་དབྱུང་སྩོལ། །ཅེས་དང་ཡི་གེ་བརྒྱ་པ་བརྗོད། མདུན་བསྐྱེད་ཡེ་ཤེས་པ་རྟེན་ལ་བཞུགས། དམ་ཚིག་པ་ཨོཾ་ཨཱཿཧཱུྃ་གིས་རང་ལ་བསྡུ། བདག་བསྐྱེད་ཧཱུྃ་གིས་འོད་གསལ་དུ་གཞུག་ཅིང་། ཕཊ་ཀྱིས་ཐུན་མཚམས་ཀྱི་ལྷ་སྐུར་ལྡངས་ལ། སྨོན་ལམ་བྱ་བ་ནི། བདག་གཞན་དུས་གསུམ་བསགས་པའི་དགེ་བ་ཡིས། །རླུང་སེམས་སྣང་བ་དབང་དུ་འདུས་ནས་ཀྱང་། །འཁོར་འདས་ཀུན་གྱི་ཁྱབ་བདག་བདེ་བ་ཆེ། །དབང་ཆེན་ཡབ་ཡུམ་གོ་འཕང་མྱུར་ཐོབ་ཤོག །བཀྲ་ཤིས་བརྗོད་པ་ནི། ཨེ་མ་ཧོཿ རང་སྣང་པདྨོ་རྒྱས་པའི་གཞལ་མེད་ཁང་། །རིག་རྩལ་པདྨ་རྣམ་པར་རོལ་པའི་ལྷ། །སྲིད་ཞི་དབང་དུ་མཛད་པའི་བཀྲ་ཤིས་དེས། །འདོད་རྒུ་དབང་བྱེད་དགེ་ལེགས་དཔལ་འབར་ཤོག །རང་བྱུང་ཟླ་གམ་དབང་གི་ཕོ་བྲང་དུ། །བདེ་བའི་མདངས་འབྱིན་པདྨ་རིགས་ཀྱི་ལྕམ། །ཟག་མེད་དགའ་བ་འཁྱིལ་བའི་བཀྲ་ཤིས་དེས། །འདོད་རྒུ་དབང་བྱེད་དགེ་ལེགས་དཔལ་འབར་ཤོག །ཕྱོགས་ལས་རྣམ་རྒྱལ་ཆོས་བཟང་འདུན་ས་རུ། །འཇིག་རྟེན་དབང་ཕྱུག་ལྷ་ཆེན་ཚོགས་ཀྱི་རྗེ། །གང་བསམ་མྱུར་དུ་འགུགས་པའི་བཀྲ་ཤིས་དེས། །འདོད་རྒུ་དབང་བྱེད་དགེ་ལེགས་དཔལ་འབར་ཤོག །ཕྱི་རོལ་ཡུལ་སྣང་མཐའ་དག་དབང་དུ་འདུས། །རླུང་སེམས་འཁྲུལ་རྟོག་ནང་གི་དབུ་མར་ཞུགས། །འགྱུར་མེད་བདེ་ཆེན་རྡོ་རྗེ་གར་གྱི་དབང་། །ཆོས་དབྱིངས་ཀུན་ཁྱབ་ཆེན་པོའི་བཀྲ་ཤིས་ཤོག །ཅེས་བརྗོད་ཅིང་རང་སེམས་སྣང་བའི་དབང་དུ་མ་ཤོར་བར་ཉམས་བསྐྱང་ལ་སྙིང་གི་དཔྱིད་དཔལ་རྒྱས་པའི་དགེ་ལེགས་སུ་བྱའོ། །མཁའ་འགྲོའི་གཏད་རྒྱ་ཁྲོལ་མིན་ཀྱང་། །ཉམས་སུ་ཤར་ལ་ནོངས་པའི་ཚོགས། །བླ་མ་མཁའ་འགྲོས་བཟོད་བཞེས་ལ། །དགེ་བས་གར་དབང་སྐུ་འགྲུབ་ཤོག །ཅེས་པའང་གཏེར་གསར་པདྨ་མཁའ་འགྲོ་ཟུར་བཀོལ་སྐབས་ཁྱེར་བདེ་ཉེར་མཁོར་འོས་པར་མཐོང་ཞིང་འབྲི་འདོད་པ་ཞིག་བྱུང་ནས་ཐོལ་བྱུང་དུ་པདྨ་གར་གྱི་དབང་ཕྱུག་རྩལ་གྱིས་ཙ་འདྲ་རིན་ཆེན་བྲག་ཏུ་བགྱིས་པ་དགེ་ལེགས་འཕེལ། སྣོད་མིན་ནས་དཔེ་ཙམ་ཡང་མི་མཐོང་བ་བཀའ་སྲུང་ལྕམ་དྲལ་ལ་གཉེར་དུ་གཏད་དོ། །ས་མ་ཡ། སྦས་རྒྱ།། །།
Footnotes
Other Information
- Terdzo-ZI-050
- 'jam mgon kong sprul
- Rin chen gter mdzod
- Rin chen gter mdzod Shechen Edition
- Rtsa gsum tshe'i zab pa
- Thugs dam zab pa skor bdun
- Mchog gyur gling pa
- Tibetan Texts
- RTZ Volume 52
- Tibetan Publications
- Pad+ma mkha' 'gro
- Revelations - gter ma
- Feast Offering Rituals - ganacakra - tshogs kyi 'khor lo
- Mahayoga


text:
ཟླ་དགུ་བའི་ཚེས་བཅུ་དགུའི་ཉིན། ཞིང་ཆེན་སྲིད་གཞུང་གིས་ཡུས་ཧྲུའུ་བོད་རིགས་རང་སྐྱོང་ཁུལ་ཡུས་ཧྲུའུ་གྲོང་ཁྱེར་ནས་ཞིང་ཆེན་ཡོངས་ཀྱི་ཐུམ་འབུའི་ནད་གཙོ་བྱས་པའི་ནད་རིགས་ཚབས་ཆེན་གྱི་སྐོར་དང་ས་གནས་རང་བཞིན་གྱི་ནད་རིགས་འགོག་བཅོས་ལས་དོན་ཐད་ཀྱི་ཡུལ་དངོས་སྐུལ་འདེད་ཚོགས་འདུ་འཚོགས་ཤིང་། ཞིང་ཆེན་ཏང་ཨུའི་རྒྱུན་ལས་ཨུ་ཡོན་དང་ཧྲིན་ཀྲང་གཞོན་པ་ཝང་ཡུས་པའོ་ཡིས་ཚོགས་ཐོག་ཏུ་གསུང་བཤད་གནང་བ་རེད།
ཚོགས་འདུའི་ཐོག་སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་རྒྱལ་ཡོངས་ཀྱི་འཕྲོད་བསྟེན་དང་བདེ་ཐང་ཚོགས་ཆེན་སྟེང་གནང་བའི་གསུང་བཤད་གལ་ཆེན་གྱི་དགོངས་དོན་ལ་སློབ་སྦྱོང་དང་ལག་ལེན་མཐར་ཕྱིན་དང་། རྒྱལ་ཡོངས་ཀྱི་ས་གནས་རང་བཞིན་གྱི་ནད་རིགས་ཆེད་དོན་འགོག་བཅོས་ལས་དོན་གྱི་སྐུལ་འདེད་ཚོགས་འདུའི་དགོངས་དོན་དང་། ཧྲུའུ་ཅི་ཝང་ཅན་ཅུན་དང་། ཧྲིན་ཀྲང་ལིག་ཉིང་གིས་ལས་ཀར་བཏོན་པའི་བླང་བྱ་དོན་འཁྱོལ་ནན་ཏན་བཅས་བྱས་ཏེ། ཡུལ་དངོས་ཀྱི་ལྟ་སྦྱོང་སྤེལ་རེས་སྒྲིག་འཛུགས་བྱས་ཐོག ས་གནས་ཀྱི་ནད་རིགས་འགོག་བཅོས་ཀྱི་ཆེད་དོན་ཐད་ཀྱི་ལོ་གསུམ་གྱི་འགག་སྒྲོལ་བྱ་སྤྱོད་བཀོད་སྒྲིག་བྱས་པ་དང་། ཞིང་ཆེན་གྱི་རོང་འབྲོག་ཁུལ་གྱི་འགོ་ནད་ཚབས་ཆེན་བྱུང་བ་དང་། ཐུམ་འབུའི་ནད་འགོག་བཅོས་བྱེད་པའི་ལས་དོན་འགོ་ཁྲིད་ཚོགས་ཆུང་གི་ཁོངས་གཏོགས་ལས་ཁུངས་ཀྱི་འགན་འཁུར་བློ་མཐུན་དང་། གྲོང་ཁྱེར( ཁུལ) དང་། རྫོང་གི་སྲིད་གཞུང་། ཞིང་ཆེན་དང་། གྲོང་ཁྱེར( ཁུལ) དང་། རྫོང་འཕྲོད་བསྟེན་དང་འཆར་ལྡན་བུ་སྐྱེ། ཞིང་འབྲོག་སྡེ་ཚན་གྱི་འབྲེལ་ཡོད་འགན་འཁུར་བློ་མཐུན་བཅས་ཚོགས་འདུར་ཞུགས་ཡོད།
ཝང་ཡུས་པའོ་ཡིས་བསྟན་དོན། ས་གནས་ཀྱི་རིམས་ནད་འགོག་བཅོས་ནི་སྤྱི་གཞུང་འཕྲོད་བསྟེན་གྱི་གནད་དོན་གལ་ཆེན་ཡིན་ལ། དེ་ཡང་དབུལ་ཐར་མཁྲེགས་གཏོར་ལ་རྒྱལ་ཁ་ཐོབ་པའི་ཁ་ཚ་དགོས་གཏུག་གི་ལས་འགན་ཅིག་ཡིན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་མི་དམངས་བདེ་ཐང་ཡོང་བ་ལྟེ་བར་འཛིན་པའི་བསམ་བློ་ལག་བསྟར་མཐའ་འཁྱོངས་བྱེད་པ་དང་། “སྔོན་འགྲོ་གཅིག་དང་སྤུས་ལེགས་གཉིས”ཀྱི་འཐབ་ཇུས་བཀོད་སྒྲིག་ལེགས་གཏོང་གི་འགོག་བཅོས་ཐབས་ཇུས་ལ་ལག་བསྟར་བྱེད་རྒྱུར་དམིགས་ཏེ། རྒྱུད་ཁོངས་རྒྱུན་མཐུད་ཀྱི་སྔོན་འགོག་དང་། སྨན་བཅོས་དང་ནད་གསོ་བཅོས་བྱེད་པའི་མ་ལག་བསྐྲུན་ནས། ཚད་ཆེས་ཆེ་བའི་སྒོ་ནས་ས་གནས་རང་བཞིན་གྱི་ནད་རིགས་ཀྱིས་མི་དམངས་ལ་གནོད་པ་ཐེབས་པར་ཚོད་འཛིན་དང་གཙང་སེལ་བྱ་དགོས་ཞེས་བསྟན།
ཝང་ཡུས་པའོ་ཡིས་བསྟན་དོན། ཁོངས་གཏོགས་སྲིད་གཞུང་གི་འགན་འཁྲི་གཙོ་བོ་དོན་འཁྱོལ་བྱ་དགོས། འགོག་བཅོས་ཟུང་འབྲེལ་དང་། མཉམ་འགོག་མཉམ་སྡོམ། མང་ཚོགས་ཚང་མས་སྔོན་འགོག་ཚོད་འཛིན་གྱི་སྒྲིག་སྲོལ་འཛུགས་པ་འཐུས་ཚང་དུ་གཏོང་བ་དང་། ཐུམ་འབུའི་ནད་འགོག་བཅོས་ཀྱི་འགག་སྒྲོལ་དམག་འཐབ་ལ་རྒྱལ་ཁ་མཐའ་གཅིག་ཏུ་ལེན་དགོས། ཨེ་ཙི་ནད་དང་། འདུས་འདྲིལ་གཅོང་ནད་སོགས་ཚབས་ཆེའི་ནད་ཡམས་སྔོན་འགོག་ཚོད་འཛིན་བྱེད་ཤུགས་ཆེ་རུ་བཏང་ནས། གཅོང་ནད་དང་ལས་རིགས་ཀྱི་ནད་སྔོན་འགོག་དང་བཀག་སྡོམ་དོ་དམ་ཆུ་ཚད་ཇེ་མཐོར་གཏང་བ་དང་། བསམ་པའི་འཕྲོད་བསྟེན་སེམས་ཁམས་བདེ་ཐང་ཞབས་ཞུར་རྒྱ་སྐྱེད་དགོས། འགོག་སྨན་རྒྱག་པའི་བདེ་འཇགས་སྲུང་ཡོལ་བརྟན་པོ་འདིང་ཐུབ་པ་དང་། བྱི་ནད་ལ་ཕྱོགས་ཡོངས་ནས་ཤུགས་སྣོན་རྒྱག་པ་དང་། པུ་ལུ་ཧྲི་འབུ་ཕྲའི་ནད་དང་། ཏེན་རྒྱུ་མི་འདང་བའི་ནད་སོགས་ཡུལ་དངོས་ཀྱི་ནད་རིགས་འགོག་བཅོས་བྱེད་ནུས་ཆེ་རུ་གཏང་དགོས་ཞེས་བསྟན།
རྩོམ་སྒྲིག་པ། འབྲུག་མོ།


text:
སྤྱིར་བཤད་པ། བོད་ལ་རིག་གཞུང་སྤུས་དག་པོ་ཞིག་ཡོད་ལ། རིག་གཞུང་རེ་རེ་ནི་ཐ་སྙད་རེ་རེས་ཉེ་བར་མཚོན་ཡོད། ཐ་སྙད་རེ་རེའི་མཚོན་སྟོབས་ཧ་ཅང་ཆེ་བས་བོད་ཀྱི… ཞིབ་ཏུ་ཀློག →
ཀ༽ ཡི་གེའི་སྐོར་ནས་བཤད་པ། གཅིག དབྱངས་ཡིག་དངོས་ཤུགས་སུ་སྟོན་ཚུལ་མི་འདྲ་བས་གཞུང་སྔ་ཕྱིར་ངེས་པ། སི་ཏུ་པན་ཆེན་གཙུག་ལག་ཆོས་ཀྱི་སྣང་བས་སུམ་ཅུ་པ་… ཞིབ་ཏུ་ཀློག →
བོད་ཀྱི་ཐ་སྙད་རེ་རེ་ནི་ལོ་རྒྱུས་ཀྱི་འཕེལ་ཕྱོགས་རེ་རེ་དང་། སྤྱི་ཚོགས་ཀྱི་འཕོ་འགྱུར་མི་འདྲ་བ་སྣ་ཚོགས་ལས་བྱུང་བ་ཡིན་པས་ཐ་སྙད་བཀོལ་སྤྱོད་བྱེད་པའ… ཞིབ་ཏུ་ཀློག →
ང་ནི་བོད་ཡིག་དགེ་རྒན་ཞིག་ཡིན། ཡང་ན་རིག་གཞུང་འཆད་ཁྲིད་བྱེད་པའི་དགེ་རྒན་ཞིག་ཡིན། དེ་ཡང་སྐད་ཆ་ཆེན་པོ་ཞིག་གིས་བཤད་ན། མི་རིགས་ཤིག་གི་མ་འོངས་པ་གསོ… ཞིབ་ཏུ་ཀློག →
— དཔེ་ཀློག་གི་ལམ་ནས་དཔེ་ཆ་འོས་སྦྱོར་བྱེད་པོ་དག་ལ་ཡི་རང་ཞུ། ལོ་རེའི་ཟླ་བཞི་པའི་ཚེས་ཉེར་གསུམ་ནི་འཛམ་གླིང་དཔེ་ཀློག་གི་ཉིན་མོ་རེད། དེ་ནི་མ… ཞིབ་ཏུ་ཀློག →
རྩོམ་པ་པོ།=ཨོ་སི་ཁར་ཝ་ལི་ཏི(Oscar Wilde) ན་ཆུང་སློབ་མ་ཞིག… ཞིབ་ཏུ་ཀློག →
ཉིན་ཐོ་དང་། སློབ་ཚན། དྲན་སྣང་རབ་རུབ། ཁག་དང་པོ། — སི་ཏུའི་འགྲེལ་ཆེན་ལས་འཕྲོས་པ་ཞིག་ཡིན། དེ་རིང་ནས་བདག་གི་སློབ་ཁྲིད་ཀྱི་མཚམས་བཞག་ཡོད། སླ… ཞིབ་ཏུ་ཀློག →
— ཡ་ཧུ་དཱ་པའི་སློབ་གསོའི་མན་ངག་བཀླགས་རྗེས་ཀྱི་དྲན་འཆར། འཇིག་རྟེན་བྱེད་པོར་ཁས་ལེན་པའི་ཡ་ཧུ་དཱ་པ་དག་གིས་འགྲོ་མི་སྤྱི་ལ་རྣ་བ་གཉིས་དང་ཁ་གཅ… ཞིབ་ཏུ་ཀློག →
ཀུན་སྤྱོད་ཅེས་པ་འདི་སྤྱི་སྒེར་གང་ལ་ཡང་དགོས་ངེས་ཤིག་རེད། ཀུན་སྤྱོད་ཡང་དག་ཅིག་ཡོད་པའི་མི་ཞིག་ཡིན་ན། ཚད་ཐུབ་ཀྱི་མི་ཞིག་ཡིན་པར་ཡིད་ཆེས་བྱ་ཆོག གང… ཞིབ་ཏུ་ཀློག →
ཁ་སང་དང་དེ་རིང་ནི་གུང་གསེང་ཡིན་ལ། གུང་གསེང་ནི་ངལ་གསོའི་དུས་ཚོད་ཡག་ཤོས་དེ་ཡིན། དེའི་ཕྱིར་ན་ཉིན་དེར་ནམ་རྒྱུན་ནས་རྩོམ་ཡིག་དང་། ཡང་ན་གཞུང་ལུགས་ས… ཞིབ་ཏུ་ཀློག →
དོན་དངོས་མི་གཤིས་ནི་མཛེས་པ་ཞིག་ཡིན་མོད། བཅོས་མའི་རྫུ་བག་གིས་ལྷད་པའི་མི་གཤིས་ནི། ངོ་མ་ཡི་མ་རངས་པའི་གནས་ཤིག་ཏུ་མཐོང་ན། འཇིག་རྟེན་ནི་མི་གཤིས་ཀྱ… ཞིབ་ཏུ་ཀློག →
བརྩམས་སྒྲུང་དང་ལོ་རྒྱུས་གཉིས་ཀྱི་ཁ་ཕྱོགས་ཚུལ་མི་འདྲ་ལ། ཐོག་མའི་འགོ་བཙུགས་པའི་བློས་བསླངས་ཀྱི་བསམ་བློ་ཡང་འདྲ་མི་སྲིད། དེའི་ཕྱིར་ན་བརྩམས་སྒྲུང་… ཞིབ་ཏུ་ཀློག →
དེང་སང་མང་གཙོ་ཞེས་པའི་གུ་ཡངས་ཀྱི་སྲིད་ལུགས་འདི་དར་བ་ནས། སྤྱི་ཚོགས་ཁྱོན་ཡོངས་ནས་ལམ་བུ་འདིར་བསྐྱོད་པར་དགའ་སྣང་བྱེད་བཞིན་ཡོད། ལམ་བུ་འདི་ནི་འགྲོ… ཞིབ་ཏུ་ཀློག →
གྲོགས་སྐལ་བཟང་ལུང་རིགས་ལ་བགྲོ་གླེང་གི་དོད་དུ། དེང་སང་སྐལ་བཟང་ལུང་རིགས་སུ་འབོད་པའི་ན་གཞོན་སྙན་ངག་པ་དེ་ཤེས་ཡོན་པའི་ཚད་ལ་མ་གནས་པར་བླུན་དད་པའི་ཚ… ཞིབ་ཏུ་ཀློག →
རྩོམ་པ་པོ་རྔ་བ་ཆོས་གྲགས་དང་སྤྲོ་ཚིགས་ཆོས་གྲགས་གཉིས་ལ་ཕུལ། དེ་རིང་ནི་གྲོགས་པོ་གཉིས་གྲོངས་རྗེས་ཀྱི་ཉིན་ལྔ་བ་དེ་རེད། ཐོག་དང་པ… ཞིབ་ཏུ་ཀློག →
—–གསར་འགོད་པ་སྐུ་ཞབས་ཁེན་ཇེ་གྷོ་ཌོ་མཆོག་དམར་གསོད་བཏང་རྗེས། གང་ཡིན་ནམ། སྨག་ནག་པའི་མཚན་ལྗོངས་སུ་འོད་དུ་འཚེར་བའི་སྐར་ཆེན་དག་ཤར་རེར་… ཞིབ་ཏུ་ཀློག →
—–སྒོ་ཤེར་གྱི་སྐྱེས་ཆེན་གྱི་བཞུད་ལམ་ཞེས་པ་ཀློག་གིན་བྲིས། མི་ཞིག་གི་དཔྲལ་ངོས་ན་ཡོད་པའི་མིག་དེ་ནི། འཇིག་རྟེན་མཐོང་བྱེད་ཀྱི་རིན་པོ་… ཞིབ་ཏུ་ཀློག →
ལོ་འདི་དག་ལ་ང་ནི་གློ་རྡེག་ཏུ་ཁྱི་ཞིག་ཏུ་གྱུར་སོང་། རྔ་མ་མེད་པའི་ཁྱི་ཞིག་ཏུ་གྱུར་སོང་། གང་ལྟར་མི་ཚོས་བཤད་ན། སྤུ་མདོག་འདི་འགྱུར་བ་ནས་ཁྱེད་རང་ཁ… ཞིབ་ཏུ་ཀློག →
དེ་རིང་བདག་གིས་སློབ་མ་ཚོར་སློབ་ཁྲིད་བྱས་པ་ཡིན། སློབ་ཁྲིད་ཀྱི་བརྗོད་གཞི་ནི་སྙན་ངག་མེ་ལོང་མའི་དགོས་སོགས་ཆོས་བཞི་ཡིན། དེ་འགྲེལ་བཞིན་པའི་སྐབས་སུ… ཞིབ་ཏུ་ཀློག →
ང་ནི་སྤྱིར་བཏང་ནས་རྗེས་སུ་ལུས་པའི་མི་ཞིག་ཡིན་ཙང་། མྱི་སུ་ལ་ཡང་བོགས་ཐོན་ཐུབ་པའི་མྱི་ཞིག་གཏན་ནས་མིན། དེའི་ཕྱིར་བདག་གི་བསམ་བློ་དང་བསམ་བློ་དེས་བ… ཞིབ་ཏུ་ཀློག →
བརྩེ་དུང་གི་ཐག་སྣེ་དང་། འདོད་ཆགས་ཀྱི་རླབས་རྩེ་ན་བུད་མེད་ལས་ལྷག་ཅིག་མེད་དེ། སྤྱིར་འགྲོ་པ་སྤྱི་དང་ཡང་སྒོས་མྱིའི་རིགས་ཁ་ནང་དུ་ཕྱོགས་ཏེ་བསམས་ན། … ཞིབ་ཏུ་ཀློག →
དགེ་རྒན་ཞིག་ཡིན་ན་ངེས་པར་“གཙང་མཁས་གཞན་ལ་ཕན་པར་འདོད་”པའི་བསམ་སྤྱོད་ཡང་དག་ཅིག་དགོས་ལ། སློབ་མ་ཞིག་ཡིན་ཡང་“བློ་གསལ་ཤེས་འདོད་བླ་མར་གུས་”པའི་ཀུན་ས… ཞིབ་ཏུ་ཀློག →
བོད་ཀྱི་འབོལ་རྩོམ་སྐོར་ལས་འཕྲོས་ཤིང་ཉམས་སུ་ལེན་འོས་ཀྱི་རྩོམ་ཡིག་ཅིག་ཡོད་པ་ནི། བྱ་གཞུང་དབྱངས་བྷའི《འབོལ་རྩོམ་དང་འབྲེལ་བའི་གླེང་མོལ་ཕྲན་བུ》ཞེས་… ཞིབ་ཏུ་ཀློག →
རྩོམ་རིག་དགེ་རྒན་ཨ་འཁོར་བཟོད་པ་ལགས་སུ། ཤེས་རིག་གི་གཞུང་ཤིང་དང་མུན་སེལ་གྱི་སྒྲོན་མེ། སྒྱུ་རྩལ་གྱི་བྱེད་པོ། བྱམས་བརྩེ་ཡི་བདག་ཉིད་ལགས། ཁྱེད་ནི་… ཞིབ་ཏུ་ཀློག →
© 2018 བཙན་པོ་དྲ་བ། — WordPress སྤྱད་ནས་བཟོས། — 青ICP备17000686号
— དཔེ་སྒྲོམ་རྩོམ་པ་པོ། Anders Noren — ཀླད། ↑


text:
༄༅།།སློབ་གསོ་པུས་སློབ་གྲྭས་འཕྲལ་མར་བཟའ་བཅའི་བདེ་འཇགས་ཀྱི་མངོན་མེད་རྐྱེན་ངན་གྲལ་བཤེར་བྱེད་དགོས་པའི་བླང་བྱ་བཏོན་པ།
གསར་འགྱུར་སྤེལ་དུས། (2018ལོའི་ཟླ་ 09ཚེས་11ཉིན། 13:50) (རྩོམ་སྒྲིག་འགན་འཁུར་པ། བསྟན་འཛིན།)
མི་དམངས་དྲ་བའི་འཕྲིན། གསར་འགོད་པས་ཚེས་7ཉིན་སློབ་གསོ་པུའུ་ནས་ཤེས་རྟོགས་བྱས་པར། ཅང་ཤིས་དབན་ཨན་དང་། ཧོ་ནན་ལུའོ་དབྱང་། བོད་ཀྱི་མཚེའུ་གཉིས་སོགས་ས་གནས་མང་པོར་སློབ་གྲྭའི་བཟའ་བཅའི་བདེ་འཇགས་ཐད་གནས་ཚུལ་ཐོན་ནས་སློབ་མ་མང་པོར་ཟས་དུག་ཕོག་ཡོད། དེར་བརྟེན་སློབ་གསོ་པུས་ཛ་དྲག་གི་བརྡ་ཐོ་བཏང་ནས་སློབ་མའི་འཚོ་བཅུད་ལེགས་གཏོང་འཆར་གཞིའི་བཟའ་བཅའི་བདེ་འཇགས་ལས་དོན་ལ་ཤུགས་སྣོན་རྒྱག་དགོས་པའི་བླང་བྱ་བཏོན་པ་རེད།
བརྡ་ཐོའི་ནང་སློབ་གྲྭ་འབྲིང་ཆུང་དུ་མི་སྣ་འདུ་འཛོམས་ཆེ་བས་བཟའ་བཅའི་བདེ་འཇགས་གནད་དོན་ལ་སྣང་ཆུང་བྱེད་མི་རུང་། མིག་སྔར་རྒྱལ་ཡོངས་སུ་དྲོད་ཚད་ཆེ་བ་དང་བརླན་གཤེར་གྱི་གནམ་གཤིས་མུ་མཐུད་བསྟན་པར་བརྟེན་ས་ཁུལ་ལ་ལར་ཆུ་ལོག་གི་གནོད་འཚེ་ཐོན་པ་དང་། འབུ་ཕྲ་སྣ་ཚོགས་སྐྱེ་འཕེལ་མགྱོགས་པ། བཟའ་བཅའ་ལས་སྣོན་ནམ་ཡང་ན་ཉར་ཚགས་འཚམ་པོ་མ་བྱུང་བ་བཅས་ལས་བཟའ་བཅའི་བདེ་འཇགས་ཀྱི་གནས་ཚུལ་ཐོན་སླ་རུ་ཕྱིན་ཡོད་ཅེས་བསྟན་ཡོད།
བརྡ་ཐོའི་ནང་ས་གནས་ཁག་གི་སློབ་གསོ་སྲིད་འཛིན་སྡེ་ཚན་གྱིས་འཚོ་བཅུད་ལེགས་གཏོང་འཆར་གཞིའི་ཚོད་ལྟའི་ཁུལ་གྱི་སློབ་གྲྭས་འཕྲལ་དུ་བཟའ་བཅའི་བདེ་འཇགས་ཀྱི་མངོན་མེད་རྐྱེན་ངན་ལ་གྲལ་བཤེར་ཐེངས་གཅིག་བྱས་ཏེ། གཙོ་བོ་སློབ་གྲྭའི་ཟ་ཁང་གི་འཕྲོད་བསྟེན་གནས་ཚུལ་དང་། ཟ་ཁང་གི་བཟའ་བཅའ། སྨན་སྣ་དུས་ཚོད་ཡོལ་མིན། རུལ་ཡོད་མེད་སོགས་ཀྱི་གནས་ཚུལ་ལ་གཙོ་གནད་ཐོག་ཞིབ་བཤེར་བྱས་ནས། བཟའ་བཅའི་བདེ་འཇགས་དོ་དམ་ལ་གནད་དོན་ཡོད་པ་ཤེས་འཕྲལ། ངེས་པར་དུ་ཐག་གཅོད་བྱེད་དགོས། མཁོ་སྤྲོད་ཚོང་པར་ལྟ་སྐུལ་དོ་དམ་བྱ་རྒྱུར་ཤུགས་སྣོན་བརྒྱབ་སྟེ། བཟའ་བཅའ་ཉོ་བ་དང་ཞིབ་བཤེར་རྩིས་ལེན་གྱི་བྱེད་ཐབས་འཐུས་སྒོ་ཚང་དུ་བཏང་སྟེ་ཚད་དང་མི་མཐུན་པའི་བཟའ་བཅའ་སློབ་གྲྭའི་ཟ་ཁང་ནང་ཁྱབ་རྒྱུ་གཏན་འགོག་བྱེད་དགོས་པའི་བླང་བྱ་བཏོན་ཡོད།


text:
Help talk:རྒྱན་ལྡན་དྭོགས་འདྲི།
ཁྱེད་ཀྱི་འདི་རུ་མཚེར་ས་གསར་བ་ཞིག་བཟུང་བ་དགའ་སྟོན་འབྲེལ་ཞུ འདི་རུ་མ་འོངས་བར་བོད་ཡིག་ལ་དབང་བའི་འཇིག་རྟེན་ཆེན་པོ་ཞིག་ཡོད་པའི་སྨོན་འདུན་ཞུ། ང་ཡང་དེ་བཞིན་ཡིན
== ངའི་མི་ཚིའི་འཕོ་འགྱུར། ==WhiteBoy7thst
7གུས་པ་ནི་ཕྱcatི་ལོ་༡༩༨༡་ཟླ་༣་ཚེས་༢༤་༼སྐྱེས་ཚེས་ངོ་མ་༡༩༧༤ལོ༽ཉིན་རྒྱ་གར་ལྷོ་ཕྱོགས་མོན་གྷོ་༼ཁམས་དཀར་མཛེས༽ལ་སྐྱེས་ཤིང་། ངའི་སྐྱེས་ལོ་དང་སྐྱེས་ཡུལ་ནི་ང་སྐྱབས་བཅོལ་ལག་དེབ་བཟོས་པ་དང་མཉམ་དུ་བཟོས་པ་ཡིན་པས་ཁྲིམས་ཐོག་ནས་ང་དངོས་ཡོད་ལས་ལོ་ཤས་ཆུང་དུ་ཕྱིན་ཡོད་པ་མ་ཟད། ངའི་ཕ་མ་གཉིས་རྒྱ་གར་དུ་གཏན་ནས་སླེབས་ཐུབ་མེད་ཀྱང་། ང་ཚོ་ལ་རང་དབང་གི་ལུང་པ་ཞིག་མེད་སྟབས་ང་ས་འདིར་སྐྱེས་རྫུན་བཏབ་དགོས་བྱུང་། ཕྱི་ལོ་ ༢༠༠༨ ཟླ ༨ ཚེས ༨ ཉིན་མོ་ནི་རྒྱ་ནག་པེ་ཅིང་ཏུ་ཨོ་རྩལ་འགྲན་ཚོགས་འགོ་འཛུགས་པའི་these are boxesཉིན་མོ་དེ་རེད། ཉིན་དེར་འཛམ་གླིང་འདིའི་སྟེང་དུ་གསར་འགྱུར་ཆེ་ཆུང་སྣ་ཚོགས་ཤིག་བརྙན་འཕྲིན། རླུང་འཕྲིན། དྲ་རྒྱ། ཚགས་ཤོག་སོགས་ཀྱི་གསར་འགོད་པ་ཕལ་ཆེ་བས་ཨོ་རྩལ་འགྲན་ཚོགས་ཀྱི་སྐོར་རྒྱང་སྲིངས་དང་རྩོམ་སྒྲིག་གི་ལས་ལ་བྲེལ་བཞིན་ཡོད་ངེས་རེད། དེ་བཞིན་ཨོ་རྩལ་དང་འབྲེལ་བ་གཏན་ནས་མེད་པའི་གནས་ཚུལ་མང་པོ་ཞིག་བྱུང་ཡོད་པ་གདན་མི་ཟ། གོང་གསལ་ནི་ཉིན་འདིར་བྱུང་བ་སྤྱི་ཙམ་ཞིག་རེད། དེ་རིང་ངས་འདིར་ང་རང་སྒེར་གྱི་མི་ཚེའི་འགྱུར་བ་ཆེན་པོ་ཞིག་ཉིན་འདི་ལ་བྱུང་བ་དེ་སྐོར་ཞིག་ཞིབ་པར་འབྲི་འདོད་སྐྱེས། དེ་ཡང་ཉིན་འདིའི་སྔོན་ཙམ་ལ་ངས་ཁོ་མོར་ཁ་པར་ཐོག་ནས་འདིར་འཛམ་དུས་བྱས་པ་བཞིན་ཉིན་དེར་མོ་ཡང་ཏག་ཏག་སླེབས་བྱུང་། མོའི་ཕ་མ་གཉིས་ལ་འགྲོ་དོན་ཕར་བཤད་མ་དགོས་པར་ཕ་མས་ཚུར་ལས་ཀ་ཆུང་ཙག་ཞིག་གི་ཆེད་དུ་གྲོང་རྡལ་དེར་མངགས་འདུག སྟབས་མ་ལེགས་པར་ནམ་རྒྱུན་གྱི་ཞག་སྡོད་བྱེད་སའི་མགྲོན་ཁང་མ་ལུས་པར་ཁེངས་འདུག དེ་ནི་སྐབས་དེར་གྲོང་རྡལ་དེར་ཚོགས་འདུལ་ཆེན་པོ་ཞིག་གི་སྐབས་དང་ཁེལ་བ་མ་ཟད། ཁང་མིག་ཁ་ཤས་ཡོད་པ་དེ་ཚོ་ཡང་མི་ཚོས་སྔོན་ནས་གླས་ཚར་འདུག ཡར་མར་རྒྱུགས་ནས་མགྲོན་ཁང་ཚང་མ་གཤེར་ཡང་སྡོད་ཁང་ཞིག་མ་རག དུས་ཚོད་ནི་བཅུ་གཉིས་ཟིན་ལ་ཉེར།
ནང་དོན།
དྲུག་འགྱུར[རྩོམ་སྒྲིག]
twitter བོད་མི་རིགས་འདི་གསོན་དགོས་ན། མི་རིགས་རང་གི་སྐད་ཡིག་གིས་གོ་གནས་ཤིག་འཛིན་ཐུབ་དགོས། དེ་ཡང་ཉིན་རེ་ཉིན་རེའི་འཚོ་བའི་ནང་འཛིན་ཐུབ་དགོས། བསམ་ཚུལ་འདི་འདྲར་བརྟེན། རྒྱུན་བཀོད་ཀྱི་དྲ་ལམ་ཁ་ཤས་ཤིག་གི་ལས་རྟགས་དང་མིང་སོགས། བོད་ལུགས་སུ་བཟོ་ཐུབ་ན་བསམ་ནས། བོད་ལུགས་སུ་བཟོ་བཀོད་བྱས་ཏེ་མིང་བཏགས་ཡོད། འོན་ཀྱང་། ཀུན་ལ་འདོད་པ་ཡོད་ན་ང་ཚོའི་སྐད་ཡིག་སྲུང་སྐྱོབ་ལ་ཕན། སྤྱིར་འདི་དག་ལ་བོད་ཕྱི་ནང་གཉིས་སུ་མིང་འབོད་སྟངས་མི་འདྲ་མོད། གུས་བས་འདི་ལྟར་བཏགས་ན་བསམ། (Blog) ཟིན་བྲིས། འདི་ཡོངས་ཁྱབ་རེད། ( Facebook)ངོ་དེབ། འདི་ལ་གདོང་དེབ་ཟེར་མཁན་ཡང་འདུག་མོད། ཁྱད་པར་ཆེན་པོ་མཐོང་མ་སོང་། ( Twitter)དྲུག་འགྱུར། འདི་ལ་འཕྲུལ་སྒྲའམ། འཕྲིན་སྒྲ་སོགས་འདྲ་མིན་འདོད་ཀྱང་དོན་ལ་མི་གནས། དྲུག་འགྱུར་ཞེས་བཏགས་ན་བཟང་སྙམ། དྲུག་འགྱུར་ནི་ཅོ་ཀའི་དྲུག་འགྱུར། ཅོ་ཀ་ནི་བོད་རང་ན་མ་གཏོགས་མེད་པའི་བྱེའུ་ཞིག་གི་སྐད་ཡིན་ལ། དཔྱིད་དུས་ཅོ་ཀས་དྲུག་འགྱུར་གྱེར་ནས་དགུང་ལ་བསྟོད། ཅོ་ཀས་སྐད་ཐུང་ཐུང་སྣ་ཚོགས་འབྱིན་པས་ད་ལྟའི་དྲ་ལམ་ (Twitter) གྱི་བྱེད་ལས་དང་མཚུངས། དེར་བརྟེན། དྲུག་འགྱུར་ཞེས་བཏགས་ན་རན་པར་མཐོང་། ལས་རྟག་གིས་ཆ་ནས་ཀྱང་བྱིའུ་ཡིན་པ་འདྲ་།
ངའི་མཐོང་སྣང་གི་འཇིག་རྟེན།[རྩོམ་སྒྲིག]
ངའི་མཐོང་སྣང་གི་འཇིག་རྟེན། ཚན་རིག་པ་ཨེལ་བྷར་ཊི་ཨེན་སི་ཊྲན་གྱིས་བརྩམས། སྒོ་དམར་སངས་རྒྱས་བཀྲ་ཤིས་ཀྱིས་བསྒྱུར།
ང་ཚོ་ཚང་མ་མི་རྟག་པ་ཡིན་པ་ནི་ཇི་འདྲའི་ཁྱད་མཚར་བ་ཞིག་རེད་ཨང༌། ང་ཚོ་ཚང་མ་འདི་གར་འགྲུལ་མཚམས་ཞག་སྡོད་ཙམ་ ལ་འཚོ་ཞིང༌། སྐབས་རེར་ཁོས་དེ་ཉིད་ཚོར་བཞིན་ཡོད་བསམས་ཀྱང༌། དགོས་པ་ཅི་ཞིག་གི་ཆེད་དུ་ཁོས་དེ་ཉིད་མ་རྟོགས་པ་ཡིན་ ནམ། འོན་ཀྱང༌། རྟོགས་ཞིབ་ཞིབ་མོ་བྱེད་མི་དགོས་པར་མི་ཞིག་གིས་ཉིན་རེའི་འཚོ་བའི་ཁྲོད་ནས་ཀྱང་རང་ཉིད་གཞན་གྱི་ཆེད་དུ་ འཚོ་བཞིན་པ་རྟོགས་ཐུབ། ཐོག་མ་དེར་སུ་ཞིག་གི་འཛུམ་མདངས་དང་རླུང་རྟའི་ཐོག་ལ་ང་ཚོའི་སྤྲོ་སྣང་འདི་ཁྱོན་ཡོངས་ནས་བརྟེ ན་པ་དང༌། དེ་ནས་ང་ཚོས་ངོ་མི་ཤེས་པའི་གཞན་དག་གྲངས་ལས་འདས་པ་དེ་དག་གི་ལས་དབང་ལ་ང་ཚོའི་གདུང་སེམས་མཉམ་ སྐྱེད་ཀྱི་སྒྲོག་གུས་འཆིང་ནས་ཡོད་པ་རེད། བདག་གི་འཚོ་བའི་ཕྱི་ནང་གཉིས་ཀྱི་སྟེང་ནས་འདས་ཟིན་པ་དང་འཚོ་གནས་བྱེད་བཞི ན་པའི་ངལ་རྩོལ་བ་གཞན་དག་མང་པོ་ཞིག་གི་རྩོལ་བར་བརྟེན་བཞིན་ཡོད་པས། འདི་ལྟར་ངས་རང་ཉིད་ལ་འབྱོར་ཟིན་པ་དང་འ བྱོར་བཞིན་པའི་གཞན་གྱི་རྩོལ་བ་དང་དོད་མཚུངས་པའི་ལེགས་སྐྱེས་ཤིག་ཕར་ཕུལ་ཐུབ་པར་ནམ་ཡང་འབད་བརྩོན་བྱེད་དགོས་ ཞེས་ཉིན་རེར་ལན་གྲངས་བརྒྱ་ཕྲག་ཙམ་རང་ཉིད་ལ་དྲན་སྐུལ་བྱེད་བཞིན་ཡོད།
ངས་སོས་དལ་དང་སྤྲོ་སྐྱིད་གཉིས་ནམ་ཡང་མི་ཚེའི་དམིགས་ཡུལ་ལ་འཛིན་མ་མྱོང་བ་མ་ཟད། དེ་གཉིས་ནི་ཕག་ཚང་གི་དཔེར་མཚོ ན་རྨ་མེད་པ་ཅིག་ཏུ་ངོས་འཛིན་བཞིན་ཡོད། ངའི་མི་ཚེ་འདིར་འོད་སྣང་སྦྱིན་མཁན་དང་དུས་དང་དུས་སུ་བདག་ལ་མི་ཚེ་འདི་སྤྲོ་ སྣང་ལྡན་པའི་སྒོ་ནས་སྐྱེལ་བར་ནུས་ཤུགས་རྩོལ་མཁན་ནི་རྨད་དུ་བྱུང་བའི་བྱམས་བརྩེ་དང༌། མཛེས་སྡུག བདེན་པ་བཅས་ཡིན། བློ་ མཐུན་པའི་མི་ལ་སྤུན་ཉེའི་འདུ་ཤེས་མེད་པ་དང༌། ཕྱིའི་འཇིག་རྟེན་ལ་བདག་འཛིན་གྱི་བསམ་པ་མེད་པར། མཐའ་ཟིན་དུ་མེད་པ འི་སྒྱུ་རྩལ་དང་ཚན་རིག་གི་ཤེས་བྱར་བརྩོན་པ་མེད་ན། ང་ལ་མཚོན་ན་མི་ཚེ་ནི་སྟོང་ལྷང་ངེ་བ་ཞིག་ལས་མ་འདས་ལ། འགྲོ་བ་མིའི ་འབད་རྩོལ་གྱི་དཀྱིས་མའི་དམིགས་ཡུལ་སྟེ། རྒྱུ་འབྱོར་བ་དང༌། ཕྱི་ཚུལ་གྱི་ལེགས་གྲུབ། རྒྱས་སྤྲོས་བཅས་ནི་ང་ལ་མཚོན་ན་ནམ་ཡ ང་ཁྱད་གསོད་བྱ་ཡུལ་ཞིག་ལས་མ་འདས།
སྤྱི་ཚོགས་ཀྱི་དྲང་བདེན་དང་འོས་འགན་ཕྱོགས་སུ་བདག་གི་སེམས་ཚོར་འདི་ངའི་ཡོངས་གྲགས་ཀྱི་ཞན་ཆ་སྟེ། འགྲོ་བ་མི་གཞན་ད ང་མིའི་སྤྱི་ཚོགས་འདིར་ཐད་ཀར་འབྲེལ་བ་བྱེད་པའི་དགོས་པ་འདི་དང་ནམ་ཡང་ཡ་མེད་ངང་མཚུངས་བསྡུར་བྱེད་བཞིན་མཆིས། དོན་གྱིས་ཀྱང་ང་ནི་ཁེར་རྐྱང་གི་འགྲུལ་བཞུད་པ་ཞིག་སྟེ། རང་ཉིད་ཀྱི་རྒྱལ་ཁབ་དང༌། ཁྱིམ་ཚང༌། གྲོགས་པོ། མཐའ་ན་སྐབས་ཐོ ག་འདིའི་བཟའ་ཟླ་བཅས་སུ་ལའང་མ་བདག་པ་ཞིག་ཡིན་པས། འཆིང་ཞགས་འདི་དག་ཡོད་ཚད་ཀྱི་ངོ་གདོང་ནས་ངས་རྒྱང་ཐག་ གི་ཚོར་སྣང་ཞིག་དང་དབེན་གནས་ཀྱི་ཡོན་ཏན་འདི་ནམ་ཡང་བོར་མ་མྱོང༌།
བདག་གི་རྨད་དུ་བྱུང་བའི་ཆབ་སྲིད་ནི་མང་གཙོ་ཡིན། མི་སུར་ཡང་འདྲ་སྐུར་མཆོད་པ་བཞིན་མི་བྱེད་པར་ཐམས་ཅད་ལ་མི་སྒེར་ ཞིག་དང་འདྲ་བར་གཅིག་མཚུངས་སུ་བརྩི་བཀུར་འཐོབ་པ་བྱེད་དགོས། ང་རང་ཉིད་ཀྱི་ཕྱོགས་ནས་ནོངས་འགྱོད་དང་སྙིང་རྗེ་སྤུ་ ཙམ་མེད་པར། རང་ཉིད་ཀྱི་རྗེས་འཇུག་ཚོའི་ཕྱོགས་ནས་ཚད་མེད་པའི་ཡི་རངས་དང་གུས་བཀུར་འཐོབ་པར་བརྩོན་པ་ནི་ལས་འབྲ ས་དང་གོ་ལྡོག་པ་ཞིག་ལས་མ་འདས། བདག་གི་དབང་ཤེས་རྟུལ་པོ་འདིས་བར་མེད་དུ་རྩོལ་སྒྲུབ་ཀྱིས་འཐོབ་པའི་རིག་པ་སྟེ། མི་མ ང་པོ་ཞིག་ལ་འཐོབ་ཐབས་མེད་པ་འདིས་རྟོགས་པ་ལྟར་ན་དེའི་རྒྱུ་རྐྱེན་ནི་སྲེད་ཞེན་རེད། ཚོགས་པ་གང་འདྲ་ཞིག་ལ་མཚོན་ན་ཡ ང་དེས་རང་ཉིད་ཀྱི་དམིགས་འབེན་དུ་འབྱོར་བ་ལ་ངེས་པར་ཏུ་མི་གཅིག་གིས་དེའི་སྤྱི་ཡོངས་ཀྱི་འགན་འཁུར་ནས་བསམ་གཞིགས་ དང་ལམ་སྟོན་བྱེད་དགོས་པའི་གནས་ལུགས་དེ་བདག་གིས་ཅུང་ཟད་རྟོགས་ཡོད། འོན་ཀྱང༌། དེ་ཉིད་བཙན་ཤུགས་ཀྱིས་དབང་སྒྱུ ར་བྱེད་མི་ཆོག་པར་མ་ཟད། ཁོང་ཚོར་རང་ཉིད་ཀྱི་འགོ་འཁྲིད་གདམ་ཀ་བྱེད་རྒྱུའི་དབང་ཆ་ཡོད་དགོས། བདག་གི་བསམ་པར་མི་ གཅིག་གིས་དབང་སྒྱུར་བྱེད་པའི་ལམ་ལུགས་འདིའི་བཙན་ཤུགས་མགྱོགས་མྱུར་རྒུད་ངེས་ཡིན་ལ། བཙན་ཤུགས་ཀྱིས་ཚུལ་ཁྲིམས་ ཞན་པའི་མི་ཙམ་འགུག་ཐུབ། ང་ལ་མཚོན་ན་མིའི་འཚོ་བའི་ནང་གི་ངོ་མཚར་ཆེ་བའི་ལྟད་མོའི་ཁྲོད་ཀྱི་ཆེས་རིན་ཐང་ལྡན་པ་དེ་ ཆབ་སྲིད་ཀྱི་གནས་བབ་མ་ཡིན་པར། སྒྱུ་རྩལ་དང༌། སྐྱེས་བུ་སྒེར། མི་གཤིས་བཅས་རེད། དེས་ཀྱང་ཁེར་རྐྱང་དུ་ཡང་དག་པ་དང་བླ་ ན་མེད་པ་ཞིག་བསྐྲུན་ཐུབ་པ་ལས་མི་ཚོགས་ནི་ནམ་ཡང་བསམ་བློ་མག་མོག་ཅིག་དང་སེམས་ཚོར་མག་མོག་ཅིག་ཏུ་ལྷག་པ་ལྟར་ རོ།། བརྗོད་གཞི་འདིས་ང་རང་སྔ་ས་ནས་ཞེན་པ་ལོག་ཟིན་པའི་ཆེས་མི་སྡུག་པའི་ཚོགས་འདུས་ཀྱི་འཚོ་བ་དང༌། དམག་དཔུང་གི་ སྒྲིག་འཛུགས་བཅས་ཀྱི་མངོན་སར་འཁྲིད་སོང༌། ནད་ཡམས་ལྟ་བུའི་དཔལ་ཡོན་འདི་ངེས་པར་དུ་གང་མྱུར་ཅི་མགྱོགས་སྒོས་རྩ་ མེད་གཏོང་དགོས། རྒྱལ་ཞེན་གྱི་མིང་ཐོག་ནས་ཡོང་བཞིན་པའི་དམག་དཔུང་གི་དཔའ་བོ་དང༌། སེམས་ཚོར་མེད་པའི་དྲག་སྤྱོད། ད་དུང་སྐྱུག་དྲོ་བའི་གནད་དོན་མང་པོ་ཞིག་ལ་ང་སེམས་གཏིང་ནས་ཇི་འདྲས་ཞེན་པ་ལོག་མྱོང་ཨང༌།
ང་ཚོས་ཉམས་སུ་མྱོང་ཐུབ་པའི་ཆེས་མཛེས་སྡུག་ལྡན་པའི་མྱོང་བ་ནི་ལྐོག་གྱུར་ཡིན། དེ་ནི་སྒྱུ་རྩལ་དངོས་དང་ཚན་ རིག་དངོས་ཀྱི་སྐྱེ་སར་ལངས་པའི་གཞི་རྩའི་སེམས་བྱུང་དེ་ཡིན། སུ་ཞིག་གིས་གནས་ལུགས་དེ་ཉིད་རྟོགས་མ་ཐུབ་པ་དང༌། དེར་ཡ་ མཚན་སྐྱེ་མ་ཐུབ་པའམ། དེར་ཡ་མཚན་མི་འཛིན་པ་ཚོ་ནི་ཤི་ཟིན་པ་ལྟར་ལེགས་ཤིང༌། ཁོའི་མིག་ཤེས་རབ་རུབ་ཏུ་གྱུར་ཡོད་ངེས། ཆོས་ལུགས་ཀྱི་བསམ་བློ་དེ་འཇིགས་སྣང་དང་འདྲེས་ནས་ཡོད་ཀྱང་དེ་ཉིད་སྐྱེད་མཁན་ནི་ལྐོག་གྱུར་གྱི་ཉམས་མྱོང་དེ་ཡིན། ཅི་ ཞིག་གི་དངོས་ཡོད་ཀྱི་གོ་རྟོགས་དེ་ང་ཚོས་ཐད་ཀར་རྟོགས་མི་ཐུབ་པ་དང༌། ང་ཚོའི་ཆེས་གཏིང་ཟབ་པའི་རྒྱུ་མཚན་གྱི་གོ་རྟོགས་ དང༌། ཆེས་རྣམ་པར་བཀྲ་བའི་མཛེས་སྡུག་བཅས་ཀྱི་ཆེས་གདོད་མའི་རྣམ་པ་དག་ནི་ང་ཚོའི་བློ་ངོར་འཆར་རུང་ཡིན་ཏེ། ང་ཆོའི་ དོན་དམ་པའི་ཆོས་སེམས་འདི་ཉིད་བསྐྲུན་མཁན་གོ་རྟོགས་འདི་དང་སེམས་ཚོར་འདི་ཉིད་ཡིན་ནོ།། གོ་དོན་འདི་ཉིད་གཅིག་པུའི་ སྟེང་ནས་བཤད་ན། ང་ནི་སེམས་གཏིང་ནས་ཆོས་ལུགས་ལ་དད་མཁན་ཞིག་ཡིན། ང་ནི་མཐའ་མེད་པའི་འཚོ་བའི་ལྐོག་གྱུར་དང༌། གོ་རྟོགས། ཚོར་ཤེས་བཅས་ཀྱི་འཚོ་གནས་ཀྱི་རྣམ་པའི་མཚར་སྣང་བཅས་ལ་ཡིད་སེམས་གཏིང་ནས་ཚིམས་ཤིང༌། དེ་བཞིན་རང་ བྱུང་གི་ཁྲོད་ནས་རང་ཉིད་མངོན་པར་གསལ་བའི་རྒྱུ་མཚན་གྱི་ཆ་ཤས་ཆུང་ཆུང་ཙམ་ཞིག་རྟོགས་པར་ཡང་མངོན་ཆུང་གིས་ བརྩོན་བཞིན་མཆིས།། །།
བསྒྱུར་མཁན་གྱི་མཆན།
ཨེལ་བྷར་ཊ ཨེནས྄་ཊན་ནི་སྤྱི་ལོ་༡༨༧༩ ལོའི་ཟླ་༣ ཚེས་༡༤ ཉིན་འཇར་མན་དུ་སྐུ་འཁྲུངས་ཤིང༌། སྤྱི་ལོ་༡༩༥༥ ལོའི་ཟླ་༤ ཚེས་ ༡༨ ཉིན་ཨ་རིར་སྐུ་འདས། ཁོང་ནི་དེང་རབས་དངོས་ཁམས་ཚན་རིག་གི་ཤིང་རྟའི་སྲོལ་འབྱེད་པ་ཞིག་དང༌། ཁོང་གི་བརྩམས་ཆོས་ དག་གིས་ང་ཚོའི་འཇིག་རྟེན་ལྟ་ཚུལ་ཐད་གསར་བརྗེ་ཆེན་པོ་ཞིག་བྱས་ཡོད་དོ།།
ལམ་རིམ་སྨོན་ལམ་བཞུགས་སོ།།[རྩོམ་སྒྲིག]
དེར་ནི་རིང་དུ་འབད་ལས་ཚོགས་གཉིས་ནི། མཁའ་ལྟར་ཡངས་བ་གང་ཞིག་བསགས་པ་དེས། བློ་མིག་མ་རིག་གིས་ལྡང་འགྲོ་བ་ཀུན། རྣམ་འདྲེན་རྒྱལ་བའི་དབང་པོར་བདག་གྱུར་ཅིག དེར་མ་སོན་པའི་ཚེ་རབས་ཀུན་ཏུ་ཡང། འཇམ་པའི་དབྱངས་ཀྱི་བརྩེ་བས་རྗེས་བཟུང་སྟེ། བསྟན་པའི་རིམ་པ་ཀུན་ཚང་ལམ་གྱི་མཆོག རྙེད་ནས་སྒྲུབ་པས་རྒྱལ་རྣམས་མཉེས་བྱེད་ཤོག རང་གིས་ཇི་བཞིན་རྟོགས་པའི་ལམ་ཀྱི་གནད། ཤུགས་དྲག་བརྩེ་བས་དྲངས་བའི་ཐབས་མཁས་ཀྱིས། འགྲོ་བའི་ཡིད་གྱི་མུན་པ་བསལ་བྱས་ནས། རྒྱལ་བའི་བསྟན་པ་ཡུན་རིང་འཛིན་གྱུར་ཅིག བསྟན་པ་རིན་ཆེན་མཆོག་གིས་མ་ཁྱབ་པའམ། ཁྱབ་ཀྱང་ཉམས་པས་གྱུར་བའི་ཕྱོགས་དེར་ནི། སྙིང་རྗེ་ཆེན་པོས་ཡིད་རབ་བསྐྱོད་པ་ཡིས། ཕན་བདེའི་གཏེར་དེ་གསལ་བར་བྱེད་པར་ཤོག སྲས་ཅས་རྒྱལ་བའི་རྨད་བྱུང་འཕྲིན་ལས་ལས། ལེགས་གྲུབ་བྱུངཆུབ་ལམ་གྱི་རིམ་པས་ཀྱང༌། ཐར་མདོད་རྣམས་གྱི་ཡིད་ལ་དཔའ་སྟེང་ཞིང། རྒྱལ་བའི་མཛད་པ་རིང་དུ་སྐྱོང་གྱུར་ཅིག ལམ་བཟང་བསྒྲིག་པའི་མཐུན་རྐྱེན་སྒྲུབ་བྱེད་ཅིང༌། འགལ་རྐྱེན་སེལ་བྱེད་མི་དང་མི་མིན་ཀུན། ཚེ་རབས་ཀུན་ཏུ་རྒྱལ་བས་བསྔགས་པ་ཡི། རྣམ་དག་ལམ་དང་འབྲལ་བས་མ་གྱུར་ཅིག གང་ཚེ་ཐེག་པ་མཆོག་ལ་ཆོས་སྤྱོད་ད་བཅུས། ཚུལ་བཞིན་སྒྲུབ་ལ་བརྩོན་པ་དེ་ཡི་ཚེ། མཐུ་ལྡན་རྣམས་ཀྱིས་རྟག་ཏུ་གྲོགས་བྱེད་ཅིང༌། བཀྲ་ཤིས་རྒྱ་མཚོས་ཕྱོགས་ཀུན་ཁྱབ་གྱུར་ཅིག
སྒོ་དམར་སངས་རྒྱས་བཀྲ་ཤིས།[རྩོམ་སྒྲིག]
སྒོ་དམར་སངས་རྒྱས་བཀྲ་ཤིས། སྨྱུགས་མིང་ལ་འདྲེ་རིག་ལྡན། སྤྱི་ལོ་༡༩༨༢ ལོར་བོད་དུ་སྐྱེས་ཤིང་ས་གནས་ཀྱི་སློབ་གྲྭར་འགྲིམས། ༡༩༩༧ལོར་རྒྱ་གར་དུ་འབྱོར་ནས་སུ་ཇ་བོད་ཕྲུག་ཁྱིམ་སྡེ་དང༌། རྡ་སྟེང་བོད་ཕྲུག་ཁྱིམ་སྡེ་བཅས་སུ་གཞི་རིམ་སློབ་སྦྱོང་བྱས།
སློབ་འབྲིང་དང་མཐོ་འབྲིང་སྐབས་ནས་བཟུང་བོད་དབྱིན་གཉིས་ཀྱི་རྩོམ་ཡིག་འབྲི་འགོ་བརྩམས་པ་དང་། སློབ་གྲྭའི་རྩོམ་རིག་ཚགས་པར་ >ཟེར་བ་རྩོམ་སྒྲིག་བྱས། བོད་ཀྱི་སློབ་གྲྭ་ནང་ཁུལ་གྱི་རྩོམ་ཡིག་འགྲན་བསྡུར་སོགས་ལས་ཨང་དང་པོའི་བྱ་དགའ་མང་པོ་བླངས། ཁོང་གིས་སྔ་ཕྱིར་དཔྱད་བརྗོད་རྩོམ་ཡིག་དང་། བརྩམས་བསྒྲུངས། སྙན་ངག འགྱུར་རྩོམ་སོགས་བཙན་བྱོལ་ནང་གི་དུས་དེབ་དང་ཚགས་པར། བོད་ཕྱི་ནང་གི་དྲ་རྒྱ་ཁག་མང་པོར་བཀོད་ཡོད།
སྔ་ཕྱིར་ དང༌།  བཅས་འགྱུར་རྩོམ་དེབ་ཕྲེང་གཉིས་འདོན་སྤེལ་བྱས། ༢༠༠༦ ལོར་ས་རཱ་བོད་ཀྱི་མཐོ་རིམ་སློབ་གཉེར་ཁང་ནས་གནས་རིམ་དང་པོའི་མཐོ་རིམ་རིག་གནས་རབ་འབྱམས་པའི་བསླབ་པ་མཐར་སོན་བྱུང༌།
༢༠༠༦ ལོ་ནས་༢༠༡༠ ལོ་བར་བོད་ཀྱི་དཔེ་མཛོད་ཁང་གི་ཚན་རིག་སྡེ་ཚན་གྱི་ གྱི་རྩོམ་སྒྲིག་པ་དང་། ནང་ཆོས་དང་ཚན་རིག་གི་ཡིག་སྒྱུར་བ་བཅས་གནང་། ༢༠༡༠ ལོ་ནས་བཟུང་ནང་ཆོས་དང་ཚན་རིག་གི་ལས་གཞི་དེ་གའི་ཆེད་དུ་ཨ་རིའི་གཙུག་ལག་སློབ་གཉེར་ཁང་དེར་ནང་ཆོས་དང་ཚན་རིག་གི་ཡིག་སྒྱུར་ནང་བཞིན་ཡོད་དོ།
(གསལ་བཤད། ངོ་སྤྲོད་འདི་ སྟེང་གི་ཁོང་གི་ངོ་སྤྲོད་གཞིར་བཞག་པ་ཡིན།)


text:
༢༠༡༡ གསར་མཛོད།
སྡུག་བསྔལ་གྱི་རྐྱེན་བྱས་པ་ལ་བརྟེན་ནས་ང་ཚོ་སྡུག་བསྔལ་མྱོང་བ་ཡིན།
- Category: ༢༠༡༡ གསར་མཛོད།
- Created on 05 October 2011
༄༅། །ཁ་སང་བོད་ལུགས་ལོ་ཐོའི་ཚེས་བརྒྱད་ཡིན་པ་དང༌། སངས་རྒྱས་སྨན་ལྷའི་དུས་མཆོད་ཀྱང་ཡིན་པས་སེམས་ཅན་གཅིག་བསད་པའམ་འཆི་བའི་རྐྱེན་བྱས་པ་ཡིན་ན་དེའི་སྡིག་པ་འབུམ་འགྱུར་ཡོང་བ་ཡིན།སྟབས་མ་ལེགས་པ་ཞིག་ལ་ཉིན་དེ་བལ་ཡུལ་ཧིནྡུའི་ལོ་ཐོའི་དུས་ཆེན་ཆེ་ཤོས་དཱ་སཱཡེ་ཞེས་པ་དང་སྟབས་འཁེལ་འདུག རཱམ་ནའི་རྟོགས་བརྗོད་ལྟར་ན། ལྷ་མ་ཡིན་ཆེན་པོ་མཧཱ་ཨ་སུ་རས་མ་ཧེ་ཞིག་ཏུ་སྤྲུལ་ནས་འཇིག་རྟེན་གྱི་ཁམས་སྐྲག་པར་བྱེད་སྐབས་ལྷ་མོ་དཱུར་གས་དེ་བཏུལ་བའི་དུས་མཆོད་དུ་བརྩི་བ་དང༌། དུས་མཆོད་དེའི་ཉིན་བཅོ་ལྔའི་རིང་ལྷ་ཁང་ཀུན་ཏུ་སེམས་ཅན་གྲངས་མེད་བསད་དེ་ལྷ་མོ་དཱུར་གར་མཆོད་པ་བྱེད་སྲོལ་ཡོད། མ་ཧེ་དང༌། གླང༌། ར། ལུག། བྱ་དེ་སོགས་ཀྱི་ཁྲག་ལྷ་ཁང་གི་སྐས་འཛེག་ནས་རྒྱུགས་པ་དང༌། ལྷ་ཁང་གི་ལམ་དུ་དུས་ཆེན་རིང་དམར་མཆོད་ཕུལ་བའི་ཁྲག་གི་མཚེའུ་འཁྱིལ་གྱི་ཡོད།
ཁ་སང་ནི་ལས་ཚབ་པོ་ཆེ་འདི་འདྲ་བྱེད་པའི་དུས་ངན་ཞིག་ཏུ་གྱུར། དགེ་བ་རླབས་ཆེན་གསོག་པའི་དུས་བཟང་དེ་ཆོས་ཀྱི་མིང་དུ་སེམས་ཅན་གསོད་པའི་ལོ་སྟོང་ཕྲག་གི་གོམས་སྲོལ་དེའི་དུས་ཚིགས་དང་ཏག་ཏག་འཁེལ། གཞན་ལ་འདི་ལྟ་བུའི་སྡུག་བསྔལ་བསྟེར་ན་ང་ཚོར་བདེ་སྐྱིད་གང་ནས་འབྱུང་ངམ། ང་ཙམ་མ་ཡིན་པར་སེམས་ཅན་གཞན་ལ་བརྩེ་བ་ཕྲན་བུ་ཡོད་རིགས་ཀུན་ནས་ཁ་སང་དགེ་བསྒྲུབ་ལ་འབད་ཐབས་བྱས་རེད། ཆོས་ཀྱི་མིང་བེད་སྤྱད་དེ་སེམས་ཅན་གྱི་སྲོག་གཅོད་པ་ནི་རང་གཞན་གཉིས་ཀར་གནོད་པའི་ལས་ཐ་ཤལ་དེ་ཡིན། སྡུག་རྩུབ་དང༌། ན་ཟུག སྡུག་བསྔལ་བཅས་ཀྱི་དོན་ངོ་མ་རྟོགས་ནས་ལས་ངན་འདི་རིགས་མཚམས་འཇོག་ཡོང་བའི་རེ་བ་ཡོད།
སྒེར་ངོས་ནས་ངས་ལོ་བཅུ་ཕྲག་མང་པོའི་རིང་གསོལ་བ་སྨོན་ལམ་བཏབ་བཞིན་པ་དང༌། མི་ཁ་ཅིག་ནས་སྡུག་རྩུབ་འདི་རིགས་ལ་ངོ་རྒོལ་གྱི་ལས་འགུལ་ཞིག་ཀྱང་བྱེད་ཀྱི་ཡོད་ཚོད་ཀྱང༌། ཁོང་ཚོ་ནུས་སྟོབས་ཞན་པ་དང་ཆོས་ཀྱི་མིང་ཐོག་སྲོག་གཅོད་བྱེད་མཁན་ཚོ་དབང་ཤུགས་ཆེ་བ་ཡོད་འདུག ཡུ་རོབ་ཁུལ་དུ་རྔོན་པ་ཀུན་ནས་སྒྲིག་འཛུགས་སྟོབས་ལྡན་ཞིག་བཟོས་ཏེ་གཞུང་ལའང་ནུས་པ་མེད་པ་ལྟ་བུར་གྱུར་ཡོད་པ་འདྲ། འདིར་ཡང་དེ་ལྟར་ཡིན། སྲོག་གཅོད་པ་རྣམས་དབང་སྟོབས་ཆེ་བས་ང་ཚོ་ཅི་བྱ་གཏོལ་མེད་དུ་གྱུར་ནས། ངའི་སྨོན་ལམ་དེ་འགྲུབ་རྒྱུར་ངང་སྒུག་བྱེད་རྒྱུ་ཙམ་ལས་བྱ་ཐབས་དབེན།
ཁ་སང་ངས་ཆོས་བཤད་བྱེད་པའི་སྐབས་མིག་ཆུ་དབང་མེད་དུ་ཤོར་ནས་ཆོས་བཤད་མཚམས་འཇོག་བྱེད་དགོས་བྱུང་ཞིང༌། སེམས་ཅན་སྲོག་ཤོར་བ་དང༌། སྲོག་གཅོད་མཁན། དེ་བཞིན་ལས་དེ་དང་འབྲེལ་ཐོག་ཀུན་གྱི་ཆེད་སྨོན་ལམ་འདེབས་པ་ཙམ་ལས་གཞན་བྱ་རྒྱུ་གང་ཡང་མི་འདུག ང་ཚོར་གཞན་གྱི་སྲོག་གཅོད་པའི་ཁེ་དབང་ག་ནས་ཡོད་དམ། ང་ཕྱི་རྒྱལ་ལ་འགྲོ་སྐབས་ཆུ་རྫིང་ནང་བཞག་པའི་སྲོག་ཆགས་རུས་སྦལ་དང༌། ཤ་མིག་དང༌། སྡིག་སྲིན་གསོན་པོ། ཉ་དང་ཤ་བྱན་པ་ལོངས་སུ་སྤྱོད་བཞིན་པའི་མི་རྣམས་མཐོང་དུས་ངས་སྲོག་ཆགས་དེ་ཚོའི་སྲོག་བསླུ་ཐབས་བྱས་ཀྱང་ཡ་ང་སྙིང་རྗེ་མེད་པའི་ཟ་ཁང་གི་བདག་པོས་ང་ལ་ཁ་ཡ་མ་བྱེད་པས་ཅི་བྱ་མེད་པ་ཡོང་གི་འདུག ལོ་ངོ་སྟོང་ཕྲག་མང་པོར་ང་ཚོས་བྱམས་སྙིང་རྗེ་དང་ཤེས་རྟོགས་བསླབ་ཕྱིར་ཡང་ཡང་ཡོང་ཡང་མི་རྣམས་ནི་གནས་སྐབས་ཀྱི་བདེ་བས་མིག་ལོང་སྟེ་གཞན་ལ་སྡུག་བསྔལ་མྱོང་བཅུག་པ་དང༌། སྲོག་གཅོད་པ། སེམས་ཅན་དེ་ཚོའི་ཤ་ཟ་བ་སོགས་མ་རུང་བའི་ལས་རྐྱང་རྐྱང་བྱེད་པ་དང༌། དེ་ཀུན་ཀྱང་བྱམས་པ་དང༌། ཆོས་དང༌། ཞིམ་ཟས་དང༌། ལྷ་བླ་མར་མཆོད་པའི་མིང་ཐོག་བྱེད་ཀྱི་ཡོད། སྐབས་རེ་བསམ་བློ་གཏོང་སྐབས་ཡིད་ཐང་ཆད་དེ་འདིར་དུས་ཚོད་ཆུད་ཟོས་བཏང་ནས་ཕན་པ་མི་འདུག་བསམ་པ་དང༌། གལ་ཏེ་མི་རྣམས་འགྱུར་བ་མ་ཕྱིན་ན་དང༌། ལྷག་པར་དུ་ངའི་སློབ་མ་དང་གྲོགས་པོ་ཚོ་འགྱུར་བ་མ་ཕྱིན་ན་དགེ་མཚན་མི་འདུག་བསམ་པ་ཡོང་གི་འདུག
ང་ཚོས་རང་འདོད་དང་བདག་འཛིན་ཁོ་ནའི་ཆེད་གཞན་གྱི་སྲོག་གཅོད་པ་དང་ཚིག་རྩུབ་སྨྲ་བ་སོགས་ཀྱིས་གཞན་ལ་སྡུག་བསྔལ་སྦྱིན་ན་དེར་འབྲས་བུ་བཟང་པོ་གང་ཡང་ཡོང་རྒྱུ་མིན་པ་ཤེས་དགོས་པ་དང༌། རང་གིས་རང་ལ་དེ་དྲན་སྐུལ་ཡང་ཡང་བྱེད་དགོས། གཞན་ལ་སྦྱོར་བ་ངན་པ་བྱས་ན་དེའི་འབྲས་བུར་རང་ལ་སྡུག་བསྔལ་མ་གཏོགས་གཞན་མེད། རང་ལ་བདེ་བ་འདོད་ན་གཞན་ལ་བདེ་བ་བསྒྲུབ་དགོས་པ་དང་བློ་སྒོ་ཡངས་པོ་བྱེད་དགོས། དེ་མིན་ཆོས་མ་བསྒྲུབ་པར་རང་གི་བདག་འཛིན་གྱི་དབང་དུ་ཤོར་ནས་འཁྲབ་སྟོན་བྱས་པ་ཙམ་ཞིག་རེད། རང་གིས་རང་ལ་ཆོས་བྱེད་ཀྱི་འདུག་གམ་འཁྲབ་སྟོན་བྱེད་ཀྱི་ཡོད་དྲི་དགོས་པ་དང༌། འཁྲབ་སྟོན་བྱེད་ཀྱི་འདུག་ན་དེ་མ་ཐག་ཏུ་མཚམས་འཇོག་བྱེད།
ཁྲི་ཐོག་ཏུ་ངུས་ཏེ་བསྡད་ན་མངོན་ངན་པ་ཞིག་ཡོད་སྟབས། ངས་གད་མོ་དགོད་པ་དང་འཛུམ་འཕྱུངས་བ་སོགས་བྱས་ཏེ་དམར་མཆོད་ཀྱི་གནས་ཚུལ་དེ་བརྗེད་ཐབས་བྱས་པ་ཡིན། ངའི་བདག་འཛིན་གྱིས་མངོན་ངན་པ་བྱེད་འདོད་མེད་སྟབས་མིག་ཆུ་ཕྱིས་པ་དང༌། སྣ་ནས་སྣ་ཆུའང་ཆམ་པ་ན་བ་ལྟར་བབས་ཀྱིས། ལོ་ལྟར་བལ་ཡུལ་ནང་སེམས་ཅན་ས་ཡ་མང་པོའི་དམར་མཆོད་ཕུལ་བ་དང༌། འཛམ་གླིང་ནང་མི་ཚོས་ཤ་མ་ཟས་ན་འཚོ་ཐུབ་ཀྱི་མེད་པ་ལྟ་བུས་སེམས་ཅན་དུང་འཕྱུར་མང་པོ་བསད་དེ་བཟའ་བཞིན་ཡོད། མི་གཞན་ཚོས་ནི་གདོང་སྐྱོ་པོ་ཞིག་བསྟན་ཏེ་སྡོད་པ་ལས་ཐབས་མེད། བླ་ཕམ་ཆེ་ཤོས་ནི་ཆོས་ཀྱི་མིང་ཐོག་སྲོག་གཅོད་པ་དང་སྡུག་གནོན་བྱེད་པ་དེ་རེད། ཤེས་རབ་དང་ཆོས་ཀྱི་མིང་ཐོག་སྡུག་གཅོད་ལས་གཞན་པའི་རེ་བ་མེད་པ་ཡིན་ནམ། མི་འདུག ཁྱེད་ཚོས་ང་བློ་ཁ་ཞུམ་པར་ངོས་འཛིན་བྱེད་སྲིད་ཀྱང་བྱ་ཐབས་བྲལ། ཆོས་ལུགས་ཆེན་པོ་ཞིག་གིས་འདི་འདྲ་བྱེད་ན་མ་འོངས་མདུན་ལམ་རེ་བ་ཟད་པ་ཞིག་རེད། ངས་གནས་ཚུལ་འདི་བསམ་བཞིན་མིག་ལ་མཆི་མ་འཁོར་གྱིས། འདི་ནི་ཁ་སང་གི་གནས་ཚུལ་ཙམ་གྱིས་རྐྱེན་པ་ཞིག་མིན། ང་ཆུང་ངུའི་དུས་ནས་ངུ་བ་དང་གསོལ་བ་སྨོན་ལམ་འདེབས་པ་ལས་ཐབས་མེད་པར་བསྡད་ཡོད། ཤན་རར་འཁྲིད་བཞིན་པའི་ར་ལུག་སེམས་ཅན་གྱི་སྲོག་གང་ནུས་སྐྱོབ་ཐབས་བྱས་ཡོད་ཀྱང་ང་མི་གཅིག་གིས་ཚད་ཅན་ཞིག་ལས་བྱེད་པའི་ནུས་པ་མི་འདུག ང་ལ་མཐུན་རྐྱེན་ཉུང་ཚད་ལས་མེད་ཅིང༌། སྲོག་བསླུའི་དངུལ་ཡང་ཚད་གཞི་ཅན་ལས་མེད་པ་དང་སེམས་ཅན་དེ་རྣམས་འཇོག་ཡུལ་ཡང་ལྡེང་ངེས་མེད། དེ་འདྲ་སོང་ཙང་ང་ལ་ངུ་བ་དང་གསོལ་སྨོན་འདེབས་པ་ལས་ཐབས་མེད།
ཁ་སང་ང་ཚོས་སྨོན་ལམ་རྒྱ་ཆེན་པོ་ཚོགས་པ་དང༌། དེ་རིང་ཡང་སྨོན་ལམ་ཚོགས་བཞིན་ཡོད། ད་ཆ་ང་ཚོས་ངའི་རྩ་བའི་བླ་མ་ཞིང་གཤེགས་ཀྱི་ཆེད་ཚོགས་མཆོད་བསྒྲུབས་པ་དང༌། ད་ཆ་དམར་བསད་བཏང་བའི་སེམས་ཅན་རྣམས་ཀྱི་ཆེད་སྨོན་ལམ་ཚོགས་བཞིན་ཡོད། འདི་ནི་གོད་ཆག་རེད་ཅེས་སུས་ཀྱང་ཟེར་མི་ཕོད་ཀྱང༌། གལ་ཏེ་འཛམ་གླིང་གཞན་ཞིག་ནས་ང་ཚོ་ལས་སྟོབས་ཤུགས་ཆེ་བའི་སེམས་ཅན་བསླེབས་ཏེ་ཁོང་ཚོའི་ཆོས་ནང་འཛམ་གླིང་འདིའི་མི་རྣམས་དམར་མཆོད་འབུལ་རྒྱུ་དེ་དགེ་བའི་ལས་ཆེ་ཤོས་རེད་ཅེས་བརྗོད་ན་ང་ཚོར་འཚོར་བ་ག་འདྲ་ཞིག་ཡོང་གི་རེད་དམ། གལ་ཏེ་ཁོང་ཚོས། མི་ཤ་ནི་བྲོ་བཅུད་ཆེ་བས་མི་ཤའི་ཟས་བཟོ་དགོས་ཟེར་ན་ང་ཚོར་འཚོར་བ་ག་འདྲ་ཞིག་ཡོང་བ་འདུག་གམ། ང་ཚོས་སྨོན་ལམ་འདེབས་དགོས་པ་དང་བྱང་ཆུབ་སེམས་དཔའི་ལམ་ལ་འཇུག་མཁན་ཞིག་ཡིན་པའི་ཆ་ནས་སྲོག་གཅོད་འདི་རིགས་ཡོངས་སུ་འགོག་ཐུབ་པའི་འབད་བརྩོན་བྱེད་དགོས། ང་ཚོས་སངས་མ་རྒྱས་ཀྱི་བར་དུ་སྨོན་ལམ་དང་འབད་རྩོལ་ཚེ་རབས་ནས་ཚེ་རབས་སུ་བྱེད་དགོས་པ་ཡིན། ང་ཚོའི་སྨོན་སེམས་དེ་ལྡོག་ཏུ་མེད་པ་ཞིག་ཡིན།